**З А П И С Н И К**

**од 25-тата седница на Советот на Општина Прилеп, одржана на 30.03.2023 година во салата на Општина Прилеп, со почеток во 11:06 часот.**

Почитувани членови на Советот. Ја отворам 25-та седница на Советот на Општина Прилеп и констатирам дека, од вкупно 27 членови на Советот, на седницата присуствуваат 24 членови на Советот, па спрема тоа Советот може полноважно да одлучува.

Ве известувам дека на оваа седница покрај Вас членовите на Советот, поканети се и Градоначалникот на Општина Прилеп, предлагачите на материјали, како и претставниците на средствата за јавно информирање.

Со оглед на тоа дека на минатата седница не го усвоивме записникот од 23-та седница поради краткиот временски период за изработка на истиот, Ве молам сега да се изјасниме по исиот, додека записникот од 24-та седница сѐуште не е изготвен. Таква е информацијата од службите.

 Дали има забелешки по записникот од 23та седница?

Кој е "ЗА" усвојување на записникот од 23тата седница?

Констатирам дека записникот е едногласно усвоен.

Повелете процедурално.

**МЕТОДИЈА КОСТОСКИ:**

Добар ден на сите присутни. Претседателе мојата процедурална забелешка е по член 49 од Деловникот, каде што вели -пред утврдувањето на дневниот ред се усвојува записникот од претходната седница. Со ова мислам дека немаме право ние да продолжиме со седницава затоа што го немаме од претходната седница записникот и сите одлуки што ќе ги донесиме нема да имаат правно дејство, затоа барам оваа седница да се презакаже за друг термин.

Ви благодарам.

**ДЕЈАН ПРОДАНОСКИ:**

Ви благодарам. Сметам дека забелешкава не Ви е основана, затоа што досега така сме функционирале. Заради густиот распоред на седници, скоро секоја недела, еве трета седница во овој месец и службиве навистина му е тешко, а седниците се долги и има поприлично за работа и краток е периодот. Неколку дена за да се изработи записникот, а сами сте сведок дека неколку пати сме се довеле во ситуација заради брзината на изработка на записникот да имаме и забелешки после тоа, да се направат некои технички грешки. Мислам дека нема простор тука за забелешка. И правното дејство... седницата е завршена, актите се изгласани, донесени, нема пречка за одвивање на оваа седница.

Повелете.

**МЕТОДИЈА КОСТОСКИ:**

Значи по претходното процедурално, пред утврдувањето на дневниот ред се усвојува записникот од претходната... тоа треба да ни го дозволите пред да почнеме да го утврдуваме дневниот ред. А ова процедурално е по член 58, каде што вели: за процедуралните предлози на седницата се одлучува без расправа, што значи дека треба Советот да одлучува.

Ви благодарам.

**ДЕЈАН ПРОДАНОСКИ:**

Добро. Ви благодарам.

Добро. Еве согласно консултацијата со... Добро. Согласно овој член кој што го цитиравте нема таква одредба која што го бара ова Вие што го барате како процедурална забелешка. Не е определено така во овој член. Еве го тука и по консултацијата со правнициве, мислам дека е неосновано сега.

Добро, дали некој друг има во оваа фаза нешто да додаде?

Добро.

**За дневен ред на оваа седница, ги предлагам следните прашања:**

**Д Н Е В Е Н Р Е Д**

1. Предлог-Одлука за задолжување на Општина Прилеп преку издавање на обврзници.
2. Предлог-Одлука за давање согласност на тримесечниот извештај за финансиското работење на ЈКП "Водовод и канализација"-Прилеп, за период од 01.10.2022 година до 31.12.2022 година.
3. Предлог-Одлука за усвојување на Годишната сметка и извештајот за работењето на ЈКП Водовод и канализација-Прилеп за 2022 година
4. Предлог-Одлука за усвојување на Годишната сметка на ЈОУДГ "Наша иднина"-Прилеп за 2022 година.
5. Предлог-Одлука за усвојување на Годишен Извештај за реализираните активности на ЈОУДГ "Наша иднина"–Прилеп во текот на 2022 година.
6. Предлог-Одлука за усвојување на Годишната сметка на ЈОУ Дом за стари лица "Киро Крстески-Платник"-Прилеп, за 2022 година.
7. Предлог-Одлука за усвојување на Годишната сметка на ЈОУ Градска библиотека "Борка Талески"-Прилеп, за 2022 година.
8. Предлог- Одлука за усвојување на Годишен извештај за работата на ЈОУ Градска библиотека "Борка Талески"-Прилеп со Финансиски извештај за 2022 година.
9. Предлог- Одлука за усвојување на Годишните сметки на ООУ "Кире Гаврилоски-Јане"-Прилеп.
10. Предлог-Одлука за усвојување на Годишните сметки на ООУ "Климент Охридски"- Прилеп, за 2022 година.
11. Предлог-Одлука за усвојување на Годишните сметки на ООУ "Кочо Рацин"- Прилеп, за 2022 година.
12. Предлог-Одлука за усвојување на Годишните сметки на ООМУ "Ордан Михајлоски-Оцка"- Прилеп, за 2022 година.
13. Предлог-Одлука за усвојување на Годишните сметки на СОУ Гимназија "Мирче Ацев"- Прилеп, за 2022 година.
14. Предлог-Одлука за усвојување на Годишните сметки на СОУ "Орде Чопела"- Прилеп, за 2022 година.
15. Предлог-Решение за разрешување и именување на член на училишниот одбор во СОУ Гимназија "Мирче Ацев" Прилеп.
16. Предлог-Решение за именување членови и заменици во Акцискиот тим во заедницата на Општина Прилеп.
17. Предлог-Програма за за утврдување на критериуми и стандарди за поставување на урбана опрема на подрачјето на Општина Прилеп.
18. Предлог-Годишна Програма за финансирање на изработка на урбанистички планови на територијата на Општина Прилеп за 2023 година.
19. Предлог - Одлука за донесување Детален урбанистички план за четврт 6, блок 6.2, КО Прилеп, Општина Прилеп, плански период 2019-2024.
20. Предлог-Одлука за утврдување услови за донесување на урбанистичко планска документација со која ќе се изврши проширување на планскиот опфат и вклопување на бесправниот објект на КП бр.104 КО Полчиште, на барање од Александар Ризов.
21. Предлог-Одлука за утврдување услови за донесување на урбанистичко планска документација со која ќе се изврши проширување на планскиот опфат и вклопување на бесправниот објект на КП бр.1679 КО Прилеп, на барање од Ангел Карапеевски.
22. Предлог-Одлука за утврдување услови за донесување на урбанистичко планска документација со која ќе се изврши проширување на планскиот опфат и вклопување на бесправниот објект на КП бр.23315 КО Прилеп, на барање од Благоја Мирчески.
23. Предлог-Одлука за утврдување услови за донесување на урбанистичко планска документација со која ќе се изврши проширување на планскиот опфат и вклопување на бесправниот објект на КП бр.10926 КО Прилеп, на барање од Владимир Кулески.
24. Предлог-Одлука за утврдување услови за донесување на урбанистичко планска документација со која ќе се изврши проширување на планскиот опфат и вклопување на бесправниот објект на КП бр.4644 КО Прилеп, на барање од Владо и Ице Хронески.
25. Предлог-Одлука за утврдување услови за донесување на урбанистичко планска документација со која ќе се изврши проширување на планскиот опфат и вклопување на бесправниот објект на КП бр.4742 и КП бр.4346/2 КО Прилеп, на барање од Деан Неделкоски.
26. Предлог-Одлука за утврдување услови за донесување на урбанистичко планска документација со која ќе се изврши проширување на планскиот опфат и вклопување на бесправниот објект на КП бр.2873 и КП 2876/1 КО Прилеп, на барање од Ѓорѓи и Андријана Миноски.
27. Предлог-Одлука за утврдување услови за донесување на урбанистичко планска документација со која ќе се изврши проширување на планскиот опфат и вклопување на бесправниот објект на КП бр.3102 КО Оревоец, на барање од Eмил Коруноски.
28. Предлог-Одлука за утврдување услови за донесување на урбанистичко планска документација со која ќе се изврши проширување на планскиот опфат и вклопување на бесправниот објект на КП бр.1454/1 КО Селце, на барање од Звонко Георгиоски.
29. Предлог-Одлука за утврдување услови за донесување на урбанистичко планска документација со која ќе се изврши проширување на планскиот опфат и вклопување на бесправниот објект на КП бр.2279 КО Варош, на барање од Златески Петре.
30. Предлог-Одлука за утврдување услови за донесување на урбанистичко планска документација со која ќе се изврши проширување на планскиот опфат и вклопување на бесправниот објект на КП бр.4494 КО Прилеп, на барање од Зоран Трајкоски.
31. Предлог-Одлука за утврдување услови за донесување на урбанистичко планска документација со која ќе се изврши проширување на планскиот опфат и вклопување на бесправниот објект на КП бр.23823/1 КО Прилеп, на барање од Љупчо Топчиоски.
32. Предлог-Одлука за утврдување услови за донесување на урбанистичко планска документација со која ќе се изврши проширување на планскиот опфат и вклопување на бесправниот објект на КП бр.23396 КО Прилеп, на барање од Атанасоска Марија.
33. Предлог-Одлука за утврдување услови за донесување на урбанистичко планска документација со која ќе се изврши проширување на планскиот опфат и вклопување на бесправниот објект на КП бр.403 КО Прилеп, на барање од Мирјана Стефаноска.
34. Предлог-Одлука за утврдување услови за донесување на урбанистичко планска документација со која ќе се изврши проширување на планскиот опфат и вклопување на бесправниот објект на КП бр.4312/2 КО Прилеп, на барање од Оливер Тодороски.
35. Предлог-Одлука за утврдување услови за донесување на урбанистичко планска документација со која ќе се изврши проширување на планскиот опфат и вклопување на бесправниот објект на КП бр.1559/2 КО Варош, на барање од Петар и Крсте Пирганоски.
36. Предлог-Одлука за утврдување услови за донесување на урбанистичко планска документација со која ќе се изврши проширување на планскиот опфат и вклопување на бесправниот објект на КП бр.1982 КО Беловодица, на барање од Рубин Јанески.
37. Предлог-Одлука за утврдување услови за донесување на урбанистичко планска документација со која ќе се изврши проширување на планскиот опфат и вклопување на бесправниот објект на КП бр.3256/1 КО Оревоец, на барање од Сашо Зафироски.
38. Предлог-Одлука за утврдување услови за донесување на урбанистичко планска документација со која ќе се изврши проширување на планскиот опфат и вклопување на бесправниот објект на КП бр.3246 КО Оревоец, на барање од Стојан Златевски.
39. Предлог-Одлука за утврдување услови за донесување на урбанистичко планска документација со која ќе се изврши проширување на планскиот опфат и вклопување на бесправниот објект на КП бр.1338/1 КО Прилеп, на барање од Сукарно Сулиманоски.
40. Предлог-Одлука за утврдување услови за донесување на урбанистичко планска документација со која ќе се изврши проширување на планскиот опфат и вклопување на бесправниот објект на КП бр.624 КО Мало Коњари, на барање од Тони и Љупчо Бабаноски.
41. Предлог-Одлука за утврдување услови за донесување на урбанистичко планска документација со која ќе се изврши проширување на планскиот опфат и вклопување на бесправниот објект на КП бр.2615 КО Оревоец, на барање од Тошко Перушевски.
42. Предлог-Одлука за утврдување услови за донесување на урбанистичко планска документација со која ќе се изврши проширување на планскиот опфат и вклопување на бесправниот објект на КП бр.568/1 КО Прилеп, на барање од Трајко Ќосески.
43. Предлог-Одлука за утврдување услови за донесување на урбанистичко планска документација со која ќе се изврши проширување на планскиот опфат и вклопување на бесправниот објект на КП бр.1085/1 и КП бр.1085/2 КО Прилеп, на барање од Христо Калпакоски.

По извештај од Комисијата за урбанизам и заштита на животната средина предлагам да бидат повлечени точките 17, 20, 25, 26, 27, 31, 36, 40 и 42.

**ПРЕДЛАГАМ ДНЕВНИОТ РЕД ДА СЕ ДОПОЛНИ СО СЛЕДНИТЕ ТОЧКИ:**

1. Предлог-Одлука за измени на Одлуката за извршување на Буџетот на Општина Припеп за 2023 година.
2. Предлог-Одлуказа давање согласност на Програмата за реализација на настава во природа за учениците од V (петто) одделение во деветгодишното основно образование во учебната 2022/2023 година на ООУ "Гоце Делчев"-Прилеп.
3. Предлог-Одлуказа давање согласност на Програмата за реализација на настава во природа за учениците од V (петто) одделение во деветгодишното основно образование во учебната 2022/2023 година на ООУ "Кире Гаврилоски – Јане"-Прилеп
4. Предлог-Одлуказа давање согласност на Програмата за реализација на настава во природа за учениците од V (петто) одделение во деветгодишното основно образование во учебната 2022/2023 година на ООУ "Кочо Рацин"-Прилеп
5. Предлог-Одлуказа давање согласност на Програмата за реализација на настава во природа за учениците од V (петто) одделение во деветгодишното основно образование во учебната 2022/2023 година на ООУ "Добре Јованоски"-Прилеп
6. Предлог-Одлуказа давање согласност на Програмата за реализација на настава во природа за учениците од V (петто) одделение во деветгодишното основно образование во учебната 2022/2023 година на ООУ "Блаже Конески"-Прилеп
7. Предлог-Одлуказа давање согласност на Програмата за изведување на научно наставни - екскурзии во учебната 2022/2023 година на ООУ "Страшо Пинџур" с.Мало Коњари-Прилеп, за III (трето), VI (шесто) и IX (деветто) одделение
8. Предлог-Одлуказа давање согласност на Програмата за изведување на научно наставни - екскурзии во учебната 2022/2023 година на ООУ "Круме Волнароски" с.Тополчани-Прилеп, за III (трето), VI (шесто) и IX (деветто) одделение

Дозволете ми да Ве информирам дека до мене како Претседател на Совет од страна на членот на Советот, Методија Костоски и Иван Јованоски, беше доставена иницијатива за ставање точка на деневен ред и тоа:

-Предлог Одлука за распишување референдум на локално ниво.

Согласно член 44 став 3 и 4 од Деловникот за работа на Совет, а со оглед на тоа дека материјалот го добивте на меил, најпрво Ве молам да се изјаснеме по однос на оваа точка.

Кој е "ЗА" истата да биде ставена на дневен ред?

Повелете процедурално.

**МЕТОДИЈА КОСТОСКИ:**

Моето процедурално барање или забелешка е во однос на тоа што барам првата точка да биде повлечена од дневен ред, а на нејзино место да биде ставена иницијативата со предлог -одлука со која барам да биде распишан локален референдум.

**ДЕЈАН ПРОДАНОСКИ:**

Добро. Согласно ова што го прочитав, член 44, став и 3 и 4, од Деловникот за работа на Советот, материјалот го имаа советниците и еве ако точката биде усвоена да стане дел од дневниот ред, тогаш можи и Вашево процедурално барање да го разгледаме следно.

Процедурално само за тоа што го утврдуваме дневниот ред. Да, повелете.

**АЛЕКСАНДАР КИТАНОСКИ:**

Во текот на вчерашниот ден ја добивме иницијативата од колегата советник Методија за свикување на референдум и како советници должиме објаснување од потребата или непотребата од таква работа, од референдумов.

Почитуван Градоначалник ова е Вашата програма од 2021 година, како пишува во нејзе, навезена, проширена, надградена. Програма со која ги излажавте прилепчани на последните избори. Насловот во таа Програма беше: За Прилеп гарантираме промени, проекти и победи. Ни промени видовме, ни проекти, буквално ништо. Година и пол не знаете во кој гол терате, народски кажано. Гарантиравте со таа Програма дека ќе работите и дека ќе ги реализирате ветените проекти. Проектите останаа тука, само на оваа хартија. Со нула реализација од Програмата. Во истата оваа Програма ја има запишано и Вашата визија како Градоначалник на Прилеп. Во истата визија ја нема визијата дека ќе носиме одлука за распишување на обврзница за овие проекти. И вака пишува, ќе цитирам: Мојата визија е Прилеп да биде повторно едно од најубавите општини за живеење во Македонија, општина на задоволни и среќни граѓани со квалитетни услуги, квалитетно образование, општина која што ќе напредува со динамично темпо во сите области. Таа драги прилепчани е мојата, а убеден сум дека и Вашата визија. Токму таа заедничка визија, благодарение на Вашата поддршка и помош е претставена во оваа изборна програма, во која имате можност да ги прочитате решенијата, проектите и мерките со кои Прилеп заедно ќе го направиме подобро и попристојно место за живеење. Значи во оваа Ваша визија за реализација на овие проекти нема обврзница. Нема долг од 5 милиони евра. Процедурално по однос на потребата од референдумско изјаснување на граѓаните. Сѐ е поврзано колешке Стерјовска со Програмата.

Потребни се проекти тековни, како кружни текови и улици и обиколници. Се сложувам и јас и колегите од нашата советничка група. Но, дајте Ве молам реализацијата на овие проекти нека биде од основниот буџет. На вчерашната седница на Комисијата за финансирање и буџет, барем во делот околу зголемување на буџетот дискутиравме дека оваа година ќе има повеќе остварувања на приходи во основниот буџет во делот на повисокиот данок на имот, па од продажба на изградено градежно земјиште, како приходите во урбанизмот ќе бидат повисоки, па приходи од продажба на деловен простор од подтрибинскиот простор кај Градскиот стадион. Значи се на се, очекувате поголема реализација на буџетот. Тогаш, овие проекти нека се сработат од основниот буџет.

Втора можност, ја имате оваа паралелнава администрација која ја ангажиравте и за истата со вакво темпо во 4 години ќе потрошите, ако трошите годишно по 300.000 евра, 1.200.000 евра... искористете ја истата за аплицирање во некои фондови, дали било домашни или странски или во некој проект со кофинансирање за реализација на овие проекти.

Значи после година и пол Ваше владеење, ништо несработено, владеачкото мнозинство во Советот и Градоначалникот сакаат да донесат одлука со која ќе го задолжите Прилеп со повеќе од 7.5 милиони евра. Ова значи не им го спомнавте на нашите сограѓани пред година и пол. Не им кажавте дека Ви е сеедно дека по 7, 8 години овој долг ќе го враќа некоја друга локална власт, некои други Градоначалници со пари од граѓаните. Која локална власт почитуван Градоначалник ќе можи во еден ден да врати повеќе од 300 милиони денари. Знаете дека тоа е повеќе од 70% од сегашниот основен буџет на Општината. Значи НЕ за обврзница, НЕ за задолжување, а ДА за референдум на кој граѓаните ќе одлучат за оваа бесмислена идеја. За вакви одлуки кои го креираат патот по кој се движи општина Прилеп, потребно е изјаснување на граѓаните на општина Прилеп. Затоа, уште еднаш ќе повторам, ДА за реферндум по ова прашање, граѓаните да одлучат по ова прашање, а не 15 советници од владеачкото мнозинство.

Ви благодарам.

**ДЕЈАН ПРОДАНОСКИ:**

Ви благодарам. Иако сметам дека овде немаше ништо околу процедурата и... по однос на Деловникот по член 58, вели дека времетраењето на процедуралните барања не треба да е повеќе од 2 минути и тоа да бидиме начисто, но... Добро. Во ред е, затоа не Ве прекинав. Само да се знај.

Повелете со образложение. И сметам дека оваа тема што ја отворивте, ако стани точка на дневен ред можи да се дебатира. Сега нема простор за дебата на процедурално барање.

**МЕТОДИЈА КОСТОСКИ:**

 Претходно имав Претседателе забелешка зошто барам процедурално да се изјаснам околу оваа точка, затоа што нема... не е предметно ако веќе го усвоиме дневниот ред со првата точка после... на... дополнително да бараме референдум. Затоа пред да го усвоиме дневниот ред, исто барам и да ја образложам точката зошто барам таа замена да се изврши. Според Прирачникот за издавање на општински обврзници од Комисијата за хартии од вредност, се вели : најголема предност од финансирање на проектот со емисија на општински обврзници не е чисто финансиското прашање, туку и општественото, затоа што секогаш кога ќе се распише јавна понуда со запишување и уплата на општински обврзници, Локалната самоуправа распишува одреден вид на референдум во врска со проектот кој ќе се финансира преку обврзниците со што им се овозможува на локалната заедница и на граѓаните дополнително да одлучуваат дали ќе го поддржат проектот од Локалната самоуправа, односно сами одлучуваат што е потребно за подобро живеење во својата општина. На јавната трибина според записникот и според тоа што бев присутен не се прифати ниту еден граѓански предлог, само беше презентирано тоа што било досега спремно од страна на администрацијата. Значи ја ставате администрацијата над народот, и во овој случај затоа што досега никој не ги праша граѓаните дали воопшто сакаат едно вакво рекордно задолжување и затоа што ниту еден нивни предлог не беше разгледан, па дури и имаше исмејување во обидот за презентација. Исто така поради немањето на црвени линии на тоа до која каматна стапка е спремна Општината да се задолжи во време кога висината е рекордна и со тенденција да расте. Затоа што нема никаков план како Општината би ги вратила овие средства наеднаш сите 5 милиони евра седмата година, како што рековте првите 7 години се плаќа само каматата, а следната година наеднаш главнината од 5 милиони евра. Затоа што сметам дека 7мата година нема да имате 5 милиони евра и ќе ја воведите Општинава во ново задолжување, затоа што понудените проекти нема да генерираат приход во буџетот со кој би се исплаќал долгот. Затоа што имаме информација дека овие пари се планирани да ги раскрчмите кај сегашни и поранешни функционери преку нивните блиски фирми. Затоа што апетитите за крадење Ви се на највисоко ниво од било кога до сега. Барам оваа точка да се тргне од дневен ред. А на нејзино место барам да се стави нашиот предлог за организарање на локален референдум.

Ви благодарам.

**ДЕЈАН ПРОДАНОСКИ:**

Ви благодарам.

Процедурално? Повелете.

**ДАРКО ГЕРАМИТЧИОСКИ:**

Почитуван Претседателе, почитувани колеги советници добар ден. Анализирајќи ја иницијативата поднесена од колегите од Левица, сметам дека содржи основани аргументи кои ја оправдуваат истата. Сѐ што е конструктивно, надпартиски и од јавен интерес, а особено прашањата кои се од долгорочно... кои се од долгорочно значење и ќе причинуваат последици и многу подолго од нашиот мандат, треба да го одлучуваат граѓаните. Затоа ние како советничка група се приклучуваме на иницијативата за одлуката- задолжување преку издавање обврзница, граѓаните да гласаат и да одлучуваат на реферндум.

Благодарам.

**ДЕЈАН ПРОДАНОСКИ:**

Добро. Ви благодарам.

Ве молам сега да се изјасниме по однос... дали оваа точка предлог од колегата, од колегите, односно... Методија Костоски и Иван Јованоски, да биде ставена на дневен ред.

Кој е "ЗА" ваквата точка да биде...

Добро. Ако... неосновано е ако Вашава точка не биди усвоена сега да стани дневен ред, односно дел од дневниот ред.

Кој е "ЗА"?

Дали е некој "ПРОТИВ"?

Констатирам дека со 11 гласови ЗА и 15 гласови ПРОТИВ, точката не е составен дел од дневниот ред.

Дали некој има предлог за измена и дополнување на вака предложениот дневен ред?

Повелете г-дине Мариновски.

**НИКОЛЧЕ МАРИНОВСКИ:**

Благодарам Претседателе. Почитуван Градоначалник, колеги. Советничката група на Сдсм и коалицијата предлага од дневен ред да биди повлечена точка со број 1 – Предлог- одлука за задолжување на Општина Прилеп преку издавање на обврзница. Зошто? Во периодот на сѐ поизразена економска криза, на праг на финансиска криза од која ќе настрада целиот свет, нашата општинска администрација одлучила дополнително граѓаните да ги задолжи со 5 милиони евра, односно со приближно 7.100.000 евра со вклучени камати за период од 7 години. Имајќи ги во предвид, дека податоците кои се наведени во Предлог -одлуката не соодветствуваат со фактите кои ги изнесовте на тн. јавна дебата, која повеќе личеше на јавна презентација, сметаме дека жителите на општина Прилеп беа грубо изманипулирани на истата. Единствениот проект кој имаше смисла, а тоа е поставување на фотоволтаици на основните и средните училишта на територија на град Прилеп, денес го немаме во оваа одлука. Повторно прилепчани беа излажани преку најсензитивната тема -подобри основни и средни училишта. Денес ги немаме на дневен ред. Исто така ниту еден од проектите не ги опфаќа руралните средини на општина Прилеп. 10тина илјади жители од 58 села кои се дел од општина Прилеп, во наредните 7 години ќе ја плаќаат Вашата авантура солидарно со жителите на град Прилеп, а за нив ќе нема ниту денар, ниту од оваа обврзница, ниту од основниот буџет. Дополнително, по направени наши анализи, сметаме дека Општината не ги исполнува условите за издавање на општинска обврзница. Затоа, пред да направите дополнителни трошоци и да потрошите дополнителни средства во процесот на издавање на оваа обврзница, бараме оваа точка да биди повлечена од дневен ред.

Благодарам.

**ДЕЈАН ПРОДАНОСКИ:**

Ви благодарам.

Повелете процедурално.

**ИРЕНА СТЕРЈОВСКА ЛОКВЕНЕЦ:**

Почитуван Претседател на Совет, почитуван Градоначалник, колеги советници. Чувствував дека има потреба да го искористам моето право за процедурален збор пред гласањето на дневниот ред за денешната седница, како Претседателка на Комисијата за финансирање и буџет. Впрочем на вчерашната одржана седница на Комисијата за финансирање и буџет, во текот на Комисијата од страна на службите од архива ни беа доставени Предлог -амандмани кои што беа доставени од страна на... 279 амандмани, да бидам попрецизна, од страна на членовите на Советот, Иван Јованоски и Методија Костоски и по истите Комисијата едногласно се изјасни дека не треба да бидат разгледувани од причина што доставувањето на амандмани е во постапка на донесување на буџет, а не во предметната одлука која што беше на дневен ред на Комисијата. Имајќи во предвид дека точка на дневен ред е Одлука за задолжување на Општина Прилеп преку издавање на обврзници, предлагачите до оваа Комисија требало да достават Предлог -Одлука за измена и дополнување на Одлуката за задолжување на Општина Прилеп преку издавање на обврзници. За оваа точка се изјаснија... 4 гласови ЗА.

Благодарам.

**ДЕЈАН ПРОДАНОСКИ:**

Благодарам. Процедурално. За дневниот ред е.

Процедурално повелете г-не Костоски.

**МЕТОДИЈА КОСТОСКИ:**

Ви благодарам. Околу вчерашното наше доставување до архива на овие амандмани... сега ни кажувате дека се отфрлени по некоја причина. И јас барам да ми донесите Правилник некој или урнек, вид на урнек, каде како стои, како ние треба да поднесуваме и како треба да изгледа амандманот. Затоа што... После на говорница ќе Ве замолам да објасните.

Инаку овие амандмани не ги смислив јас, ги смисли тим од правници и истиот начин функционира на сите општини, само овде нешто е проблем. Амандман како збор да Ви цитирам, значењето. Додаток на усвоен устав, закон, резолуција или правен текст со кој се врши дополнување или измена. Тука не гледам ништо спорно околу зборот амандман, па Вие некое ново значење да ни измислувате. Тој е интернационален збор и секаде во светот го има истото значење. А додека, околу лицето што ги отфрлило овие амандмани имате порака од Скопје, значи ми треба име и презиме од лицето што ги отфрлило овие амандмани да дојде овде на говорница да ја каже причината зошто се отфрлени. И еве барам 5 минути пауза да дојде лицето и да потврди по кој основ ги отфрливте овие амандмани.

**ДЕЈАН ПРОДАНОСКИ:**

Сега имавте процедурално од колешката Стерјовска -Локвенец, Ви објасни Комисијата зошто донела таква одлука. Сега беше, пред да ја повикате да дојди на говорница, зборуваше. Не знам дали ја следевте дискусијата само, односно процедуралното обраќање на колешката Стерјовска -Локвенец. И комисијата едногласно одлучила дека...

**МЕТОДИЈА КОСТОСКИ:**

Според тоа јас барам да се посочи лицето кое е одговорно што презело таква иницијатива.

**ДЕЈАН ПРОДАНОСКИ:**

Комисијата како тело во состав на Советот донела таква одлука.

**МЕТОДИЈА КОСТОСКИ:**

Добро. Е сега јас како комисија овде не гледам причина Комисијата да носи одлуката, затоа што Советот ја носи одлуката, а Вие Претседателе по член 38...

**МАРИЈА МАРКОСКА ТРАЈАНОСКА:**

Дневниот ред не е усвоен. Нека се усвои дневниот ред. Ако Комисијата ги отфрлила, Вие повторно можете да ги предложите и сите членови на Совет ако сметаат ќе се изјаснат, ама не како амандман, и како предлог- одлуки. Мислам јасни бевме и разговаравме вчера. Како што знаевте да ја срочите одлуката што е за распишување на референдум, со сите можни членови и се што треба да содржи во истата, многу добро бевте информирани и знаевте како треба да изгледа измена или дополнување на една одлука.

**МЕТОДИЈА КОСТОСКИ:**

За тоа барам да се донесе некој Правилник да видиме како, каде пишува дека не може на овој начин да се поднесе амандман. Затоа што само во оваа Општина се случува тоа. Во Комисијата може да одлучуваат што сакаат, овде крајната одлука се носи. Затоа по член 38 од Деловникот, Претседателот на Совет се грижи за организација на работа на Советот, се грижи за примена на Деловникот на Советот и дава појаснување во врска со неговата примена. Се грижи за остварување на правата на членовите на Советот и за обезбедување услови за нивна работа и информирање. Затоа цела одговорност е моментално кај Вас Претседателе. Од Вас очекувам да го најдите лицето што донесло таква одлука или можеби ако Вие одлучите дека не се уредни овие амандмани, затоа Ве замолувам Вие на говорница да објасните што не е уредно тука кај нив.

Ви благодарам.

**ДЕЈАН ПРОДАНОСКИ:**

Добро, Ви благодарам. Согласно Деловникот за работа предлагачите на метеријали ги доставуваат до службите, до администрацијата во Општина Прилеп... Материјалите најпрво се проследуваат до работните комисии што се од состав на Советот на Општина Прилеп, се разгледуваат и одлуката прелиминарно се носи на комисиите и тие предлагаат до Советот, како да се изјасни Советот. Дали членовите на Советот ја прифаќаат или не ја прифаќаат одлуката на Комисијата, како тие се изјасниле на работната комисија, одлучува Советот. Пак завршниот збор го има Советот. Ова беше и мислење процедурално од колешката од Комисијата за финансирање и буџет, Ви објасни зошто Комисијата смета дека овие амандмани не треба да станат составен дел на оваа прва точка.

И второ, согласно Уставот на Р. Македонија јасни се позициите на кои правни акти што треба да бидат пуштени во сообраќај се носи, односно се дава право да се донесат, односно да се бара амандманска измена. И тоа стои во Уставот. Тука не гледам нешто што е спорно сега за овој дел од...

Добро и се извинувам ако можи поконкретно, кое Скопје? И што значи Скопје за Советот на Општина Прилеп? Оти Ви стаса порака од Скопје. Тоа е вака клучно да го знаеме, оти 27 души Ве слушаме и кој го бара името на лицето, овде советниците се сите со полн имунитет и можа на говорница да кажат сè што сакаат. И сега која е таа институција или кој е тој лик што ги бара имињата на советниците што донеле одлука или што не донеле одлука? Затоа што се крши со сите закони, особено со Уставот... и како највисок правен акт по кој што се однесува оваа држава комплетно. Пораките од Скопје не значат ништо за овој Совет и мислам дека не е добро да се злоупотребува говорницата со таков начин на обраќање, оти јас лично го сметам како закана до советниците. И пошто ми прочитавте согласно член 36 што треба Претседателот да прави на Советот, јас се грижам за безбедноста и за доброто здравје на советниците и еве реагирам кај Вас дека не треба во иднина то така да постапувате овде и од говорница така да зборувате. Затоа што нема значење ништо тоа од некој што пратил порака од Скопје и кој е тој, која институција го бара името на тој што ја донесол одлуката и која одлука е во суштина донесена?

Процедурално, ајде.

Во кој дел е сега прекршена процедурата, Ве замолувам да ми објасните.

**МЕТОДИЈА КОСТОСКИ:**

Значи според Деловникот, Комисијата дава мислење...

**ДЕЈАН ПРОДАНОСКИ:**

Ви го кажав тоа.

**МЕТОДИЈА КОСТОСКИ:**

...Но, нивното мислење не може да се земе како основа на одлука на Советот. Советот ќе ја даде крајната одлука...

**ДЕЈАН ПРОДАНОСКИ:**

Точно така. До сега Советот не се исправил пред прашањето да донеси одлука по однос на Вашиот предлог.

**МЕТОДИЈА КОСТОСКИ:**

И нашите амандмани се доставени до Вас. И очекуваме Вие да се изјасните што е прекршено тука, затоа што...

**ДЕЈАН ПРОДАНОСКИ:**

Добро. Еве се изјаснив. И јас како еден меѓу еднаквите, не можам да донесам одлука за нешто што е по мое видување. Овде има 27 членови на Советот и сите гласаме истоважно и полноважно.

**МЕТОДИЈА КОСТОСКИ:**

Затоа барам амандманите да се разгледаат од советниците и тие да донесат одлука. Евентуално ако мислите дека се неуредни, треба Вие како Претседател на Совет да ни објасните во кој дел што е неуредно кај нив.

**ДЕЈАН ПРОДАНОСКИ:**

Добро. Значи вака. Амандмани може да се поднесуваат на закон или да егзистираат како уставни амандмани. Тоа стои во Уставот. Во политичкиот систем на Р. Македонија амандман на закон може да поднесе пратеник, група пратеници, 10.000 граѓани со право на глас и Владата на Р. Македонија. Тоа стои во Уставот. И... посебно на одлука, амандмански не можи да се интервенира. Во однос на оваа одлука можи само да се изјасните дали сте или не сте... Овде вака пишува во позитивниве прописи.

Повелете.

**ИРЕНА СТЕРЈОВСКА -ЛОКВЕНЕЦ:**

 И покрај тоа што како Претседателка на Комисија и известувач од работата на работното тело - Комисија за финансирање и буџет, го кажав ставот во однос на пристигнатите амандмани во текот на седницата на Комисијата за финансирање и буџет, сметам дека треба дополнително да се дообјасниме со колегата Костоски, затоа што со овие амандмани кои што Вие ги поднесовте не можите да реагирате во одлука. Амандмани се поднесуваат при носење на буџет или ребаланс на буџет. Во овој момент со одлуката за задолжување со општински обврзници воопшто во овој момент не се таргира буџетот на Општина Прилеп. Ова е само стартна позиција за започнување на постапка за општинска обврзница. Јас жалам што Вие, спомнавте дека и цел тим Вашиот, еве од Скопје којшто веќе навлегува и во други правни работи, недобро ја разбрал правната суштина и на амандманите и на Предлог- одлуката која што денес е на дневен ред. Затоа што во Вашите 270 амандмани, кои што беа донесени, навистинаа немаа нити суштина нити тежина. Затоа што првиот амандман кој што го прочитавме се однесуваше... ќе го ставам и во наводници затоа што тоа не е мој збор, тоа е нешто што е напишано во амандманот, се однесуваше на мрзлива администрација. Што сакате да кажете со тој амандман кој што денеска еве ја разгледуваме одлуката за општински обврзници? Амандманите Ви се однесуваа во измена на износите, наместо 5 милиони евра да стоело 1.000 денари, да стоело 2.793 денари. Извинете колега Костоски, навистина сакате да ни ја потцените интелегенцијата. Јас жалам што навистина многу време изгледа сте се потрудиле за да ги припремите тие 279 амандмани, Вие и Вашиот тим од Скопје, како што милувате да кажите, меѓутоа навистина нити имаат суштина, нити имаат тежина и во овој момент не го таргираат буџетот на Општина Прилеп. Доколку денес ја започниме... ја донесиме оваа одлука за општинска обврзница и се започни постапката и процедурата, овдека во Општина Прилеп ќе следуваат носење на низа други одлуки кои што ќе бидат опфатени и други делови каде што ќе биде зафатена и каматната стапка, бонитетот, ревизорски извештај. Така да, тогаш ќе имате простор да делувате на ваков начин.

Благодарам.

**ДЕЈАН ПРОДАНОСКИ:**

Благодарам. Ама сега ова... процедурата ја разгледуваме. Не е дебата ова по некој прашања. По однос на процедурата е. Уште сме во утврдување на дневниот ред. Ние дебата си правиме овде сега. Не е отворена дебата за да се расправа по некоја точка. Мислам дека е неосновано.

Дали некој има друг предлог за измена и дополнување на дневниот ред?

Доколку нема Ве молам да се изјасниме.

Кој е "ЗА" вака предложениот дневен ред?

Добро, ако не го усвоиме ќе значи дека советниците се согласуваат со Вашиот предлог за дневниот ред.

Добро. Уште еднаш.

Кој е "ЗА" вака предложениот дневен ред?

Дали е некој "ПРОТИВ"?

Констатирам дека со 15 гласови ЗА и 11 гласови ПРОТИВ, дневниот ред е усвоен.

Пред да преминеме на разгледување на точките од дневниот ред, доколку има советнички прашања би замолил да се постават.

Добро. Ви благодарам.

По однос на останатите точки од дневниот ред, предлагам истите да ги разгледуваме по предлагачите на метеријал, согласно пречистениот дневен ред.

По **1вата** точка од дневниот ред:

-Одлука за задолжување на Општина Прилеп преку издавање на обврзници.

Пред да отворам претрес ја повикувам Претседателката на Комисија за финансирање и буџет, г-ѓа Ирена Стерјовска -Локвенец да го поднесе извештајот по однос на оваа точка.

Повелете г-ѓо Стерјовска -Локвенец.

**ИРЕНА СТЕРЈОВСКА -ЛОКВЕНЕЦ:**

Комисијата за финансирање и буџет на дневен ред ја разгледа Предлог -одлуката за задолжување на Општина Прилеп преку издавање на обврзници. Самата одлука содржи дека: со оваа одлука Општина Прилеп се задолжува со цел обезбедување на средства за финансирање на проекти и инвестиции од значење за општината. Во член 2 стои дека задолжувањето се врши во земјата преку издавање на обврзници во висина од 5 милиони евра во денарска противвредност по среден курс на НБРМ, еден ден пред донесувањето на Одлуката за издавање на општинска обврзница по пат на јавна понуда во согласност со Законот на финансирање на единиците на локалната самоуправа и Законот за хартии од вредност. Во член 3 се прецизирани точно проектите кои што би биле финансирани со оваа финансиска алатка, тоа се средствата од член 2 на оваа одлука и ќе бидат наменети за реализација на проектот -кружен тек на крстосување на улиците "11ти Октомври", "Кеј 1ви Мај", "Кеј 9ти Септември" со мостовска конструкција над Градска река. И проектот изградба на ул. "Победа" со целокупна инфраструктура и мост над Градската река. Како Комисија за финансирање и буџет со 4 гласови ЗА и 1 ПРОТИВ предлагаме денес Советот на Општина Прилеп да ја изгласа оваа предлог -одлука.

Благодарам.

**ДЕЈАН ПРОДАНОСКИ:**

Во благодарам за извештајот. Отворам претрес по однос на оваа точка.

Дали некој се јавува за збор?

Повелете г-дине Мариновски.

**НИКОЛЧЕ МАРИНОВСКИ:**

Благодарам. Почитуван Градоначалник, Вие сте предлагач, така да ќе се обраќам до Вас. Уште при утврдувањето на дневниот ред, пробав кратко да образложам зошто бараме да се повлечи оваа точка. Владеачкото мнозинство не го прифати нештото. Сега ќе пробам преку јасни примери и факти да Ви доловам зошто не треба да продолжите со овој процес.

Најпрвин ќе започнам со спомнатите проекти кои Ви се во обврзницата. Освен проектот на мостот на "Табана", сите други немате техничка документација. Така да, и да се задолжиме тие нема да можите да ги извршите во 2023 година. Вие имате скици, цртежи, идеја. Немате проекти. На пример, ул. "Победа" колку што јас видов, поправете ме ако грешам, за реализација ќе треба и да се екпропреира имот, треба да се изгради нов мост, да се пробијаат нови улици и не уверувате со одлуката дека тоа сето ќе кошта 2 милиони евра, а проширувањето на мостот исто 2 милиони евра. Математички едно со друго по мене не оди. Али во ред. Сметам дека почесно ќе беше за граѓаните... пред граѓаните да побарате на пример обврзница од 2 милиони евра и да го изградите само мостот "Табана", отколку да ги... ајде да не речам изманипулирате, дека ќе правите со овие пари нешто друго, а реално само можите... да се изразам со зборовите на раководителот на Одделението, за него имате каква таква документација. Така рече на јавната дебата.

Сега неколку податоци поврзани со обврзницата. До денес, немате презентирано пред граѓаните каков вид на обврзница ќе издаде Општината. Согласно Правилникот за формата и содржината на актот за издавање на хартии од вредност, издаден од Комисија за хартија од вредност, имате два типа обврзници: едните се сопственички, другите должнички. Оваа, која предлагате, обврзница, спаѓа во должничка обврзница. Согласно Водичот за општински обврзници, издаден од Министерство за финансиии, според готовинскиот прилив, постојат два типа на општински обврзници и тоа: општи обврзувачки обврзници и приходни општински обврзници. Одам текстуално да Ви ги пренесам точно како одат. Општите обврзувачки обврзници се карактеризираат со обврски издавачот да го врати долгот од било кој извор на приходи на локална власт, поради тоа, при издавање на овие обврзници пожелно е пред издавањето да се спроведи јавна дебата. Тоа на еден начин пробавте да го спроведите. Приходните општински обврзници се издаваат за конкретен проект по чија реализација се очекува да се генерираат приходи. Пример, изградба на водоводни мрежи, канализациони мрежи, јавни паркинзи и други проекти од значење за локални власти. По некоја логика кога инвестирате во криза, таа инвестиција би требало да Ви носи приход. По мене требаше да тргните на проекти кои ќе Ви носат приход. Вие тргнавте на општи обврзувачки обврзници. Имајќи во предвид ова што Ви кажав, обврзницата првично има карактер на должничка и општо обврзувачка обврзница.

На 05.08.2020 Министерство за финансии согласно Законот за јавен долг носи Правилник за вршење на анализа на податоци доставени од страна на носител на јавен долг... примената на вреднување на финансиските показатели... и преку овој Правилник можи да се направи пресметка за кредито-способност на Општината изработена согласно податоците од Годишната сметка која ја усвоивме на минатата седница. Впрочем уште во август месец, јас замолив од оваа говорница, и Вас и раководител на одделението за финансии да ја утврдите кредито-способност на Општината. Сега дури ќе треба да почниме да го правиме ова. Ова е Правилникот, според член 8 во Правилникот, тој ги тангира општинските обврзници: кредито-способноста на Општините ќе се проценува показател... преку показател кој ќе го мери финансискиот капацитет на Општините да генерираат заштеди во буџетот. А се пресметува така што тековно -оперативните трошоци се делат со тековно оперативни приходи, ги множиме со 100 и добиваме коефициент кој треба да биди помал или еднаков од 70%. Сега, согласно Годишниот извештај ќе направиме една пресметка. Вкупните расходи од основниот буџет се 430.126.054 денари. Капиталните расходи се одземаат 119.621.588 или разлика од 310.504.466. Даночните приходи се 234.641.199. Неданочни приходи 8.484.062. Продажба на капитални средства 0 денари. Продажба на земјиште и нематеријални вложувања 71.469.429. Дотации по приходи по основ на ддв 107.317.897. Или вкупно 421.912.587. Овие се податоците кои се користат за да се утврди кредито-способноста на Општината. И како што реков резултатот, се пресметува така што тековно-оперативните расходи се делат со тековно-оперативните приходи и добиениот резултат се множи со 100. Коефициентот реков не смее да надминува 70. Резултатот кој даваат овие податоци е 73,6%. Општина Прилеп е некредито- способна во овој момент, према податоците од годишниот извештај, зборувам. Ова значи почитуван Градоначалник дека инвеститорите ќе ги одвраќа оваа кредито -неспособност. Овој податок му е битен при инвестирање во општинска обврзница. За да биди атрактивно Вие ќе треба да дадете атрактивна камата.

На 28.03., значи само пред неколку дена, беше одржана продажба на државни обврзници со купонска камата од 5,9%. За кредито -неспособна општина каматната стапка ќе биди минимум 7. Минимум 7 %. И исто така и да напоменам дека само пред неколку дена, за нас економистите тоа е битна работа, Народна банка повторно ја покачи каматната стапка за благајничките записи. Така да, парите ќе стануваат се поскапи и поскапи.

Согласно Водичот за издавање на општински обврзници при Министерство за финансии, Општините ја започнуваат постапката за задолжување со доставување барање за мислење за задолжување од Министерството за финансии. Потребни пропишани податоци, Општината треба да достави до Министерството за финансии за секое ново задолжување, се следните: Одлука на Совет на Општина Прилеп, тоа е ова денеска кое го правиме, цел на задолжувањето, предлог услови под кои Општината сака да се задолжи, ова пропуштивте да го кажите на јавната дебата, прилепчани не беа запознати за условите... пополнети обрасци за задолжување, информација за изворите на средства... и Ве молам на ова да внимавате, изјава на Градоначалник заверена на нотар со лична кривична одговорност - дали има пристигнати ненамирени обврски кон доверителите во рок од 90 дена од датумот на пристигнување. Почитуван Градоначалник пред неколку дена Вие добивте фактура, мислам дека на сума околу 2 милиони денари за законска затезна камата. Вие не го исполнувате овој услов. Имате долгови поголеми од 90 дена. Вие ќе треба да потпишите нотарска изјава со кривична одговорност. Бидете внимателни за оваа работа. И исто така, минатата седница Ви спомнав, во К2 извештајот имате над 100 милиони денари обврски над 60 дена. Не знам колку се од нив повеќе од 90 дена. Пред да ја издавате оваа обврзница Вие ќе треба да потпишите ваква изјава. И исто така, пред Комисијата за хартии од вредност во втората фаза, повторно ќе треба да потпишувате изјави за точност на податоци. Имајќи во предвид како досега на седниците ни стасуваат извештаи со стари датуми, со грешни датуми, со грешни суми, Ви препорачувам многу добро да се фокусирате на нештото. Ова значи, почитуван Градоначалник не го исполнувате првиот услов за издавање на обврзница. Препорачувам после моето обраќање да направите пауза да ги проверите овие факти и да ја повлечите оваа точка од дневен ред додека има време.

Вкупната годишна отплата на долгот, направен врз основа на долгорочно задолжување или долгорочна позајмица од централен буџет, не можи да надминува 30% од вкупните приходи на тековно оперативниот буџет на Општината за претходната фискална година. Ова значи дека кога ќе ја враќаме по 7 години обврзницата, бидејќи Вие имате предвидено наеднаш да ја враќате... вкупните тековно оперативни приходи на Општината би требало да бидат на сума од 17.665.000 евра за да можиме да се држиме во овој законски минимум, мислам... правилнички минимум. Во овој момент Општина Прилеп има вкупно тековно оперативни приходи околу 7 милиони евра, така да, до 17, за 7 години не знам дали ќе стигниме. Да не биди после криво Министерството за финансии дека Ви е криво Министерството за финансии зошто не Ви дало согласност. Сами сме си криви.

Претседателе за брзо ќе завршам.

**ДЕЈАН ПРОДАНОСКИ:**

Нема проблем.

**НИКОЛЧЕ МАРИНОВСКИ:**

Јас лично ќе поверував во оваа авантура, доколку постапевте на следниот начин: на пример, имате опција да издадете...

**ДЕЈАН ПРОДАНОСКИ:**

Ве молам.

**НИКОЛЧЕ МАРИНОВСКИ:**

...Имате опција да издадете обврзница преку приватна понуда. Овие советници кои денеска се решени да ја поддржат оваа обврзница, сопствените заштеди да ги извадат од банка и да ги инвестираат во овој проект и Вие исто така, и тогаш ќе Ви поверував дека Вие верувате во овој проект, дека Вие сакате, и тие сакаат и веруваат во овој проект дека е успешен за граѓаните. Истото можите да го направите преку пат на приватна понуда и до бизнис секторот. Ама не верувам дека ќе ги убедите за мост... за кружен тек на мост, дека треба да се задолжиме со 2 и нешто милиони евра. На самата јавна презентација на проектите јас Ви поставив прашање -зошто ова не го предложите да оди по пат на самодопринос на граѓаните? Граѓаните ќе ја платат каматата од 2 и нешто милиони евра. Ако одиме со самодопринос, ако собираме пари полека, полека и ги исплаќаме овие проекти, тогаш полесно би било, помалку ќе платат граѓаните. Вака ќе ги задолжите 63.000 прилепчани кои треба да плаќаат 7 години.

До денес, ни немате спомнато или немате никаде кажано во Вашите изјави кој би бил процентот на купени обврзници со кои Општината ќе биди задоволна и ќе прогласи успешност. До денес ги немате известено граѓаните кој ќе ја дава обврзницата. Дали имате склучено нов договор со брокерска куќа, дали преговарате, дали Ви е наложено конкретно со некоја да соработувате? Исто така, до денес не ги кажавте вкупните трошоци за издавање на оваа обврзница.

**ДЕЈАН ПРОДАНОСКИ:**

Ве молам да привршувате полека.

**НИКОЛЧЕ МАРИНОВСКИ:**

Уште две реченици. Исто така, со овие проекти се немате обратено до ниту едно Министерство да Ви ги финансира, до ниту една банка, Светска банка на пример финансира проекти, Европска банка, по многу поволни камати. Вие се немате обратено. Јас уште еднаш Ви препорачувам, направете пауза, ние... нашата Општина прво е некредитно -способна, не можи да ги плаќа долговите. Второ, ќе треба да потпишувате изјави почитуван Градоначалник кои во овој момент не се во Ваш прилог, Ви предлагам уште еднаш повелечете ја точката од дневен ред.

Благодарам.

**ДЕЈАН ПРОДАНОСКИ:**

Ви благодарам. Повелете Градоначалник.

 **БОРЧЕ ЈОВЧЕСКИ -Градоначалник:**

 Почитуван Претседател на Совет, почитувани советници, пошто првата точка се однесува на предлогот за земање на општински обврзници, јас од повеќе советници слушнав голема загриженост и како времето кое што е сега или претстои е во... се наоѓаме во економска -енергетска криза. Ваква загриженост одамна немам слушнато. Секогаш цутеа ружи, да не речам сѐ во суперлатив се разговара дека државата оди во позитивна насока. Не ја сфатив загриженоста во овој момент кога претходно кажувавме дека навистина се приближува кон економски стандарди на ЕУ. Тогаш зошто ни беше и земање на евро обврзници, прво за почеток 600 милиони ако се сеќавам милиони евра, па не беа потпишани, па 500 милиони со камата од 6,5 до 7%. Некако не одат овие две работи и тоа за подмирување на пензии, на замрзнување на цени на макарони, на јајца. Јас разговарам овде и во нашата општина за проекти кои што навистина долги години ги очекуваат граѓаните. Точно советник Китаноски, ја имам и јас Програмата пред себе, предизборната, каде што сите овие предлог проекти беа уредно внесени, анализирани значи ова е уште пред година и пол, каде што еве јас ќе ги прочитам транспорт и патна инфраструктура, се споменува прва комплетна реконструкција на влезовите во градот, тоа е лицето на градот. Правецот Крушево -Прилеп и Македонски Брод -Прилеп. Еве да не одам на вториот предлог Македонски Брод -Прилеп, да се вратиме на правецот Крушево -Прилеп. Знаете до каде е... сте поминале. Веројатно изведен е прекрасен, булеварски влез во градот. Да не се навраќаме, мислам е некоректно и навреда е на интелигенција да зборуваме за нешто кое што се ветува... од централна власт, не е изведен тој проект. Знаете колку пати е враќан. А јас зборувам веќе за некој проект кој што е издржан, се разбира, и ќе биде со голем оптимизам, ветувам дека ќе биди ов0ј проект, односно овие три проекти, покажани и докажани.

Втората предлог... односно замислена патна инфраструктура е доизградба на кружни текови. Спомнат е кружниот тек "Табана", меѓу другите текови. Значи ништо не е дополнително додадено или замислено. Наведена е изведба на ул. "Победа", од влезот во градот Скопје, преку типската населба до касарните. Значи овие се сите три предлози спомнати, граѓаните ги прочитаа, ги смислија, ги одобрија и го покажаа тоа на изборите. Не е ништо заобиколено, не е ништо додадено. Не гледам овде каде има нешто исполнување на валкани игри, на средства кои што ќе бидат насочени во криминал или ред други работи. А издржливоста на овие проекти сигурно е докажано и анализирано со остварување на приходи на основниот буџет. Еве, анализата од 2014 до 2022 година покажува нагорна линија. 2014та 320 милиони, да не ги редам 2015та 338, 330, 343, 2018та 423, но да спомниме дека 135 милиони денари имаше од концесии. 2019та 374, 2021 401 милион и 2022ра 437.953.000. Навистина охрабрувачки, оптимистички резултати. Начинот на обезбедување средства кажува дека навистина гледаме максимално оптимистички во сето ова.

Обврските на Општината да не ги повторувам, но јасно и гласно е, еве ќе цитирам само дека Општините се грижат за урбанистичкото планирање преку изведување, издавање односно на одобренија за градење на објекти од локално значење. Ние досега овие 4, 5 години не видовме многу одобренија за градење, а сега покажавме во оваа година дека можиме. Значи не сакам да ме навраќате во блиско минато, а еве не одам од премногу далеку. Пак, оптимистички размислуваме, значи се надеваме дека побрзото и се разбира одобрување, законско одобрување на градба, многу ќе допринеси за проширување на рамките на остварени приходи во буџетот, од комунали се разбира. Исто така и продажба на изградено градежно земјиште. Јасно кажува дека општините имаат редица активности, поврзани со организирање на локалниот јавен превоз, изградба, одржување, реконструкција и заштита на локалните патишта, улици и други инфраструктурни објекти. Овие се инфраструктурни објекти. Значењето на овие инфраструктурни објекти, поточно мостот и кружниот тек на "Табана" е од огромно значење. Нашиот градски, поточно централно градски сообраќај е во ваква ситуација каде што има секое семејство по 2 автомобили, каде што тешките товарни возила дополнително го оптеретуваат и ја згуснуваат сообрајќаницата. Ова е навистина проект кој што е не за одобрување, туку и за пофалба, приоритет. Знаете дека овој проект не го измисливме ние, овој беше пред неколку години, за жал тргнат, кога беа одобрени и средства од Светска банка... Да бидиме пред вистината на пример, стварно подигната глава и искрени да бидиме. Зошто беше тргнат, нема да го коментирам. И сега кога го враќаме повторно за изведување и навистина благодет на општината, сега измислуваме средства од каде, референдуми и ред други работи. Зарем има подобар референдум од изјаснувањето на граѓаните.

Искрен да бидам, сум оптимиста, оправдано оптимиста, благодарам на сугестијата, се внимава што се потпишува. Благодарам на сугестијата дека нотарски треба да се потпиши, но јас сепак го правам тоа во консултација со одговорни лица, раководители на сектори, на одделенија. Еве се надевам и го повикувам раководителот на Секторот за финанасии да образложи кој тип на обврзници... се со цел да се дообјаснат некои недоразбирања. Али, верувајте се надевам на конструктивност и од Ваша страна. Овие обврзници се нешто кое што градот уназад 30 години го барал, го сонувал. Јас не велам дека во мојот мандат задолженијата ќе бидат исплатени, но и не влегов во овој мандат со страв дека јас нема да ги исплатам претходните задолженија. Еве да не ги бројам сѐуште, но оптимистички дека ги исплаќаме и ќе ги исплатиме е и влезот во Прилеп од Плетвар, тука се автобусите, тука е Градинката. Значи јас не бегам од одговорноста, и во ниеден момент нема да се поколебам дека ќе падниме на колена и нема да ги исплатиме. Верувајте дека ова го правиме само се со цел наредните генерации, млади, да почувствуваат дека наредните 30 години, не в година или по 3 години или 7 години кога ќе биди исплатено, ќе го видат овој благодет.

Ул. "Победа" ја спомнавте, како не е анализирана? Тука ќе дојде Раководителот на урбанизам. Значи таа поврзува еден многу важен дел од градот заобиколница, како на голем број на возила конкретно, населението кое што живее во типските ќе биде многу порелаксирано да се снајди, да излези од градот према Скопје, откако сегашното сообраќајно решение... И дополнително што го оптеретува мостот "Табана". Влезот Македонски Брод -Прилеп исто е спомнато во предизборните ветувања. Тоа е... нема велосипедска, пешачка патека тука. Изложени се луѓето и сталните минувачи на опасност од сообраќајни незгоди. Сведоци сме и до ден денеска на непријатни моменти.

Ви благодарам и одговарам на секое, се разбира, Ваше поставено прашање, се разбира во насока на конструктивност. Значи повторно ќе кажам, овие се проекти кои што народот во Прилеп, односно граѓаните на Прилеп ги очекуваат. Со секоја чест и на руралните средини или за жал ние со овие обврзници решаваме само 3 големи проекти. Останатите проекти се разбира, продолжуваме и од буџетот... и од фондации, односно фондови кои што и тоа како со кофинансирање или било на кој начин продолжуваме да ги остваруваме.

Ви благодарам.

**ДЕЈАН ПРОДАНОСКИ:**

Благодарам. Да му дадеме прво на Мариновски, оти имаше збор.

Повелете г-дине Мариновски со контра реплика.

**НИКОЛЧЕ МАРИНОВСКИ:**

Почитуван Градоначалник, Вие зборувате за потребата од проектите. Не ми реплициравте во делот на оние факти кои јас Ви ги изнесов. Потребата никој не ја спори. Многу поголеми потреби имаме во овој град. Еве, тогаш јас ќе ви дадам една друга идеја, ако толку е оптеретен тој мост, пробијајте ја тогаш "Борка Талески", веднаш ќе се растерети мостот. Пробијајте ја оваа улица, беше порано улица, нека биди пак. Намален е градот, тогаш, веднаш... па зошто да не. Колешке ќе те замолам...

**ДЕЈАН ПРОДАНОСКИ:**

Ве молам од место не дофрлајте.

**НИКОЛЧЕ МАРИНОВСКИ:**

...Во делот на обврзниците на... зошто државата издава обврзници... Последната обврзница од 600 милиони евра беше за 500 милиони евра за враќање на долговите од Скопје 2014. Останатите 100 милиони евра се користат за зголемување на плати и за поддршка на сите граѓани на територија на Македонија. Субвенција на сметки. Субвенција на социјални случаеви итн., да не навлегувам. И на крајот на денот ние не ги знаеме сите податоци за државниот дел. Многу пати кога немате за што да ни одговорите назад, државата вака прај. И минатиот пат Ви кажав, државата можи да се задолжува, си има законски начин до 66% од бруто домашниот производ мислам дека беше законот... ние можиме да банкротираме, државата не можи да банкротира. Државата има многу поголеми извори, ние сме ограничени со нештото... И пак ќе кажам, седмата година, многу тешко ќе му биди на тој. Колку и да ги зголемувате приходите. Вие го користите законскиот простор од 25 % да проектирате зголемени, ама не Ви се остваруваат. И сами видовте во Годишниот извештај - намалени приходи по основ на даноци. Граѓани се исселуваат. Нема толку... ќе се намалува бројот на плаќачи на ддв. Фирмите се потешко работат. Исто, ќе се намалува приходот по основ на даноци и такви работи. Значи не е едноставна работата. Јас пак... сметам дека и под условите под кои ќе се задолжиме, многу тешко ќе оди. Колешката спомна дека не го тангира буџетот, прееска. Го тангира буџетот, камата од каде ќе плаќате?... Како не? Сега во моментов кога ќе ја носиме одлуката? Ами од утре треба да платиме камата. Од основен буџет треба да ја платиме каматата, не од сумата која ќе ја земиме од обврзницата... Добро.

**ДЕЈАН ПРОДАНОСКИ:**

Ве молам од место...

**НИКОЛЧЕ МАРИНОВСКИ:**

Ви благодарам.

**ДЕЈАН ПРОДАНОСКИ:**

Ви благодарам. Повелете г-дине Китаноски.

Реплика.

**АЛЕКСАНДАР КИТАНОСКИ:**

Почитувани колеги советници, почитуван Градоначалник. На нула реализирани проекти во година и пол, навистина е тешко да се брани ваква одлука за задолжување со обврзница и Ве разбирам колку Ви е тешко тоа.

Околу поддршката од централната власт, повторно ќе Ви ја спомнам, како и на претходната седница, за 30тина денови ќе отпочни таа улица да се гради "Леце Котески", во која што Вие не верувате дека ќе се реализира. Ја спомнавте сега од говорница. Проблемот не е до Министерството, проблемот е во оваа година и пол Вие како Градоначалник што сработивте. Имаме Развојни програми, во месец ноември, еве ги, овие се тие. Заедно како советници ги усвоивме. И како... рехабилитација на улици на територијата на општина Прилеп, лопата немате фрлено. 2км минатата година и тие 5,6 лопати со ладниот асфалт. Толку е таа Развојна програма- рехабилитација на улици 120 милиони денари и 3 годишна, по 40 милиони денари секоја година. Кога ќе биди Градоначалник таа градежна офанзива? Од минататa година, од кога заврши сезоната, камиончето и со директорот од ЈКП "Водовод" и кој беше друг, дел од советниците... се сликавте и толку е таа градежна офанзива. Изградба на главен доводен цевковод во с.Канатларци. Тие Ви се проекти од Развојната програма, двегодишен го направивте. Нема ни тендерска документација, ни проект, каде е ветувањето за водоводот за Канатларци? Трета Развојна програма -поставување на паркиралиште како модуларно еднократна конструкција. Овдека, позади, на 100 метра, позади УЈП и "Леоне". Таа е Развојна програма за оваа година. Дајте да зборуваме за овие проекти, за оваа година што ќе се реализираат. Не да зборуваме виртуелно обврзница, па кружен тек, ова она. Се собравме на расправата овдека во петок ја закажавте, во понеделник дваесетина граѓани, дваесетина вработени од Општина, 15тина советници и ги презентиравте проектите. Како беше, првиот беше 2.5 милиони евра тогаш за кружниот тек. Нешкоски така презентираше, 2, 5 милиони. Па во Одлуката 2. "Победа" улица 2.5 милиони беше на јавната расправа, па во одлуката 2. Влезот "Орде Чопела" 4 милиони евра, па во Одлуката е 1. Да ги натокмите до 5 милиони евра. 2,5 милиони евра за кружен тек и во таа Одлука, односно во презентацијата на проектот, самиот зафат ќе изнесува околу 500 метри квадратни, за кружниот тек кај "Кире Гаврилоски", кај "Табана". Е сега 500 метри квадратни, 2.5 милиони евра плус каматите околу 1.250.000, 3.750.000 евра. Знаете колку е тоа по метар квадратен? 7.500... ќе кошта метар квадратен тој кружен тек, заедно со се камати и се. Нема смисла Градоначалник. Засучете се со работа и првично реализирајте ги Развојните програми, она кое што во ноември го усвоивме минатата година.

Ви благодарам.

**ДЕЈАН ПРОДАНОСКИ:**

Повелете со одговор Градоначалник.

**БОРЧЕ ЈОВЧЕСКИ -Градоначалник:**

За рехабилитацијата дека прашавте. Не знам зошто не доаѓате до Секторот за урбанизам, имате можност со прашања од јавен карактер да добиете информации. На 3ти април завршува последниот ден од рокот за жалби и на 04.04., Боже здравје, може да се потпиши договор за рехабилитација. Мислам, овие информации ги имате, на дофат Ви се, на рака, ако сакате да знаете.

**ДЕЈАН ПРОДАНОСКИ:**

Ај Ве молам сега од место...

 **БОРЧЕ ЈОВЧЕСКИ -Градоначалник:**

 Во ред. Само можам да Ви кажам дека во најскоро време ќе почне таа градежна... сега офанзива... можеби ја замислувате како... добро. Само да Ви кажам дека за секоја информација имате достапни, мислам за секое прашање имате достапни информации, на располагање може да Ви бидат. Сигурно.

 **ДЕЈАН ПРОДАНОСКИ:**

Благодарам.

Повелете колешке Грашеска Илиеска за збор.

**МОНИКА ГРАШЕСКА ИЛИЕСКА:**

Почитуван Претседател на Совет, почитуван Градоначалник, почитувани советници. Денеска на дневен ред имаме точка со која треба да ја задолжиме Општината Прилеп со 5 милиони евра за реализација на еден кружен тек и две улици. И што е суштинско? Вие сте веќе една и пол година на власт, се ближите кон половина од мандатот. Вие во 2022 година имавте буџет од околу 20 милиони евра. Имавте Развојна програма, имавте ветување пред граѓаните. И на прошлата седница разговаравме колку остваривте, што реализиравте, што направивте во тој период. И тоа прилепчани совршено добро го знаат. Во Прилеп не можи да се види еден кран, еден багер, механизација, пренесаочување на сообраќај, луѓе каде што копаат, градат, работат. Во Прилеп потивко Градоначалник никогаш не било. Барем еден проект да почневте. Катна гаража да изградевте или да почневте еден кружен тек или спортска сала да започневте или да почневте улици да асфалтирате. Ќе се имаше впечаток дека сте добри менаџери. Знаете, умеете да ги препознаете проблемите на градот, ги решавате и немаше да се има огромна скепса према ова задолжување. Вие со 20 милиони евра ништо не сработивте. Што би било поинаку со 5 нови прескапи милиони евра, кои ќе бидат земени со висока камата и ќе треба да ги враќаат прилепчани. И да се знае, дека во 2030 година кога Вие немате да бидите дел од оваа општинска власт, ќе треба еднократно одеднаш да се вратат повеќе од 5 милиони евра и тоа ќе биди сериозен удар врз сите, од вработените во оваа зграда до секое прилепско семејство и тоа граѓаните треба да го знаат и да му го кажите денеска. Од една страна, Вие во Вашата немоќ ништо квалитетно и сериозно да сработите, се одлучувате да го задолжите секое прилепско семејство, а тоа никаде баш, ама баш никаде не му го ветивте.

За волја на вистина не му ветивте на прилепчани ниту поскапи сметки за комунални работи, ама му испорачавте 67% поскапи сметки. Не му ветивте поскап градски превоз, ама му испорачавте. На прошлата седница Градоначалниче најавивте и поскапи сметки за данок на имот. Она што мене најмногу ми пречи и што го нема, а граѓаните што го очекуваат од Вас е некакви мерки за надминување на економска криза. Дека ништо не реализиравте тоа е повеќе од очигледно, но и ништо не правите да му олесните на граѓаните. Напротив, денес барате да се задолжиме со 5 милиони евра кои кога ќе се враќаат ќе бидат повеќе од 7 милиони евра и тоа го правите со невидена леснотија и без ронка срам. А имате буџет оваа година 21 милион евра. Ако се има во предвид дека Ве советува човекот со познатата реченица: Ние немаме за леб, трошиме за чоколадо, не е ништо чудно. Одговорноста на Вмро Дпмне кога ги троши парите на граѓаните ја видовме при изградбата на стиропор проектот 2014та. Знаеме како се грижите за народните пари.

Да Ве прашам Градоначалник, каде претходно побаравте пари? Во кое Министерство, во кој инвестициски фонд или банка или кредит со пониска камата? Каде тоа Ве одбијаа и мора да позајмувате вака скапи пари? Колку се потрудивте кажете, набројте таксативно. Како Вие се обидовте цела година и пол и не најдовте поевтини пари и се одлучивте за најскапите пари, затоа што обврзницата се позајмени пари со највисока камата. Банално е да се кажува како централната власт Ви помага... Дека имате субвенционира сметка за струја, најголеми блок дотации, проекти обезбедени преку Министерство до Влада готови. Еве и сега гледав Програмата за зајакнување на Општинските совети, фаза број 2, покрај Швајцарска влада финансирана е од Министерство за локална самоуправа. Имате помош, ама тоа Вас воопшто не Ви помага. Затоа Министерството за финансии не треба да Ви го одобри ова задолжувањето, фокусирајте се на своите извори, барајте пари преку меѓународни фонадации и институции. Сменете советник. Побарајте помош од искусни економисти, но никако не посегнувајте во џебот на прилепчани.

Советници од Вмро Дпмне, колеги. Сакам да Ве прашам дали со чиста и мирна совест пред прилепчани ќе го гласате ова скапо задолжување?

Благодарам.

**ДЕЈАН ПРОДАНОСКИ:**

Благодарам. Нема да станам. Само кратка реплика, да Ве информирам колешке Грашеска Илиеска дека зајакнување на Општинските совети, фаза 1, имаше понуда од Општина Прилеп во претходен мандат и не беше прифатена и сега сме интензивно и му благодарам на сите колеги советници што дадоја поддршка. Мислам дека ова Ви беше повеќе од тоа што требаше да го кажите.

Повелете г-дине Ѓорѓиоски. Имате право на збор.

**АЛЕКСАНДАР ЃОРЃИОСКИ:**

Почитуван Градоначалник, почитуван Претседател на Совет, колеги советници, почитувани присутни. Денеска ја разгледуваме потребата од Општина Прилеп да се задолжи од обврзница во вредност од 5 милиони евра, која што ќе биде за наредните 7 години, која што според сите проценки, која што според сите анализи ќе достигне каматна стапка некаде помеѓу 6 и 7%, односно над 7% за задолжување. Кога после година и 5 месеци локална власт нема да сработите ниту еден проект, се јавува паника. По таа паника се бараат панични извори за ајде нешто да се прикажи дека сакаме ние да сработиме, сакаме нешто да покажиме дека за Прилеп ќе се грижиме, а сето тоа што се прави со тие постапки е сосема спротивно.

Г-дине Градоначалник, како подносител на оваа предлог -одлука за задолжување со обврзница на Општина Прилеп, која е оправданоста на оваа обврзница? Дали оваа обврзница ќе донеси нешто, некаков приход за Општина Прилеп? Дали оваа обврзница има капитални проекти кои што ќе значат дополнителни приходи или заштеда на некакви си средства од буџетот на Општина Прилеп? Имаше јавна трибина, јавна дебата која што беше организирана и беа претставени 4 проекти, од кои што денеска во Предлог -одлуката поднесена од Вас према нас советниците во Општина Прилеп, е тргната само една... еден, ајде да речам така, развоен проект, за поставување на фотоволтаични панели на училиштата на територија на општина Прилеп, кој што би можеле да генерираат приход на Општина Прилеп или кои што би можеле да заштедат некакви си средства од буџетот на Општина Прилеп и таа, само таа точка е повлечена. Сите други кои што немаат некакво капитално значење за Општина Прилеп, односно нема да донесат никакви приходи се ставени денес пред нас да ги разгледуваме.

Јас тука ја имам и Програмата. Како што кажа и колегата Китаноски -создади нова иднина, промени, проекти, победи. Е сега валјда ова лавчево значи обврзници. Така изгледа Ви е во превод кај Вас, јас не го разбирам. Обврзница овде нигде не пишува, така да не знам од каде се појави сега ова. Како што кажав, оваа е 7 годишна обврзница и сакам да прашам дали има некаков си план за штедење во овие 7 години? За да не дојди теретот во 2030 година да падни, да се враќаат 5 милиони евра во еден ден. Годишната каматна стапка со 7% би изнесувала некаде... оптеретување на буџетот на Општина Прилеп во вредност од 20 до 22 милиони денари годишно, вклучувајќи ја и главнината на обврзницата, значи во 2030 година, Вие... Општина Прилеп ќе треба да врати 200... 320 милиони денари. Со ова не покажувате дека го сакате Прилеп, со ова свесно ја заглавувате иднината на Општина Прилеп. Иднината на наредните генерации кои што треба да дојдат и да ја водат Општина Прилеп. Ова е како Вие да земите кредит и потоа да се повлечете, за да треба тие што Ви гарантираат за кредитот, тие да го исплаќаат. Спомна и колешката Грашеска дали овие проекти имаат некаква... дали овие проекти некаде се поднесени? Дали се побарани некакви си средства од странски амбасади, од Светска банка, од Европска банка за обнова и развој, каде што каматните стапки знаеме дека не надминуваат над 2 - 3%, каде што можи да заштедиме сериозни суми на средства, само да не ги плаќаме овие камати кои што сега ќе ги платиме, односно каматата која што ќе ја платиме до крајот на мандатот ќе биде половина од обврзницата, односно некаде околу 2,5 милиони евра. Разликите кои што се појавуваат како што кажа и колегата Китаноски се евидентни според она што ние го видовме на јавната дебата, јавната трибина претставени од Раководителот на Секторот урбанизам, Бранко Нешкоски, со она што денеска ние го добивме. Значи сумите се разликуваат во огромна бројки. Исто така се разликуваат и зафатнините на површините кои што треба да го зафаќа овој проект. Па така според она што бевме информирани на јавната трибина, некаде 500 метри квадратни мост ќе има цена чинење од некаде 2, 5 милиони евра, односно со се каматите кои што ќе достигнат... кои ќе доспеваат во наредните 7 години, тој мост ќе чини некаде околу 3,5 милиони евра или 7.000 евра по метар квадратен.

Со оваа задолжување кое што денеска сакате да го направите, ако земиме во предвид дека во Прилеп има некаде од 10 до 12.000 активни домаќинства кои што живееат на територија на општина Прилеп, Вие секое домаќинство ќе го задолжите од 600 до 700 евра за кружен тек. Значи како тоа планирате да го објасните? Се изнаслушавме пресови, се изнаслушавме драми за мостот во Сточен Пазар кој што бил 500.000 евра, за само 3 години подоцна да добиеме мост од 3.5 милиони евра. Е сега овој мостов ќе биди посебен и ќе има кружен тек на него. Немам точни информации, али ако се провери овој кружен тек треба да е еден од поскапите во светот.

Градоначалник сѐ што ветивте се погазивте. Ветивте домаќинлук, а овдека гледаме расипништво со општинските средства. Но, според она што досега го гледаме и според она што Вмро Дпмне го прави во оваа година и пол, најверојатно се враќате на онаа стара мантра, онаа стара теза која што вика -немаме за леб, ама трошиме за чоколада.

Ви Благодарам.

**ДЕЈАН ПРОДАНОСКИ:**

Ви благодарам.

Повелете г-дине Герамитчиоски имате право на збор.

**ДАРКО ГЕРАМИТЧИОСКИ:**

Благодарам. Почитуван Градоначалник внимателно ги следев сите Ваши излагања во јавноста во врска со оваа не популарна одлука. Од оправдани причини не бев во можност да присуствувам на јавната трибина, меѓутоа во материјалите за оваа седница го добивме записникот од трибината, каде заедно со неколку раководители од секторите на Општината визуелно сте ги претставувале проектите за чија изведба предлагате да се задолжиме преку издавање оваа обврзница.

Она што може веднаш да се запримети, е дека деталите за проектите кои сте ги презентирале пред јавноста се потполно различни од наведените во оваа Одлука. Мислам на следното: во член 4 од Одлуката, наведувате дека проектот за изградба на кружен тек со мост кај зграда "Табана" ќе чини 2 милиони евра, на трибината пак за истиот проект имате кажано дека ќе кошта околу 2.5 милиони евра. Во истиот член во Одлуката велите дека површината на овој проект ќе опфаќа 2.400 метри квадратни, додека на трибината сте соопштиле дека зафатот ќе опфаќа 500 метри квадратни. Во Одлуката наведувате дека коловозот на кружниот тек на мостот кај "Табана" ќе имал ширина од 10 метри, а на трибината имате кажано 3.5 метри. Во член 5 од Одлуката, за изградба на ул. "Победа" наведувате дека за изведба на овој проект планирани се 2 милиони евра, на јавната трибина сте одговориле дека истиот овој проект ќе кошта дупло, 4 милиони евра. Понатаму во Одлуката наведувате дека ул. "Победа" ќе се гради во должина од 900 метри, а на јавната трибина сте кажале дека ќе биде во должина од 1.700 метри. На презентациите на проектот за ул. "Победа" на јавната трибина сте кажале дека покрај улицата се предвидува и зелен појас со ширина од 2 метри, додека во Одлуката такво нешто нема. Во интерес на времето нема да продолжам да ги цитирам и останатите разлики, а ги има уште многу.

Сметам дека јавноста заслужува одговори, што од наведеното е точно. Зошто на граѓаните сте му презентирале едно, а на Советот му предлагате друго. Дали е можно само за 3 дена од одржување на трибината до доставување на материјалите, Вашите проекти да претрпеле толку големи и бројни измени, па целата оваа работа ствара реален сомнеж да се запрашаме колку сте искрени во намерата и дали воопшто имате капацитет да испорачате вакви проекти, па дури и да се обезбедите со бараните средства?

Сите ние ја поздравуваме идејата за изградба на мостови, кружни текови и улици, па дури и на посочените локации, но не на начин со кој што се удира по џебот на граѓаните, без презентирани конкретни проекти со начин и рок на изведба и реализација, а особено со еден ваков штур акт кој доколку се има во предвид значењето, суштината и неговото правно дејство делува повеќе од несериозно. Гласаме Одлука за задолжување на Општина Прилеп преку издавање на обврзница во износ од 5 милиони евра срочена во 9 членови на еден лист хартија.

Почитувани колеги не треба да сте правници за да заклучите дека нешто во врска со оваа одлука не е во ред. Апликација за брз кредит може да има 3 пати повеќе членови од една вака сериозна одлука.

На трибината и во јавноста Градоначалникот зборуваше за роковите и динамиката на плаќање. Меѓутоа ништо од тоа не е наведено во Одлуката која е пред нас. Нема ниту една општа одредба која предвидува како ќе се реализираат проектите, како ќе се враќа ова задолжување. Во кој рокови ќе се исплаќаат ратите? Кои се последиците доколку каматите и обврските не се исплаќаат навремено? Како и кој орган би бил надлежен за решавање на евентуален спор? Од правен аспект сметам дека сето ова е незамисливо, а од економски неоправдано.

Благодарам.

**ДЕЈАН ПРОДАНОСКИ:**

Благодарам. Г-ѓо Ристеска имате право на збор.

**АНИТА РИСТЕСКА:**

Почитуван Претседател на Совет, почитувани колеги советници, почитуван Градоначалник. Вие во Вашата изборна програма на граѓаните кои Ви ја дадоја својата доверба им ветивте конкретни проекти со кои ќе ги подобрите условите за живот како на сегашните генерации, туку и на идните генерации. Но по 17 месеци граѓаните на Прилеп не видоја конкретни проекти, освен поплочување на дел од ул. "Борка Талески". Вашата визија во изборната програма беше да го вратите Прилеп како општина на среќни и задоволни граѓани. Па затоа г-дине Градоначалник во овој изминат период Вие им ги зголемивте цените на комуналните услуги, цените на јавниот превоз и цената на паркингот. Бидејќи сметате дека граѓаните заслужуваат да бидат уште посреќни и уште позадоволни, а делата кои ќе ги оставите, ќе бидат општо -корисни и вредни за паметење, Вие ги задолжувате граѓаните со обврзница од 5 милиони евра за реализирање на проекти. И кој ќе биде бенефитот од оваа обврзница г-дине Градоначалник? Откако ќе се пофалите дека нешто сте направиле, ќе се фотографирате, ќе заминете, граѓаните ќе останат тука да ја платат сметката која ќе им биде испорачана. Дали е ова патот на успехот г-дине Градоначалник, каде се препознаваат вистинските вредности и чесните намери? Често знаевте од оваа говорница да ја критикувате претходната локална власт и да се фалите со Вашето домаќинско работење. Ако задолжувањето на секое прилепско семејство со обврзница е домаќинско работење, тогаш е во ред. Вие и дел од советниците од Вашата политичка партија изјавувавте дека ќе работите поразлично од претходната локална власт, дека ќе се грижите за доброто на граѓаните и рационално ќе ги користите средствата од буџетот. Тоа го направивте, го покажавте и докажавте. Наместо проекти, од буџет на Општина, проекти реализирани од џебот на граѓаните.

Ако сметате дека задолжувањето со обврзница е решение за среќни и задоволни прилепчани, зошто тогаш не ја ставивте во Вашата изборна програма? И на крај, дозволете ми да го кажам своето мислење, Вие во овој изминат период г-дине Градоначалник покажавте дека ниту имате визија, ниту имате идеја како да го вратите Прилеп на вистинскиот пат, како што Вие впрочем кажавте во Вашата изборна програма. Вие сте само слеп послушник на партиските интереси и тоа во името на среќни и задоволни прилепчани.

Благодарам.

**ДЕЈАН ПРОДАНОСКИ:**

Ви благодарам. Добро. Г-ѓо Симоновска имате право на збор. Се извинувам... не, реков реплика да не и давате на колешкава нешто.

**МАРИЈА СИМОНОВСКА:**

Ви благодарам, почитуван Претседателе на Совет, почитуван Градоначалник, почитувани советници, почитувани присутни, медиуми, наши граѓани од општина Прилеп. Денес е 25та седница и на дневен ред е Одлука за задолжување на Општина Прилеп преку издавање на обврзница. Почитувани, обврзница значи врзување или обврзување и оваа Одлука сметам дека не треба да биде воопшто гласана или пак денеска да биде на дневен ред, затоа што значи обврзување и оваа одлука значи долгорочно врзување за обврски кои ќе бидат за неприходовни инвестиции и прилепчани треба да знаат дека ќе бидат врзани за долгови за кои нема да се знае временски рок на нивно завршување, ниту пак за кој износ конкретно би било тоа задолжување, односно ќе биде само обврска без никаков приход од нејзино издавање или пак со други зборови значи задолжување за кое што пак задолжување нема јасност во проценката за нивната вредност, а цехот ќе го платат само прилепчани и никој друг.

Имено на 20.03.2023 година на јавна трибина од презентацијата и објаснувањата во врска со проектите кои што се предвидуваат да бидат реализирани очигледна е некоја... не сакам да кажам како манипулација или некоја нејасност, неточност во вредностите во врска со изградбата на нивната вредност, затоа што се носи одлука, барем така како нас што ни е испратена на советниците, задолжување за обврзница за 5 милиони евра за проекти кои што од објаснувањата на јавната трибина вредноста била над 8 милиони или пак 9 милиони евра, а плус камати за оваа обврзница би било многу далеку поголем овој износ. И прашањето исто така е, кој од овие вредности се точни? Дали се само нафрлени или пак има готов проект со конкретни решенија? Дали воопшто се знае барем во овој момент колку реално би чинеле овие проекти? Ова останува навистина нејасно и отворено прашање како би се доинвестирале, затоа што ако реалната вредност е 8 или 9 милиони евра од објаснувањата, пак ќе кажам на јавна трибина, и Вие планирате со 7 милиони евра од обврзница да биди дел исплатено, што останува со останатите средства? Како би се платиле?

Почитувани јас не можам да сфатам како се носи одлука за проекти без јасни конечни решенија, плански изработени и со што поточно е калкулација за нивно чинење? Оваа одлука навистина ќе ги чини прилепчани. Ќе не чини сите нас и треба навистина да се знае за што точно ќе бидат потрошени нивните пари. За конкретно целосни проекти. Простете ми, но морам да кажам дека некако ми изгледа како каде што има Дпмне Градоначалник, на чело на локална власт, како да има некој нов тренд на задолжување преку обврзници, па еднаш имавме проект Скопје 2014, па некако во иднина ми личи како во овие општини да имаме и проекти 2024 кои ќе бидат реализирани само со обврзница.

Почитуван Градоначалник, Вие постојано зборувате, нели за економска криза, дека енергетска криза имаме, дека нема средства, имавме и покачување на цени и слично, меѓутоа сега повторно земате одговорност едно вакво задолжување кое што сметам дека навистина ќе биде долгорочно и пак ќе кажам не се знае точно вредноста, колку би коштале овие проекти. Кои се Вашите планови за враќање на ова задолжување и како што спомнав, освен задолжувањето има средства кои што треба да се платат за овие проекти дополнително? Кои се тие финансиски планови? Дали имате анализи на долгорочен план, во поглед на финансискиот дел за враќање, за камати, краткорочни, долгорочни и слично?

Почитуван Градоначалник како овластено лице, така барем како што беше во одлуката пишано, за сите активности на оваа одлука, јас Ве повикувам навистина уште еднаш да се размисли дали оваа одлука, така барем како што е дадена, навистина треба да биде донесена. Почитувани советници, исто така Ве повикувам и на Вас да се размисли дали оваа одлука треба да биде денеска гласана, дали има навистина недостатоци или нема? Сметам дека навистина не треба да се донесе, на секако ќе биде донесена од мнозинството гласови на Дпмне кому му е дадена најголема доверба за водење на Прилеп.

Почитуван Градоначалник прееска спомнавте дека оптимист сте. Тоа навистина е за доблест. Меѓутоа убаво е што делувате толку оптимистички. Меѓутоа овде станува збор за долгови кои ќе бидат и после Вас, дали размислувате или можеби втор мандат ако имате, како би ги вратите тие пари? Не само враќање, укажувам плус инвестиции најавувате, а и овие проекти се фазла пари од тие обврзници и камати. Кои се Вашите финансиски планови?

**ДЕЈАН ПРОДАНОСКИ:**

Ви благодарам. Повелете Градоначалник.

**БОРЧЕ ЈОВЧЕСКИ -Градоначалник:**

Ме прашавте како ќе ги покриваме овие камати, само за една информација, раководителот повторно ќе кажам, после моето образложение, да дополни и цифри. До сега знаете 2022 година колку плаќаме и се справуваме со тоа? Имаме 44 милиони денари за Градинката, ризици 10 милиони. И уште, мислам, 6 или 7 милиони за проект кој што го наследив. Значи вкупно некаде плаќаме околу 70 милиони само за тоа. Само за тоа. Па морам да бидам оптимист дека со самата исплата на овие затекнати обврски, ние можиме и тоа како за 15 до 18 милиони зборуваме за годишна камата на овие обврзници кои што би ги добиле. За главнината, се разбира, размислуваме и за нејзе, сигурно домаќински. Самиот извештај од УНДП кажува дека до сега сме се однесувале домаќински. Ништо не сме потрошиле непотребно. Верувајте, споредете ја само цифрава, 70 милиони денари имаме годишно за трошење, односно за подмирување на обврските. Само за тие три или две, еве што Ви ги спомнав.

Ви благодарам. Значи оптимиста сум и ќе бидам, без разлика кој што ќе го наследи наредниот мандат. Би им оставиле, не би го оставиле со долг како што јас затекнав.

Ви благодарам.

**ДЕЈАН ПРОДАНОСКИ:**

Ви благодарам. Повелете г-дине Китаноски за збор.

**АЛЕКСАНДАР КИТАНОСКИ:**

Повторно Градоначалник со фалбите околу тоа УНДП, најдомаќински, најтранспарентна Општина, финансиски стабилна, ваква, таква, ама... повторно како на претходната седница ќе Ви кажам на граѓаните им требаат проекти. Им треба катната овдека позади "Леоне", не им требаат извештаи од меѓународни организации. А околу реализирањето на проектите и обврските, дај Боже, како што имате обврска од 40, 50 милиони за Градинката, еве реализирајте го кружниот тек "Табана" на таков начин. Распишете јавна набавка, па секоја година 2,5 милиони евра е околу, колку се 150 милиони денари. Тригодишна Развојна програма, па од наредната година по 50 милиони денари од основниот буџет, ќе се исплатат тие рати, со изведувачот. Ни камати ќе платат граѓаните на Прилеп, основниот буџет, еве се зголемуваат приходите. Можиме на таков начин да го реализираме тој проект. Инаку и тој проект е... реализацијата на такво плаќање е идеја на сегашниот раководител на Одделението за финансии, верувам дека ќе потврди тој таа идеја. Тој во претходниот состав кажуваше дека тоа е одлично решение, повеќегодишно плаќање.

Сега околу... повторно околу обврзницата. Почитуван Градоначалник Вие, навистина станавте пример за лажна грижа за своите сограѓани. Верувајте дека Вашите лаги и слаткоречиви зборови повеќе не поминуваат ни кај нашите сограѓани, не поминуваат ни кај Вашите сопартијци или народски кажано видоја колку е часот со ваква локална власт. Каква беше понудата Ваша за овие 500 денови. Секоја седница на Совет зборувам истото. Нула проекти. Барем нешто да направевте во овие година и пол. И повторно сега на нашите сограѓани им понудувате, им подготвувате да се издаде обврзница од 5 милиони евра која со камати ќе биди повеќе од 7,5 милиони евра.

Таа јавна расправа претходно, за која што дискутирав во репликата која ја имав со Вас, личеше сѐ, само не на јавна расправа. Гротеска. Во декември направивте една таква циркузијада на едно ливче со 5,6 фотографии преку се, па ај се испишманивте можеби нешто подобро ќе организираме овој пат. И во петокот кон крајот на работното време, тап на веб страната од Општината објавивте, во понеделник во 11 часот, граѓаните на Прилеп да се појават во оваа сала и да расправаме околу обврзницата и проектите. Па ги чкрапнавте тие фотоволтаиците кои беа планирани за јавните општински установи, ги тргнавте, ги намаливте проектите од по 2,5 милиони евра на 2, за да дојди до онаа планирана бројка од 5 милиони евра. Реализацијата на ваков проект и на овие проекти никаде не го пишува во Вашата изборна програма. Целата Ваша изборна програма, тоа е оваа која што ја носам овде на секоја седница, испадна дека е список на желби. Затоа почитувани граѓани, еве тука овдека на 200метри не го гледате кружниот тек којшто го планиравте кај "Тинекс" да биди. Тука има дивоградба на 20тина, 30тина метри од 100тина квадрати. А не започна ни изградба на катнава гаража позади УЈП. Развојните програми нула.

Ако можи... работна е атмосферава? Ок. Ај нека заврша, нека се договора.

Почитуван Градоначалник... не, со оглед на тоа што сакам Градоначалникот да ме сослуша како... да се следиме со внимание.

Еднаш ги излажавте прилепчани. Им ветивте проекти, иднина, модерен Прилеп, затоа НЕ за обврзницата, верувајте дека повторно не можите да ги излажите и поради тоа се толкави големи реакциите од јавноста на град Прилеп. И секогаш почитуван Градоначалник, за Вашиот неуспех, Вашата неспособност, Вашите нереализирани ветувања, секогаш виновни Ви беа Владата, опозицијата, претходната локална власт, општинската администрација во оваа зграда, Градоначалник воопшто вина во себе не најдовте сами. Доблесно е да признаете дека нешто не можи да реализирате. Сѐ секогаш е некој виновен.

Од една страна, од Владата и од Централната власт барате поддршка, замрзнување на цени, а од друга страна минатата година што направивте Вие? Ги зголемивте давачките на јавните комунални претпријатија на нашите сограѓани за скоро 70%, односно 67% беа за "Комуналец". Паркингот го зголемивте, градскиот превоз, а сега честитка за оваа година ќе има и веројатно повисокиот данок на имот што ќе го добијат.

Вас почитувани советници од владејачкото мнозинство, ќе Ве повикам на разум. Не дозволувајте да ги задолжите нашите сограѓани со 7,5 милиони евра. Тоа го немаше во Вашата изборна програма заедно со Градоначалникот. Не дозволувајте Прилеп да се задолжи за вакви проекти. На Општина Прилеп почитувани граѓани им треба Градоначалник со знаење и визија. Од слаткоречивост и убави зборови на прилепчани им е доволно во оваа година и пол. На нашите граѓани им треба прв човек на градот кој нема да бега пред секој проблем и предизвик и секогаш ќе обвинува други и ќе најдува оправдување за своето неработење.

Ви благодарам.

**ДЕЈАН ПРОДАНОСКИ:**

Ви благодарам. Реплика? Повелете со реплика г-дине Андреески.

**ДАРКО АНДРЕЕСКИ:**

Почитуван колега Китаноски, најпрво дозволете ми да Ви го честитам денешниот именден, да Ви посакам здравје и долг живот и на Александар и на Александра и на сите кои што го слават...

Пред околу 7 години, имав можност да присуствувам на една јавна презентација која што се одржа во оваа зграда, во сала три, во Зелената сала, на проект кој што го изработи прилепската фирма "Генико" и се однесуваше исто на кружен тек на мостот "Табана". Тогаш бев како претставник на водостопанство од аспект на влијанието на речното корито и протокот на водата врз градежот. Од тука присутните, мислам дека беа присутни Звездакоски, мислам дека и Нешкоски беше присутен. Значи стануваше збор, случајно дознав за едно комплетно сообраќајно решение, поврзување од делот на кружниот тек на "Солидност" со изградба на кружен тек над самиот мост "Табана". Финансиските средства веќе беа обезбедени во износ од 2 милиони евра и со тоа ќе се постигнеше едно комплетно сообраќајно решение од самиот влез во градот, од "Лукоил", па се до мостот "Табана". Финансиската конструкција од 2 милиони евра веќе беше обезбедена од Светска Банка, со кредит со висина на камата, исклучително поволна, не можам да се сетам во моментов на неговата висина, но сигурно беше далеку поповолна од каматите на комерцијалните кредити. Што се случи потоа, дојде до промена на власта, новиот Градоначалник го отфрли овој проект од нејасни причини, веројатно оти беше вмровски проект. Не знам од кој причини беше отфрлен овој проект. Значи не знам дали Вие некогаш сте поминале во 15 часот преку мостот "Табана". Јас секојдневно го поминувам тој пат. Значи некогаш редицата на возила кои што чекаат на семафорот на мостот Табана, се протега до самото поштиче кај "Солидност". Значи ако овој проект не беше поволен и од кои причини не ми е јасно тогашниот Градоначалник Јованоски го отфрли, мене не ми е јасно.

А во однос на проектот кој што се однесува за изградба на мостот и пробивање на ул. "Победа" во должина од 900 метри, значи за сите тие што живееме во тој дел на градот, значи населбите Аличаир, еве типските каде што јас живеам, Вишне, значи под касарни, Тризла, Под Кули, ќе дојде до комплетно поврзување на овој дел со излезот према Скопје. Сега во овој момент... се извинувам за пречекорувањето малку... Сега во овој момент, значи Вие ако се наоѓате кај базенот и на 200,300 метри ја гледате ул. "Моша Пијаде", за да стигните до неа е потребно да направите круг од повеќе од 2 км и да го помините повторно мостот "Табана", кој што е и онака оптоварен, за да пристигните на посакуваната дестинација. Освен тоа, со пробивањето на оваа улица, мислам дека значително ќе се растовари и товарниот сообраќај, бидејќи сите оние тешки товарни возила кои што гравитираат со фабриките за мермер према Вештачко Езеро, ќе можиме да ги насочуваме по таа улица. Затоа сметам дека ова задолжување е исклучително потребно и неопходно за нормалниот живот на Прилеп. Значи не се работи за некој луксуз.

Благодарам.

**ДЕЈАН ПРОДАНОСКИ:**

Ви благодарам. Контра реплика, повелете.

**АЛЕКСАНДАР КИТАНОСКИ:**

Почитуван колега Андреески, ние не сме против кружниот тек "Табана". Потребен е. Дајте еве заедно во месец ноември ќе го ставиме, ќе го гласаме во Развојна програма и 3 годишна Развојна програма со средства од основниот буџет, нека се изгради. Исто и јас знам во 15 часот каква е гужвата тука од "Бонита" до "Тинекс". Зборуваме за колку ќе ги чини овој проект граѓаните на Прилеп. Ни Вас, не Ви е начисто. 7,5 илјади евра од квадрат ќе биди. 500 метри квадратни беа предвидени по проектот, на јавната расправа, како пишуваше самиот зафат изнесува околу 500 метри квадратни, должината на мостот е околу 25 метри. Не сме против кружен тек. Заедно ќе го изгласаме. Само да се реализира од основниот буџет. Не со задолжување и на товар на граѓаните. А кога спомнавте околу Светска банка... се потруди Општината да аплицира за овие проекти? И претходно дискутиравме. Во некои фондови. Дали се домашни или странски, па заедно со коофинансирање ако треба... Направи таков обид локалната власт? Не. Или директно туп најлесно е обврзницата, одлуката 15 раце овдека ќе ги крениме, и обврзница најлесно е. И што работат овие паралелнава администрација овдека кои што трошат 300.000 евра месечно? Нека аплицираат, нека се охрабрат. Има фондови. Па преку кредит нека биди еве и од Светска банка. Веројатно овој пат можеби ќе го реализиравме заедно. И уште една работа, посветесе колега Андреески, дискутирајте и за легализација за проектов за катната гаража. Заедно со Вас ја гласавме. Развојна програма е. Развојните програми и за оваа година нема да ги реализираме. Знаете што ќе се случи за овие? Еве сега е март-април. Во ноември исите ќе ги направиме дека ќе бида и за 2024 година. Еве конкретно катната гаража. Ќе се видиме по 5 месеци, истото ќе се помести за наредната година.

Ви благодарам.

**ДЕЈАН ПРОДАНОСКИ:**

Ви благодарам. Повелете Градоначалник.

**БОРЧЕ ЈОВЧЕСКИ -Градоначалник:**

Китаноски, јас ќе Ве замолам да не се манипулира со бројки. 500 квадрати. Еве го член 4, убаво пишува 2.400 метри квадратни. Вака значи, ова е проект кој што ги опфаќа влезовите на 6 улици. Мислам влезовите, оние кои што директно учествуваат во кружниот тек. Веројатно тие 500 квадрати се однесуваат само на кружниот тек. За попрецизни, се разбира, обратете се, повторно ќе речам, тука е Раководителот на Урбанизам. Сега да не манипулираме, па правите пута толку, 7 и пол илјади од квадрат. Зборуваме ние за вкупна површина со асфалтирање на сите 6 улици, сообраќајници. Ве молам не манипулирајте со бројки. Ве молам.

**АЛЕКСАНДАР КИТАНОСКИ:**

Како што милуваат некои да кажат пред фактите и Боговите молчат, пак еве и јас да прочитам на таа јавна расправа... ајде Градоначалникот ќе... можи да ме сослуша, да почекам Претседателе? Ако не се искординирани досега, на седница ништо нема да направат. Сега ако се координирате...

Значи вака пишува во понеделник беше овдека и го добивме овој извештај почитуван Градоначалник. Изградба на кружен тек на мост Табана. Мостовите во сите останати градови се место на препознавање, место на поврзување на лева, десна страна. Во овој момент ова место е едно од најтесните сообраќајни грла... се сложуваме сите. Кружниот тек е начин на решавање на улична мрежа во сите градови. Кружниот тек би се формирал на самото речно корито каде што се вкрстосуваат 6 правци. Самиот зафат изнесува околу 500 метри квадратни. Должината на мостот е околу 25, ќе има 2 метри тротоар, велосипедска, дрн дрн... ова она и нацртано убаво презентирано. Го видовме како е. И пишува цената за изградба на овој проект е околу 2.5 милиони евра. Е сега овој лист, од петокот, од записникот од јавната расправа ќе Ви го дадам Вас, па да го видите... Дали е точно јас што зборувам или изменетата одлука која 2 пати ја добиваме? Еднаш добивме една одлука, за да ја гласаме за обврзницата, повторно добивме, кога ги натокмивте да кажам народски, 2+2+1 милион евра... за проект "Орде Чопела" улица... знаете колку беше планирано овдека на јавната расправа? 4. Да. Во повторната одлука која ја добивме, прва фаза. Да де, знаеме која е целта. До 5те милиони евра да се дојди. Е сега, ќе Ви го дадам јас записникот да видите, дали јас лажам или е... овие цифри што ги кажав, овие бројки од 500 метри квадратни, дали се тие вистина.

Ви благодарам.

**ДЕЈАН ПРОДАНОСКИ:**

Повелете.

**БРАНКО НЕШКОСКИ -Раководител на Сектор урбанизам, комунални работи и заштита на животната средина:**

Ви благодарам. Почитувани советници, нити Градоначалникот лажи, нити Вие лажите. Значи... кружниот тек е со радиус толку колку што пишува и површината на самиот буквално круг е толку колку што пишува. Целиот опфат за работа е колку што кажувате Вие. Значи кружниот тек си е кружен тек, над мостот. Односно мост. Самиот кружен тек е мостовска конструкција. Ама за да се надоврзиме фаќаме ракавчина... На 6 ракави. Улицава "11ти Октомври" и двата Кејови по 2 страни, 6 правци. Во право сте, 6 правци се врзуваат. И Вие сте во право и советникот е во право. Тоа сакам да Ви кажам. И во секој случај, на презентацијата се презентирани 5 проекти. Не е еден, не два. Пет. За да имаме можност да бираме. И сите 5 проекти се работат во рамките на општинската администрација и јавното претпријатие. Сите 5 мораме да ги изработиме како проекти. Обврзницата е толкава колку што ќе биди. Имаме слобода, односно заедно сите, граѓаните, Советот на Општина Прилеп, да одбериме кои од овие проекти можиме да ги изработиме. Можиме... е сега тежината ја согледуваме, да.

Улицата "Победа" и со мостот, е еден од важните проекти за градот. Можеби ние кога ќе купуваме лустер дома, немаме директно добивка, ама ни свети и учат децата и оттука имаме добивка. Значи ние директно од инфраструктурни објекти градот нема добивка, ама има развој. Така се прави град. Има развој значи... Поврзувањето како што напомнавте, тоа е многу до поврзувањето од едната страна на другата страна на тој дел од градот е невозможно ако го направиме. И што е многу важно, развој на еден нов дел на градот. Развој на една населба која одговара на сите стандарди на една убава европска населба во која што ќе најдат место, живеалишта голем број на наши сограѓани во иднина. Затоа е битен тој проект. Улицата и заедно со се мостот над..., не знам дали имате поминато тука кај градскиот базент, Вие напомнавте. Тука да Ви ги врзат очите нема да сетите дека сте во Прилеп. Таму во реката, ако нема алигатори, јас... таму е несредено подрачје. Тој дел запуштен е. Значи мора да се средува. Мора градов да се развива. А ова е иницијална каписла за развој. Затоа е толку битен тој проект. Покрај ова, што го рековме поврзување, развој на новата населба, речното од печатницата "Слово"... речното корито не е регулирано. Со ова ќе се иницира развој на тој дел од градот. За кружниот тек не сакам да зборувам колку е оптеретен и колку е битен. Од него добивка градот што ќе има. Ќе биди подобар град. Поубаво место за живеење. Материјална добивка нема да има. Ама ќе има кога ќе дојдат некои странци, ејј е ова е добар град, има домаќинлук во овој град. Па дај да инвестираме во него. Ама не само кружниот тек, треба да се направи и патот за Битола, треба да се направи третата лента, па за да биди овој град интересен. Значи делче по делче, градов е мозаик. Се средува парче по парче.

А за парите од кај да се најдат, сакал или не, учествува во креирањето на буџетот. Буџетот не се креира година за година, буџетот се креира од 5 годишно работење наназад. И оваа година буџетот беше една ронка, од кај да најдиме пари за изведба? Да, амбициите, желбите ни се големи. И овој начин за оваа обврзницава, како се вика... општинската обврзница е еден од начините за да ги реализираме визиите за градов да ни биди убаво место на живеење. Би сакала цела администрација овде, на чело со Градоначалникот, од сопствени средства да го реализираме. Која куќа сака да купи кола, а да зема кредит? Сите сакаме сопствени средства да имаме. Арно ама буџетот ни е толку колку што ни е. А тоа е резултат на 5 годишното работење претходно. Нејќам никого да напаѓам, нејќам ни политика да мешам во ова, ама факти се овие. Јас не знам зошто не му кажувате на луѓево дека буџетот е креиран врз основа на ликвидноста на претходните 5 години. И сега со овој буџет имаме... немаме пари за проектирање, а проектирањето е основа за реализација на било кој проект. Сето ни е сведено на минимум, односно искористување на сите потенцијали во деталните урбанистички планови, реализација на деталните, па за да имаме предуслов за градба, а со градбата да го полниме буџетот за да можи идните буџети да бидат поголеми. За да можи ова што го кажуваме од сопствени средства да си ги работиме проектите. Али да не се мешам во економија, стојам цврсто на техниката на изведбата. Имавме 5 понудени проекти. Обврзницата е толкава колку што е. Од тие 5 проекти имаме уште време да дебатираме кој од проектите ќе го избериме за реализација.

Толку беше од мене.

**ДЕЈАН ПРОДАНОСКИ:**

Ви благодарам за одговорот. Повелете.

Реплика? Збор барате...

Реплика бараш? Не те видов, извини. Повели.

**НИКОЛЧЕ МАРИНОВСКИ:**

Благодарам. Некој си заборави телефон, не знам од кого е. Нека си го земи.

Г-дине Нешкоски да не навлегувате во економија, ама целосно е од економија. Значи овој буџет е најголем колку што јас се сеќавам. Претходните буџети не беа поголеми. Беа помали. Сето се работи во делот на прераспределба на средствата. Оваа општинска администрација одлучи дека треба да има 50 нови вработувања, наместо проектирања, наместо нови детални планови и затоа немате пари. Не треба тие да ни кажат. Ние ги гледаме бројките. Така да, по тие прашања мислам дека како раководител пробајте да се изборите да Ви доделат повеќе средства, на одделението. Се оптерети оваа општинска администрација со луѓе кои според нас не требаше да бидат... сега не зборувам дали си ја бркаат или не си ја бркаат работата, не можам да навлезам во нивниот делокруг на работа, ама уште 50 оваа Општина да биди оптеретена дополнителни... Затоа немате пари. Не Ви е криво претходно раководство пред 5 години. Претходното раководство работеше во време на криза, на ковид криза 2 години. Целосна економска неактивност. И пак не се задолжи. Не Ве задолжи Вас Градоначалник, неколку пати Ви го имам истото спомнато. Во Вашата програма беше Градоначалник Градинката и континуирано ја зборувате. Еве ги К2 извештаите. Ако сакате ќе видите 120 милиони денари имате за исплата. Градинката е од нив, 80 милиони, ако... не знам точно сега, ајде да не навлегувам. Вие бевте претходен советник. Вие ги знаете извештаите финансиски, Вие баравте доверба од граѓаните. Вие велевте дека спремни ја преземате општината. Немојте сега да се вадите дека некој друг Ви е крив. На крајот на денот повеќе од 500 дена сте на власт. Нема врска едно со друго. Не сакам да навлегувам на таа тема. Ако сакате слободно ќе направиме приватен разговор, ќе ги споредиме фактите. Не е така како што велите.

Благодарам.

**ДЕЈАН ПРОДАНОСКИ:**

Ви благодарам. Г-ца Стојаноска има право на збор.

**СТЕФАНИ СТОЈАНОСКА:**

Ви Благодарам Претседателе. Колеги советници од Сдсм, настапувате некако само со критика, додека пак ја заборавивите самокритиката. Многу Ви е полесно кога обвинувате некој друг. Прво почнете од самите себе. Зошто во Вашиот говор не спомнувавте со каков долг ја наследи Општината Градоначалникот? Зошто не спомнувате за континуираните опструкции од страна на централната власт? И тоа е битно да го спомните.

Општинските обврзници се начин на дополнителни средства за финансирање на проекти од капитално значење. Проекти кои што ги ветил Градоначалникот пред прилепчани. И истите треба да се реализираат. Општинските обврзници се успешна практика во скоро сите развиени земји, како и земјите од нашето опкружување. Бугарија вакви обврзници издава уште од 1999. Хрватска од 2004. Црна Гора од 2009та. За издавање на вакви обврзници има и правна рамка и процедура за спроведување, само што досега немало практична примена.

Општинските обврзници имаат и позитивни страни. Затоа и впрочем денес е точката на дневен ред. Финансиските... за позитивните страни... се начин за да дојде Општината до финансирање на средства за изградба на кружни текови, обиколницата "Сивец", влезот во градот од страна на Македонски Брод, па дури и економско општински зони. Сето тоа повлекува раст на инвестициски активности. Стапката на вработеност, зголемување на самиот имиџ на Општината. Бидејќи една Општина да може да издаде општинска обврзница мора да покажи одредени позитивни показатели во однос на финансиското работење, како и јакнење на кредитниот рејтинг на Општината. И како особено значајна позитивна страна би ја спомнала и развој на пазарот на капитал. И ако сега критикувате, требаше да почните да зборувате од тоа како ја наследи Градоначалникот Општината и колкав беше долгот. Ама тоа нигде не го спомнавте.

Благодарам.

**ДЕЈАН ПРОДАНОСКИ:**

Ви благодарам. Повелете г-ѓо... да, да. Повелете.

**МОНИКА ГРАШЕСКА ИЛИЕСКА:**

Еве колешке советничке, ќе почниме 4 години наназад. Ја наследивте Општината со нула денари кредит. Толку. Претходниот Градоначалник зеде нула денари кредит. Знаете што е проблемот Градоначалник, Вие советници? Вие ништо не сработивте година и пол. Развојна програма имавте. Имавте пари. И од тука е скепсата зошто Вие е сега оваа обврзница. Или на урбанизам да му се обратам нешто. Викате... за лустеров нешто за светлото. Ситуацијава кај нас е ваква: градиме куќа и ја пробуваме и не можи ни темелот да го изградиме. И сега домашните членови ги убедуваме кредит да земиме, втора куќа ќе креваме. Вие Развојната програма не можи да си ја направите, ништо не реализирате, ама ќе одиме на скапо задолжување оти нова инвестиција ќе направиме. Првин најпрајте ги оние основните, оние што сте ги ветиле. Почетокот. Ние водоводот во Канатларци го продложуваме, еднаш, втор пат. Асфалтирање на улиците ни е Развојна програма, ама ни таа не е почната. Од тука е скепсата. Да Вие многу работите па ќе имаме сваќање преамбициозен е Градоначалникот, сака екстра пари да земи и други проекти пренеопходни за градот да ги сработи. Во ред. Ама не е така како што кажав. Во Прилеп потивко не било. Еден багер нема. Еден кран нема. Ова е тивок, мртов град година и пол. Е тука е скепсата. И сеа како ние да се самокритикуваме? Вие сте на власт, не сме ние на власт. И она што е најбитно, еве и да се задолжите, во ред, со скапи пари ги задолжувате прилепчани. Тоа е проблем. Зошто не побаравте поефтини пари? Еве и тоа ќе го прифатиме и ќе си го изгласате. Но зошто не побаравте поевтини пари? Ова се скапи пари преку обврзницата.

Благодарам.

**ДЕЈАН ПРОДАНОСКИ:**

Благодарам. Повелете реплика г-дине Ѓорѓиоски.

**АЛЕКСАНДАР ЃОРЃИОСКИ:**

Колешке Стојаноска, имавте малку... во Вашиот говор имавте две работи кои што една со друга не се совпаѓаат, односно работи кои што малку збунувачки ги зборувате. Викате дека е оставен долг од претходната власт, а потоа викате дека за да се земи кредит треба да се покажи позитивно работење. Како оди тоа едново со другово? Значи ако има позитивно работење, ако сте покажале позитивно работење, значи долг нема. Ако Раководителот на Секторот финансии увидел дека општината е кредито- способна, тоа значи дека долг немало. Ако има долг не можи да бидиш кредито-способен. Ако имаш ти кредит во банка, не можи нов да земиш. Значи имаш кредит.

За помошта околу централната власт, јас Ве уверувам и тоа е факт дека повеќе проекти реализира централната власт во Прилеп во овие година и пол, него Вие како локална власт. 300 метри плочки. Толку. Ништо друго. 300 метри плочки.

Позитивни страни на обврзницата: 7% камата позитивна страна на обврзницата? Кое е позитивното во обврзницата? И на крајот во обврзницата Вие сте млада особа, во кафана стално има еден кој што јади, пија заедно со сите и кога ќе дојди сметката бега. Е така правите и Вие. Кога ќе дојди во 2030 година да се враќа кредитот ќе бегате.

Благодарам.

**ДЕЈАН ПРОДАНОСКИ:**

Повелете контра реплика.

**СТЕФАНИ СТОЈАНОСКА:**

За поддршка од централната власт мислам дека на минатата седница Ви спомна и колешката Ирена, за... имаше пуштено до Министерството за образование и наука проект од две основни училишта во вредност од 6.800.000 денари, а од Министерството знаете колку беа одобрени средства? 10.000 денари. И за сите досега проекти, колку за да Ви дадат причина да зборувате од говорница, ги одобруваат средствата, колку? 10.000 денари? И да правиме кружни текови со 10.000 денари? Значи ги одобруваат средствата само колку да не ги одбијаат. Тоа им е целта. Ама посрамота е да одобрат 10.000 за кров и за фасада, отколку да ги одбијаат.

Благодарам.

**ДЕЈАН ПРОДАНОСКИ:**

Повелете г-дине Костоски.

**МЕТОДИЈА КОСТОСКИ:**

Благодарам. Почитувани присутни, зедов збор за да Ви објаснам вака сликовито да имате претстава колку е тоа 5 милиони денари.

**ДЕЈАН ПРОДАНОСКИ:**

Ајде се расфрламе денеска со бројки...

**МЕТОДИЈА КОСТОСКИ:**

Колкава е магнитурата на целово ова задолжување, затоа што така како бројка 50000.... нешто... не значи посебно. Но доколку би имале банкнота од 5 евра, замислете тоа се 1 милион такви банкноти. Секоја е долга по 12см и доколку помножите... само интересен податок да видите колку се тоа средства. 1 милион банкноти по 5 евра, секоја 12см иди 12 милиони см, што во км се 120км. Тоа значи дека доколку ги наредите сите тие банкноти една до друга би имало ред до Струга. Замислете... не, до Струга. Плус задолжувањето... би продолжило таа линија и до Кичево. Пресметавме точно. 700кг се тоа во тежина. И иди во случајов дека е поевтино тие проекти да ги градиме со монети, ќе ги изградиме и ќе ни останат парите пак кај нас. Значи тоа како бројка колку е... како податок, фрапантен.

И во записникот од последната седница на Комисијата за финансирање и буџет никаде колешке не се спомнува дека стигнале амандмани... во записникот. Не стои никаде дека стигнале амандмани кај Вас. И никаде не е објаснато како се изјаснило Комисијата по однос на ова. Кој одлучил дека се неуредни и барам Претседателката на Комисијата да ни објасни зошто ова го нема во записникот. Зошто не стои во записникот, доколку одлучиле нешто.

Ви благодарам.

**ДЕЈАН ПРОДАНОСКИ:**

Благодарам. Повелете г-це Кузмановиќ за збор.

**ИВОНА КУЗМАНОВИЌ:**

Добар ден. Почитуван Градоначалник, почитувани Претседател на Совет, колеги советници, останати присутни. Нула проекти, големи долгови за прилепчани. Изминатава... изминува една и пол година од Вашиот мандат Градоначалник, во кој досега не успеавте да реализирате ниту еден капитален проект за општината и граѓаните. Наместо реализација на проекти на граѓаните им го испорачавте она, кое не им го ветивте. Повисоки сметки за комунални услуги, поскап паркинг, поскап градски превоз, а во најава имате и повисок данок на имот. Но затоа немате проблем да ја задолжите Општината и да удрите по џебот на прилепчани. Вакво задолжување со издавање на обврзница од 5 милиони евра е лудост и злоупотреба на функцијата Градоначалник. Кажете им на граѓаните каде во Вашата изборна кампања пишува дека проектите ќе ги градите со големи финансиски задолжувања. Вакво финансиско задолжување е оправдано само ако е наменето за инвестиција која во иднина ќе и донеси на Општината приходи, а не кружен тек. За проектите кои ги презентиравте минатиот понеделник, на трибината, никаде не сте аплицирале. Зошто не ги користите домашните и странските фондови и фондации? Зошто со проектите не аплициравте во владините институции? Не сме против овие проекти, но не со ваков начин на финансирање Градоначалник. Правите катастрофална грешка на грбот на прилепчани. Ова е најлошо што можи да го направите за општина Прилеп. Како прв човек на градот, Ве замолувам вразумете се и повлечете ја точката од дневен ред, додека сѐуште има време.

Ви благодарам.

**ДЕЈАН ПРОДАНОСКИ:**

Ви благодарам. Повелете г-ѓо Стерјовска -Локвенец.

**ИРЕНА СТЕРЈОВСКА -ЛОКВЕНЕЦ:**

Благодарам Претседателе за добиениот збор.

Како советници денеска овдека сме исправени пред една новина, а тоа е носење на одлука за издавање на општинска обврзница. И како партија и во минатото и сега ние често знаеме да... затоа што овдека доаѓаме како функционери и претставници од политичките партии. Комотно можам да искористам и и вокабулар кој што го користиме ние внатрепартиски, а тоа е носиме револуционерна одлука, мерка, со цел општината да обезбеди самостојно инвестициско вложување.

Денеска Ве слушав повеќето од Вас колеги советници, и гледам дека уште имате трауми од владеењето на Вмро Дпмне. Од успешното владеење на Вмро Дпмне до 2016та година. Уште имате трауми од проектот 2014та Скопје-2014та. Меѓутоа знаете што, па мене па ми ѕунат ушиве од плех музиката во тунелот. Ете тоа да Ви направам една добра компарација за тоа како работи Вмро Дпмне и на централно ниво и на локално ниво. И разбирливи ми се Вашите трауми, затоа што Вие во Вашиот мандат не направивте ништо, ние еве сега ќе најдиме начин со свеж капитал да направиме круцијални проекти, кои што се од интерес за подобрување на квалитетот на нашите сограѓани, нешто што кое и го ветувавме ова кое што денеска често Вие го презентиравте пред нас советниците и пред цела прилепска јавност, па и македонска, зошто да не, можеби не следат и пошироко надвор од Прилеп. Меѓутоа тука и Градоначалникот убаво спомна дека што сме ветиле во Програмата денеска го гледаме преточено во одлуки за реализација и не бегаме од тоа. Само носиме новина. Новина која што уште и во 2016та и 2017та година го заговаравме како политичка партија, тогаш на власт. Плех музиката некако ѕуни во ушите, како што Вас уште не можите Вие да се помирите со проектот Скопје -2014та, затоа што за брзо време ќе гледате многу проекти 2024та година Прилеп.

Често јас знам да користам компарација на анализи, на бројки. Така да, велите не е популарно задолжувањево. Ја спомнувате централната власт, се фалите со централната власт, па и јас еве ќе спомнам централна власт. Задолжување на централна власт во време на Вмро Дпмне во 11 години. Ако во 2009та година се задолжила Р. Македонија со 175 милиони евра, во 2014та со 500 милиони, во 2015та со 270 милиони, 2016та со 450, на крај Вмро Дпмне заврши со 1,3 милјарди задолжување. Нешто за што бевме многу критикувани тој период, кога Вие бевте опозиција. Но кога дојдовте Вие на власт на централно ниво... имам право да зборувам за централната власт, имам право колега. Имам право. Цело време Ви е во уста Ви е за централната власт. За 5 години Сдсм, Р.Македонија ја задолжи 2018та со 500 милиони, 2020 со 700 милиони, 2021ва со 700 милиони, 2023та година со 600 милиони. Вкупно 2023 година 2,5 милијарди. Ако Вмро Дпмне беше критикувано за 11 години задолжување од 1,3 милијарди, за 5 години Сдсм се задолжи од 2,5 милјарди. Зборувајте ми сега за задолжувањето на Општина Прилеп. Од 5 милиони евра? Па знаете дека во 2021 година, еве сега овдека ќе ги цитирам нешто запишав... колегите... 2021 година како ја оставивте Општината? Кај ни бил нас разумот на колегите советници од Вмро Дпмне? Па каде Ви беше Вас разумот на... не Вас конкретно, имаме колеги советници кои што се од претходниот состав на Сдсм, меѓутоа се обраќам на целата советничка група. Па каде беше разумот на тие советници кога ја оставија Општина Прилеп задолжена за 5 милиони евра? 292 милиони денари. Каде беше разумот? За што ги потроши тогаш Градоначалникот Илија Јованоски? На тие 292 милиони денари кои што ги затекнавме слободно можеме да додадеме и ризиците од 10 милиони денари или вкупно долг 302 милиони денари. Ризици. Вие се фалите со мостот Сточен Пазар денеска реализиран којшто беше во вредност од 32 милиони денари, но кога ќе ги додадеме и 6.138.000 денари кои што веќе се извршени од буџетот на општина Прилеп 2022 година по основ на утужени, тогаш ќе дојди дека мостот во Сточен Пазар коштал 38 милиони денари.

Исто така има на чекање и за извршување за зимското одржување 2.740.000 денари. Значи Вие ја оставивте Општината крајно задолжена. 5 милиони евра кои што не знаете за што ги потрошивте. А додека ние денеска овдека дебатираме и зборуваме и носиме почетна одлука за задолжување со општинска обврзница за проекти кои што сме ги ветиле, кои што се потребни на град Прилеп.

Велите да се реализира од основен буџет, па ние имаме Развојна програма и не бегаме од тоа. Во Развојната програма имаме проекти кои што треба да се реализираат. И ќе се реализираат колеги. Ќе се реализираат.

Зборувате цело време "Леце Котески"... дајте да сме аплицирале Светска банка. Па Вие имавте во 2021 година. Зошто тогаш не го повикавте на разум Вашиот тогаш Градоначалник, готов проект, одобрен проект со целоидејно проектно решение, обезбедени средства да го реализира тој проект? Денеска немаше за ова да зборуваме. Ќе зборувавме за сосема други проекти кои што и тие се на чекање. Денеска тргнавме по принципот на приоритет. Проекти кои што треба да се реализираат за подобрување на стандардот на граѓаните. И тоа како потребни. Колегата Дарко ги кажа, подобро ги образложи детално и проектот за кружен тек "Табана" и проектот за "Победа" на кој начин ќе се регулира и ќе се разводни она тесно грло кое што во центарот на градот доаѓа поради движењето на товарните возила. Не знам зошто толку голема критика. Зошто толку? Има начин да се... се повикувате цело време на меѓугенерациска одговорност.

Ние сме свесни и мислиме дека според проекциите кои што и Градоначалникот ги кажа за како се движи приходната страна на буџетот на Општина Прилеп, следејќи од 2014та година, па проекции имаме дека ќе бидиме способни да можиме да ги сервисираме обврските кои што ќе произлезат од оваа општинска обврзница и не знам зошто цело време карикирате со каматната стапка од 7%? Па не знам, дајте да видиме можеби ќе биди 5%, можеби ќе биди 6%. Доколку е 5% ќе имаме обврски по основ на камата на годишно ниво, некаде околу 15 милиони денари. Доколку е 6% на годишно ниво околу 18 милиони денари. Нешто што ќе можи да го издржи буџетот на Општина Прилеп.

На овој начин се зголемува фискалната автономија на општините. Не знам зошто не сакате да го признаете тоа. Тоа е и во рамките на денцентрализацијата на општините да си најдат нови начини за обезбедување на средства. Спомнувате цело време дека ќе се зголемувал данокот на имот. Па бидете искрени до крај, го зборувавме и тоа на Комисијата за финансирање и буџет, Раководителот на Сектор за финансии тоа добро го образложи дека ќе се прави репроценка и да се стават даночните обврзници во една рамноправна положба. Тоа го предвидува законот кој што е донесен во 7ми месец 2021 година. Закон за данок на имот, кој што бара да се направи репроценка на имот, затоа што законодавецот предвидел дека има движење во имотот и затоа е предвидено на секои 4 години да се прави репроценка на имот. Не е тоа зголемување Општината што го прави, па бидете до крај искрени. Зошто толку манипулирате со граѓаните на општина Прилеп? Од една страна манипулирате, од друга страна сакате да играте на емотивна карта, да велите задолжување, задолжувате. Па Вие 5 милиони ни оставивте евра. За што ги задолживте граѓаните? Од тие 292 милиони евра кои што се затекнати во моментот кога ја гледавме завршната видовме дека имаме 120 милиони евра за сервисирање, што значи дека оваа година која што го критикувате Градоначалникот што работел и сработил, е па сработил. Ги исплатил Вашите долгови и тоа во висина на ајде приближно како што пресметав 167 милиони денари. Во право сум колега. Во право сум.

Не е популарно знам, затоа што е ново. И секоја новина најпрво наидува на отпор. И Вие тоа сакате да го искористите. Вие сакате да го искористите и да поентирате со тоа. Меѓутоа граѓаните се свесни. Се свесни на пречките на кои што наидуваат општините, конкретна ќе бидам и на Општина Прилеп. Па секаде каде што можи централната власт спуштила рампа. Спуштила рампа. Кога? Во декември, кога ќе речите добила субвенционирана електрична енергија? Во декември? Кога 6 месеци се молеја јавните претпријатија да добијаат помош? Зошто го направивте тоа? За завршните сметки, еве сега за кратко овде ќе разгледуваме и завршна сметка на јавни претпријатјае, за да видите клекнато на колена. За прв пат да прикажи загуба. Ете затоа чекавте во декември. Ако бевте искрени во намерата, не Вие, централната власт сега се обраќам на пошироко. Ќе донесевте таква одлука за субвенционирана електрична струја во април месец, во мај кога почна електричната криза. Свесни сме дека како генерација затекнавме кризи, ковид криза, кога што предизвика економска криза. Таа економска криза предизвика... после таа економска криза имаме електрична криза која што повторно направи уште еден економски трошок за сите, без разлика дали јавни претпријатија од реален сектор, па и за физички лица, кои што еве бараме начин како да се справуваме. Меѓутоа и да реализираме она што ветивме, ништо надвор од тоа. И со гордост ќе го покажувам ова -за Прилеп гарантираме, Создаваме нова иднина, носиме револуционерни мерки. Нема да ни замерат граѓаните затоа што проекциите и оценките се дека ќе бидиме способни и не бегаме од тоа. Кога ние можиме денес да сервисираме долг од 5 милиони евра со ваков буџет, кој што проектираме дека по 7 години и тоа каде ќе... таа спирала ќе оди нагоре, ќе прогресира. Па ќе биди способен и овој Градоначалник, доколку добија втор мандат и друг Градоначалник од Вмро Дпмне кој што ќе добија мандат за нареден период. Така да Вие колега Мариновски овдека, ни спомнувавте чекорите кои што се во иднина, водичот го читавте. Ние денеска ја носиме првично одлуката за започнување на постапка. Потоа оди на хартии на вредност, на Комисија за хартии за вредност, па потоа... првично извинете, Министерство за финансии, па Комисија за хартии од вредност и потоа наидуваме на онаму каде што најмногу се плашиме. Дека повторно ја ќе пуштите рампата. Зошто? Само за да не прикажите како неспособни. Затоа што цело време го користите тој вокабулар овдека.

Благодарам.

**ДЕЈАН ПРОДАНОСКИ:**

Повелете со реплика г-дине Мариновски.

**НИКОЛЧЕ МАРИНОВСКИ:**

Благодарам. Колешке ме прозвавте. Ајде ќе почнам, сѐ запишував на лево, на десно. Велите ние имаме уште трауми, ама очигледно Вие имате од Илија, не го исклучивте во ниеден дел од говорот, претходниот Градоначалник. Значи Вие имате трауими, ние немаме трауми. То прво.

Првин не воведувате новина... Градоначалникот Марјан Ристески имаше задолжување за влезот преку Светска банка за 1% камата. Вие бевте и тогаш советник. Го спомнавте документот дека надвор од документот не реализирате, ама и од документот не реализирате. Значи за тоа што рековте и тоа не го прајте. Пополека. До сега ништо, па од денеска ќе видиме. Да сме живи и здрави ќе дочекаме.

Почнавте... сакате да водите државна политика, ајде и така да зборниме во делот на задолжувањата. Сдсм откако ја презеде централната власт, задолжувањата генерално ги правеше за проектите кои Вие, централната власт Ваша, се задолжуваше. Скопје 2014 и такви работи. Сдсм се задолжуваше да ги заштити граѓаните од ковид криза 2 години, да ги заштити од енергетска криза, а Вие се задолжувате за стиропор. Има голема разлика колешке.

Да видам... очекував дека кога ќе ме прозивате мислев дека во текот на говорот ќе дојдите кога ќе ме прозивате како искусен советник ќе ме прозивате преку фактите или ќе ми ги побивате фактите кои ги спомнував точно по тие водичи и сите тие работи. Не очекував дека со политиканство ќе настапувате. Ова... Вашиот говор беше повеќе политиканство, отколку политика. Значи ако... ај пак да не речам континуирано зборувате за централна власт. Ништо за локална власт. Вие сте трет мандат советник и континуирано Вие повлекувате ама централната власт, централната власт. Ви кажав, 2024та слободно кандидирајте се, дај Боже еве да влезите ќе Ви се исполни желбата.

Ви благодарам.

**ДЕЈАН ПРОДАНОСКИ:**

Ви благодарам. Повелете г-дине Ѓорѓиоски со реплика.

...Ве молам советниците да го почитуваат редот во салата.

**АЛЕКСАНДАР ЃОРЃИОСКИ:**

Го почнавте говорот со револуционерна одлука за самостојно финансирање проекти. Револуција страшна. Да земиш кредит, пореволуционерно нешто не постои од ова. Не знам како Ви текна. За да стои самостојно финансирање проекти, значи да ги зголемите приходите на Општината и со тие зголемени приходи од Општината да ги платите проектите што ги планирате. Револуционерно во земање кредит нема ништо. Зборувате во говорот Ваш, централната власт ја спомнавте 20 - 30 пати, Илија 20, 30 пати, Општина Прилеп, сегашната Општина Прилеп, односно новиот мандат на Градоначалникот Борче Јовчески го спомнавте само 3 пати.

Трауми за Скопје 2014, цел народ македонски има трауми има уште до ден денеска. Уште плаќаме камати, кредити за стиропор и за кичерај. Кажавте од тоа што ветивме, од тоа не бегаме. Бегате и тоа како бегате. Во година и 5 месеци 5% не реализиравте од сѐ друго што ветивте, од бесплатен оброк за ученици до 4то одделение, од изградба на спортски објекти бегате. Бегате од се што ветивте.

Зборувате за некои си задолжувања што ги направила централната власт. За ковид кризата преку 1.500.000.000 евра беа исплатени од државата за фирми, односно правни и физички лица за помош, директна помош, бидејќи тоа беа најкризните моменти на целиот свет, не само на државата наша. Зборувате за... дека имаме Развојни програми и од нив не бегаме. Развојна програма 2021 и Развојна програма 2022, копи -пасте... само 2022ра... 2023та, се копи -пасте. Единствена разлика е само што се сменети плочките во прилепската чаршија. И на нејзино место во Развојна програма е ставено асфалтирање на улици, односно крпење на дупки. Изгледа ова со асфалтов ладниов, тоа беше и тоа е револцуонерно. Значи две револуции денеска, камата и ладен асфалт. Имаме две револуционерни решенија во неколку денови добивме. И на крајот ако толку викате дека добро работите, ликвидно ја барате обврзницава, зошто не барате обврзница во која што заедно со каматите ќе исплаќате и дел од главниот долг? За да не дојди во 2030 година некој да треба да плати во еден ден, како што сите со ред кажавме овдека, да плати 320 милиони денари во 1 ден. Тоа е одговорност, ако верувате во проектите кои што ги правите.

Ви благодарам.

**ДЕЈАН ПРОДАНОСКИ:**

Ви благодарам.

Има реплика г-динот Костоски, па... контра сакаш реплика? Добро.

Повелете г-дине Костоски.

**МЕТОДИЈА КОСТОСКИ:**

Благодарам. Почитувана колешке претходно рековте дека колегите од Сдсм имале трауми од проектот Скопје 2014та, и ние имаме. Ние имаме големи трауми како граѓани од цел тој стиропор, поплавени објекти, врби со... жални врби со астрономски суми. Сите ја чувствуваме траумата.

А велите како ново нешто било ова со... овој тип на задолжување. Ние уште многу претходно пред Вас, имавме во план вакво едно задолжување, но за проекти што ќе генерираат приход во Општината. Тоа беше фотоволтаичната централа. Некаде прочитав дека општо овој тип на задолжување се користи за проекти што ќе носат прилив во буџетот. Не за овој тип на проекти од безизлезност што мора да ги направите.

Исто и рековте дека Ве карактеризирале како неспособни, така нешто мислам рековте. Точно беше тоа? ... Да, добро, можи да е така, не знам.

Само јас барам од Вас и претходно што го побарав да ми објасните зошто на Комисијата во записникот не е наведено дека пристигнале амандмани и како Комисијата се изјаснила според тие амандмани? Не, во записникот нема. Зошто нема во записникот такво нешто?... Молам? А извештајот каде е? И пишува дека стигнале? Добро. Извинете за тоа.

**ДЕЈАН ПРОДАНОСКИ:**

Контра реплика. Повелете Стерјовска -Локвенец.

**ИРЕНА СТЕРЈОВСКА -ЛОКВЕНЕЦ:**

Она што го употребив за Скопје 2014та, затоа што Вие овдека излеговте со таков транспарент таков Скопје 2014. Не ми текна мене така да го спомнам во говорот Скопје 2014, па да го поврзам со говорот за општинската обврзница. Вие овдека излегувате со Скопје 2014та. Е па ајде уште еднаш да Ве потсетам и Вас, еве и Левица кои што имаат трауми од Скопје 2014. Со тој проект се направија институциите на Р. Македонија. Но за жал, ќе констатирам едно жалење. Зошто?... Не е стиропор. Не е стиропор. Тоа сакате да го користите така, затоа што добро е за слух. До одредена популација... на која што Вие сакате да се додворувате. Меѓутоа за жалење, знаете што? Што дозволивте Вашите коалициони партнери во тие институции кои што ги направи Вмро Дпмне, каде што ги пречекувате сите гости еминентни од цела Европа и свет. Вие во тие институции дозволувате Вашите коалициони партнери да играат фудбал, да играат кошарка. Какво понижување на интелигенцијата. Какво понижување на интелигенцијата. Ние направивме. Ние направивме. Па Вие ми спомнувате зошто спомнав. Ви кажав. Затоа што Вие излеговте со таков транспарент овдека пред нас Скопје 2014та. Како да не Ви го спомнам? И ќе реализираме проекти.

А колегата Костоски, во врска со Комисијата за финансирање и буџет, навистина мислам дека не треба да имате дилеми, затоа што амандманите беа одбиени и јас како Претседателка на истата комисија уште на стартот со оглед на тоа што сметав дека ќе има забелешки од Ваша страна се изјаснив зошто беа одбиени амандманите од страна на Комисијата за финансирање и буџет.

**ДЕЈАН ПРОДАНОСКИ:**

Ви благодарам. Повелете од Секторот за финансирање.

**ДРАГЕ ЗВЕЗДАКОСКИ -Раководител на Сектор за финансиски прашања:**

Почитуван Претседателе, почитувани советници, почитуван Градоначалник, почитувани присутни. Прво ќе почнам од инсистирањето на Градоначалникот да изнесам овдека одредени финансиски показатели за состојбата со буџетот кога тој ја презеде оваа функција. Неколку пати јас имам зборувано од говорница дека направен е пресек од вработените во Секторот за финансиски прашања, на чело на таа работна група бев јас, во која што учествуваа Гордана Андоновска, Валентина Недеска, Филипоска Благица и Сузана Јованоска и нормално јас Раководител, потпишани сите своерачно.

Од расположливите податоци што беа во тој момент дојдени во Секторот за финансиски прашања, вкупните обврски на Општина Прилеп вклучувајќи ги тековните обврски пристигнати непрокнижени ситуации и фактури, обврски. Вкупно 32.196.697. Долгорочни обврски по двете кредитни линии МСИП1 и МСИП2 23.570.553. Обврски за втора и трета година за градинката од Точила, бидејќи се повеќегодишни 88.884.786. Или вкупно долгорочни обврски 112.415.339. Обврски по преземени договори за јавни набавки од 147.950.128 или вкупно обврски 292.562.164. Кога кон овие обврски ќе ги додадеме и ризиците кон буџетот за утужени и нестигнати во книговодство, непрокнижени обврски тоа беа: четвртата времена ситуација со "Стентон Градба" за мостот од 6.138.000 кој што се изврши минатата година и 2.746.000 четврта завршна ситуација од изведувачот на зимското одржување "КН Елмонт", кој што стигна пред една недела за наплата. Па се веќе вкупно 302 милиони денари. По барање на Градоначалникот Јовчески, ние во финансискиот сектор да направиме пресек на исплатени обврски од овој извештај за периодот 27 октомври 2021 со 26 октомври 2022, исплатени се 115.800.384 денари. Притоа кога кон тие обврски ќе ги додадеме... кон тие исплатени расходи ќе ги додадеме 6.138.000 денари кон "Стентон Градба" за четвртата времена ситуација, исплатата по судски решенија за каснати кучиња, утужени побарувања на вработени од работни односи, пред сѐ од вработените во ТППЕ во вкупен износ од 11.607.217 за една година од евидентираните расходи во овој извештај исплатени се вкупно обврски од 127.407.601. Значи тие се овие показатели. Значи Општина Прилеп имала капацитет да се носи со обврските кои што биле преземани.

Притоа во текот на минатата година овој состав се охрабри и им донесе корекции на цени на јавните услуги кои што ги даваат јавните комунални претпријатија, кои што цени финансиски ќе ги осамостојат јавните комунални претпријатија, односно ќе ги оттргнат од големите износи на субвенции од основниот буџет. Јас го имам кажано во минатите периоди од оваа говорница дека ако го земиме за пресек за пример, прва година 2011 буџетската година, кон јавните комунални претпријатија исплатени се субвенции во износ од 17.900.000 денари, за да минатата година дојдат до некој си износ, исто како и претходната 2021 од тековни субвенции од нешто над 90 милиони денари, односно да платат некаде околу 24% од вкупните тековно остварени приходи на основниот буџет. Со сите активности што ги презема Општина Прилеп и со репроценката која што овдека и од говорница беше спомната и вчера на Комисијата за финасирање и буџет, со репроценките, согласно на измените на Законот на даноци на имот, од јули месец 2021 година, каде што Општината е должна да изврши репроценка на секој 4 години на имотот, како основа значи да ги ажурира своите бази за облог, данок на имот, правни и физички лица, со цел да имаме еднаков, рамноправен третман кон даночните овбрзници. Имено даночниот обврзник е спремен да го плати даночниот долг само доколку се чувствува рамноправен со сите овбрзници. Јас тоа го кажав вчера, ќе го повторам и од оваа говорница. Имате ситуации, каде што базата е формирана 1994 година, по самопријавување на вредноста на имотот од даночните обврзници. Имате ситуација на ист влез, ист спрат, еден даночен обврзник да плаќа 250 денари, пријавил таму 25, 26.000 евра... пардон марки вредност на стан, додека неговиот комшија којшто му е нов и го купил станот во изминативе година, две и платил даночна основа од 680, 750 или 800 евра и плаќа 2.500, 2.800 данок на имот. И сега ние со оваа репроценка едноставно сакаме да ги доведиме во рамноправен третман даночните обврзници и ништо не поткреваме, ништо не задолжуваме ново оптоварување на граѓаните. Само ги ставаме во рамноправен третман. Таа операција ќе го зголеми фискалниот капацитет на Општината значително. Бидејќи уште е во тек таа репроценка не можам да манипулирам со бројки.

Исто така, одредените позитивни движења во текот на минатата година во Секторот за урбанизам, тоа го кажав и кога ја усвојувавме завршната сметка, минатата година остварени се рекордни, во последните 7 години, рекордни 29.980.000 денари надоместок за уредување на градежно земјиште. Значи капацитетот на Општина Прилеп за генерирање на приходи, не е мал, односно е многу голем и секое натамошно ангажирање на општинската администрација во тој правец ќе ги подобри перформансите на Општина Прилеп. Тие се причини кои што ни влеваат оптимизам дека во наредниот период можиме да очекуваме генерирање на значително поголеми приходи на основниот буџет на Општина Прилеп. А ако ние ги видиме за споредба, како се движеле остварувањата на основниот буџет, 2014та година инкасирани се 320 милиони на основниот буџет приходи, во 2022 година се 437. Тоа е, мораме да признаеме, некој си 115, 116 милиони, без малку 2 милиони евра.

Значи, во однос на задолжувањето на иднината што би рекол на Општина Прилеп, не е сѐ така црно. Мислам дека Општина Прилеп воопшто наредниот период, односно до 2030 година кога ќе стаса за наплата оваа обврзница, ќе биди далеку, далеку со појак финансиски капацитет, фискален капацитет. Притоа, најави од централната власт дека ќе се зголемува процентот од ддв кон општините, персоналниот данок. Значи во наредниот период имаме земено во предвид дека ќе се децентрализираат одредени приходи, односно ќе се зголеми нивното процентуално учество во трансферите кон локалната власт.

Во однос на Одлуката за задолжување со обврзница... Одлуката ја носиме врз основа на член 18 од Законот за финансирање на ЕЛС и член 16 став 3 и 4 од Законот за јавен долг. Имено, Општината своето задолжување го започнува со согласност од Министерството за финансии. Ние овдека дискутираме за една иницијатива која што е стартна, почетна, која што е услов за задолжување. Притоа, кон одлуката за задолжување што денес е предмет согласно на став 4 од Законот за задолжување... Одлуката вика задолжително треба да содржи износ и цел на задолжување. Значи со формата и содржината на Одлуката е... која што е денеска предмет пред Вас на разгледување и усвојување, ги содржи сите законски задолжителни одредби. Притоа кон оваа одлука се доставува образецот барање за задолжување, кој содржи податоци за проектот... од... Значи има насока од тоа барање, задолжување минимум 500 збора да содржи во едно кратко сиже, објаснување за проектот кој што ќе се финансира. Фискалниот капацитет на Општината... притоа фискалниот капацитет на Општината се даваат податоци за претходните две години, за тековната година и проекција за наредните две години. Односно, фискален капацитет за пет години. Општина Прилеп ја заврши буџетската година со 129.264.263 милиони денари обврски. Притоа, верувајте дека ниту еден денар од тие обврски можиме да го скриеме од Министерството за финансии. Од 1ви јули 2005 година сите општини своето финансиско работење, плаќање го вршат преку Секторот за трезор при Министерството за финансии. Ние сме должни согласно на Законот за пријавување на обврски, секој месец во систем на ЕСПЕО да ги пријавуваме тековните обврски заклучно со претходниот месец. Така да, тие податоци Министерството за финансии ги има во секој момент. Колку имаме обврски до 30 дена, до 60 дена, до 90 дена, над 90, утежени, неутужени... апсолутно ја има сликата, како рентген слика за нас. Притоа, врз база на пријавените месечни обврски од ЕСПЕО системот ние го правиме кварталниот извештај К2, којшто Вие го усвојувате овдека и оди на контрола во Министерството за финансии. Еден денар да има разлика во тој квартален извештај К2 реагираат од Министерството за финансии, викаат имате грешка, односно имате корекција. Така да, воопшто нема никаков проблем во однос на релевантната проценка на способноста на Општина Прилеп, дали можи да се задолжи или не можи да се задолжи? Сепак главниот збор во оваа постапка го има Министерството за финасии. Целокупната постапка за задолжување почнува со согласност од Министерството за финансии. Овдека зборуваме овдека има одредени дискусии од одредени советници кои што треба да следат доколку Општина Прилеп добие позитивно мислење од Министерството за финансии, ќе треба тогаш тие дискусии да ги имаме на оваа говорница, од причини што кога ќе ја добиеме согласноста, се надевам позитивно од Министерството за финансии, тогаш треба да подготвиме Одлука за издавање за емисија на обврзници, во која што одлука ќе бидат децидно наброени условите за задолжување, рокот на отплата, камата, значи буквално се. Тогаш можиме да дискутираме многу подлабински.

Притоа, издавањето на обврзница е многу обемна операција. Нити една општина досега во Македонија се нема задолжено во Македонија. Во соседните општини, кажа една од советничките дека Бугарија, Црна Гора, Хрватска имаат емисии на општински обврзници, меѓутоа кај нас не било тоа пракса, не од нешто што не биле атрактивни, него навистина треба Општината да има капацитет за емисија на обврзници. Обемен е тој административен процес на издавање. Само проспектот за издавање на обврзници во којшто треба да ги покажете и сите перформанси на Општината со цел инвеститорите, заинтересираните инвеститори коишто сакаат да ја купат таа обврзница, треба да имаат вистинска информација за можностите на Општината. Од тие причини, доколку добиеме позитивно мислење од Министерството, целиот товар ќе падни на општинската администрација. Се надевам јас дека ќе имаме соработка со Министерството за финансии, со Секторот за јавен долг којшто имаат капацитет, имаат искуство да ни помогнат во тој однос, од Комисијата за хартии од вредност и од Централниот депозитар. Значи ова е само еден почеток којшто го почна процесот на задолжување. Додека одредени дискусии од советниците, навистина се за одлуката, која ќе ја носиме одлуката за емисија на обврзници. Во одлуката за емисија на обврзници, буквално се содржи сѐ. Таму има предвидено и затезна камата за ненавремено плаќање на каматата по обврзница, има негативни референци кои што ќе следат за Општината, така да едноставно заштита на инвеститорите кои ќе ги купат тие обврзници.

Толку имав.

**ДЕЈАН ПРОДАНОСКИ:**

Повелете г-ѓо Кузманоска имате право на збор.

Реплика? Повелете со реплика г-дине Мариновски.

**НИКОЛЧЕ МАРИНОВСКИ:**

Благодарам Претседателе. Спомнавте г-дине Звездакоски за пристигнати тужби, неутужени, утужени итн. Прашање до Вас, колку ситуации во моментов има непрокнижени, а се најдуваат во општинската администрација? И дали последната фаза од Градинката Ви е прокнижена? Тоа е во едниот дел, тие се прашањата.

Кратко ќе земам збор во делот на она зошто советниците зборуваат. Советниците зборуваат и ги соочуваат фактите од причина да не дојдиме до ситуација да направиме трошоци, да работи општинската администрација и на крајот на денот повторно да бидиме одбиени за издавање на општинска обврзница. Ќе бидат големи трошоци направени. Убаво Вие си ја кажавте постапката. При изработката на тој проспектот многу работи ќе мора да ги кажите, точно и искрено како се.

Благодарам.

**ДЕЈАН ПРОДАНОСКИ:**

Ви благодарам. Одговор има Секторот за финансии.

**ДРАГЕ ЗВЕЗДАКОСКИ -Раководител на Сектор за финансиски прашања:**

Г-дине Ѓорѓиоски, морам толку сум експедитивен, морам на Мариновски да му одговорам.

Прашањето колку ситуации не се прокнижани во Секторот за финансиски прашања, прво. Пристигнати непрокнижани. Од оваа говорница најодговорно тврдам дека во Секторот за финансии, кај мене, постои една ситуација, која што не е прокнижена, а од причина не е прокнижена заради тоа што е... во таа ситуација се содржат непредвидени работи, работни операции кои што не се предвидени со основниот договор. Таа ситуација јас имам кажано јавно и овдека кажувам и го повторувам, по никој начин нема да ја прифатам во книговодствена евиденција. Најодговорно.

Трошоците околу емисијата на обврзници, од оние податоци со кои што во моментов ги имам, најголем дел од активностите ќе ги извршиме ние општинската администрација, односно нема да користиме експертски услуги, во постапката за издавање. Како што кажав единствено се надеваме на добра и блиска соработка со институциите кои што ги спомнав, еве Секторот за јавен долг при Министерство за финансии, кој што има огромно искуство и административен капацитет. Комисијата за хартии од вредност за која што лично со една вработена госпоѓа комуницирав таму, ми гарантира дека ќе застанат на располагање, ќе стават на располагање нас да ни помогнат околу издавањето. Единствено мислам дека да не манипулирам многу, минорни, многу мали ќе бидат трошоците. Нема да поминат да не претерам во некој си 2 до 2 и пол илјади евра од она што јас... значи многу малку. Секаде кај што ние можиме да заштедиме, односно ние да се ангажираме во делот на активности ќе го направиме тоа. Секаде кај што ќе можиме да обезбедиме помош, бесплатно, односно без надомест ќе ја искористиме.

**ДЕЈАН ПРОДАНОСКИ:**

Повелете г-ѓо Кузманоска имате право на збор.

**БИЛЈАНА КУЗМАНОСКА:**

Почитуван Претседател, почитуван Градоначалник, почитувани колеги советници. Почитувани колеги од редовите на Сдсм, дали Вие го прашавте народот за задолжувањата кои што беа направени пред неколку месец дена, од страна на централната власт на Сдсм? Каде пишуваше во Програмата на Сдсм дека неколку автопати ќе се градат за фантастични 560 милиони евра и се зеде обврзница пред месец дена од 600 милиони евра? И по медиумите прочитавме дека неколку милиони ќе бидат исплатени за надзор на фирма која што се бавела со долен веш. Напротив се сеќавам дека во Вашата програма имаше европско бесплатно здравство како ветување, за сега луѓе од апсурдни причини да ни умираат по болниците. И каде пишуваше во Програмата на Сдсм дека над 20 милјарди евра, 20 милјарди евра во рок од 5 години ќе се профуцкаат без да видиме еден реализиран проект од централната власт? Жално е Вие да зборувате за проекти и за задолжување. Само не знам кој ќе Ве сфати сериозно во Вашите жолчни обиди, со Вашите текстови за да спречите нешто кое ќе користи за сите прилепчани, а и за околината.

Ви благодарам.

**ДЕЈАН ПРОДАНОСКИ:**

Повелете г-дине Мариновски со реплика.

**НИКОЛЧЕ МАРИНОВСКИ:**

Србите викаат -што зори зора, то боље гости. Колешке кратко. Задолжувањето преку автопати приходувачка обврзница. Автопатите имаат првин подобра комуникација, второ после имате патарини, наплата...

**ДЕЈАН ПРОДАНОСКИ:**

Ве молам од место да не дофрлате.

**НИКОЛЧЕ МАРИНОВСКИ:**

Трета работа...

**ДЕЈАН ПРОДАНОСКИ:**

Ве молам.

**НИКОЛЧЕ МАРИНОВСКИ:**

Затоа реков -што зора зори, то боље гости. Вие изгледа сите почнувате ‘24та да ја чекате. Централна политика Ве молам надвор од ова собрание. Нас не плаќаат прилепчани. Плата земаме од прилепчани. Пари земаме од прилепчани. Борете се за прилепчани. Тоа што си е во Скопје, има кој да го мисли, имате пратеници во Вашите редови, слободно разговарајте со нив, прашајте кој прашал, кој не прашал, тогаш ќе ги разгледувате тие работи. Сега мислам дека овдека зборуваме за обврзница, Вие ни кажувате централна власт колку пари се задолжила. Неспоредливо е. Не знам како да Ви објаснам. Не се сеќавам на Вашата професија, ама премногу извори има Општината, ова државата, а Општината има премалку. Државата можи многу да искористи ситуации за да ги изсервисира сите тие работи, Општината не можи. Затоа сигнализираме дека превисока е, камата ќе платиме за нештото што во моментов е. Убаво кажа колешката Кузмановиќ ние не сме против нештото, туку за начинот на кој се носи сме против.

Благодарам.

**ДЕЈАН ПРОДАНОСКИ:**

Ви благодарам. Повелете г-ѓо Силјаноска имате право на збор.

**ЈУЛИЈАНА СИЛЈАНОСКА:**

Почитуван Градоначалник, Претседател на Совет, колеги советници. Чинам дека нам луѓето во природата ни е да се чувствуваме покомфорно и удобно ни е кога сме во една комфортна зона, ама кога треба да биде нешто ново и промени, чинам дека ризикот од новото и промените, така ни ја нарушува таа комфорна зона и не става во една дилема дали носиме вистински одлуки, дали треба да ризикуваме или да не ризикуваме. Но она што ете се спомна во неколку наврати дека во нашата блиска околина веќе финкционира таа општинска обврска, таа општинска обврзница, не гледам причина зошто толку се става акцент на таа задолженост околу таа општинска обврзница, од причини што па чинам и некој од колегите спомна дека и државата ги користи тие обврзници како начин на задолжение. Меѓутоа ете да кажиме дека државата е на некој начин привилегирана и со тоа што се задолжува со обрзниците нема да банкротира. Па во ред, државата нека се задолжува ама јас имам некои прашања и си ги поставувам тие прашања некогаш и сама себе, а сега и вака гласно ќе размислувам, државата да се задолжува, за што? За подобро на народот. Така? Да ни подобри нас, народот, да ни овозможи подобри услови за живот. Па сега со оглед на она што се нешто е актуелно последниов период, а чинам ние прилепчани сме дел од Р. Македонија и она што го практицира централната власт, не сме нешто поовластени па да зборуваме само за прилепчани, се прашувам што е подобро во тоа што државата не задолжува, сега имаше скоро на порталите, секое семејство по 180 евра да исплати затоа што треба да извадиме нови документи сите по сила на нештата по закон заради промената на името и додатокот на едно СЕВЕРНА ние имаме еден определен временски период, чинам февруари 2024 година, каде што комплет треба да си ги смениме сите документи и некој направи една пресметка дека во просек едно четворочлено семејство го чини 180 евра. Супер. За доброто на народот. Добра политика. И друго нешто, пред да треба да ги смениме овие документи, државата исто носи одлука да ја поскапи цената на чинење на услугите од Мвр. Затоа што ние што мораме, значи мораме по сила на нештата да ги смениме тие документи и ние сите мораме да издвоиме плус пари од нашиот буџет за да ги смениме тие документи, ама за сметка на таа, ја замрзна цената на јајцата и макароните. Супер.

Е сега вчера чинам беше дека на јавните медиуми се кажа, имало грешка замислете во Фондот за пензиско и се направила некоја грешка во пресметката на пензиите и одредени пензионери се задолжуваат да вратат дел од пензиите, а некој чинам стигнале и до извршители. Ако пред некое време се спомна дека имате покачување на пензиите, да прашам, ова е начин државата да ги поврати оние 400 на минималните и 4.000 на максималните, што и ги покачи, наводно ги покачи пензиите.

И на крај, ај вака сега малку ќе повторам она, велите пари за леб нема, ама за чоколадо има. Па се прашувам дали ова, значи дали е оваа поента на нештото што го потенцирате цело време, го извлековте од Министерот за образование? Што сега пред неколку дена на вестите на Сител изјави дека нема пари за учебници, МОН нема пари да испечати учебници за средно образование, за жал ги нема ни за основно образование. А замислете оваа година буџетот кој што е дел од парите од буџетот кој што е издвоен за Министерството за наука и образование е 450 милиони евра или за 8,4% повеќе од минатата година, но ова не е нема... така... Ова пари за леб и за ова тука има за чоколадо, туку некако посвојствено ми е на она -бомбона бизнис, што го користите Вие, мислам Вашите сопартијци.

И на крајот зборуваме долгови, долгови, креираме долгови. Креираме велите долгови на генерации кој што треба да ги платат, а некој исто така чинам спомна дека и масовно се иселуваме, се иселуваат младите посебно, за жал си го поставувам прашањето, долговите кој ќе ги плаќа? Кој млади ќе ги плаќаат? Чија политика е грешна и младите се исселуваат? Ако на некого му е убаво некаде нема никаде да оди.

Ви благодарам.

**ДЕЈАН ПРОДАНОСКИ:**

Повелете реплика.

**МОНИКА ГРАШЕСКА ИЛИЕСКА:**

Колешке ја промашивте темата. Како и претходно другите. Денеска на прилепчани од оваа говорница требаше да му објасните зошто е добро да земат скапи пари...

**ДЕЈАН ПРОДАНОСКИ:**

Ве молам од место да не се...

**МОНИКА ГРАШЕСКА ИЛИЕСКА:**

Еве Вие задржете се, Вие бидете попаметна од сите нас, и денеска и овде обратете му се на прилепчани, кажете му зошто треба да земат 5 скапи милиони евра кои еднократно во 2030 година сите граѓани вклучително и овде вработените ќе треба да вратат оддеднаш 5 милиони евра. Тоа кажете му. Кажете му зошто година и пол Прилеп е мртов град. Еден багер нема, една раскопана улица, една Развојна програма немате донесено. Кажете му зошто во Вас треба да веруваат сега после година и пол на празен од. Тоа кажете му, а не да му кажувате дека поскапеле документите од Мвр. Да, поскапеа. Тие се вадат еднаш на 10 години. Во ред. Добро или не, не знам. Ама тоа е за на друго место да се дискутира.

Ако сакате така да разговараме, па ајде нешто друго малку да потспомнам. Вчера се покачи платата во полиција, се покачи минималната плата, се покачи средната плата, но тоа не е тема и не треба ни јас сега да го кажувам што работи централната власт за граѓаните. Во право сте, и јас грешам кога ова го спомнувам, но морам и малку да се надоврзам на траумите и на овој овдека банер за 2014 зошто е ставен колешке. И мислев дека ми се заборавени траумите и Вие ми ги освеживте. Имам право пошто се повикавте на траумите, да спомнам и да кажам мене што ми е најголема траума. Мене најголема траума од 2014та ми се прислушкуваните разговори во 11 години безжолчно, масовно прислушкување од Никола Груевски, Сашо Мијалков. Мене ми се трауми на пример, врбите во реката Вардар кои ги ставите за баслословни суми. Трауми ми се галиите и траума ми е кичерајот. Она што го направивте со грам, нема ни камен ни гранит, туку има само стиропор во 2014та и го направивте во ренесанса и во барок. Е тоа мене ми е траума. Затоа што е лечење на фрустрации, ненормално е во 2014та да градиш ренесанса со стиропор. Кажува за голем проблем. Но проблем што ги кошташе граѓаните многу пари. И затоа е овој банер. Ова е паралела, како што тогаш граѓаните ги задолживте со огромни суми на пари за стиропор, така сега ќе ги задолжите граѓаните за проект кој можи поинаку да се реализира. Вие ме потсетивте, значи никако не би сакала да го враќам времето назад. Апропо Вас што Ви се обратив сега и овде да зборуваме зошто прилепчани треба да земаат олку скапи пари?

Благодарам.

**ДЕЈАН ПРОДАНОСКИ:**

Контра реплика Ирена Стерјовска -Локвенец.

**ИРЕНА СТЕРЈОВСКА -ЛОКВЕНЕЦ:**

А мене ми се свежи траумите, колешке. Знаете од што? Од тоа што Вие и Вашата централна власт ни го смени името. Поради што, денес ние треба да, како што спомна и ја отвори темата колешката, ќе бидиме принудени на дополнителни трошоци за нешто кое што Вие сакавте да го направите само за да ја имате централната власт. Е мене ми се свежи траумите. Затоа што јас бев македонка до сега на мојата лична карта. А сега ме условувате да ја сменам. Да биди Северна Македонија и за тоа јас да си платам. Е тоа ми е свежа мене траума. Е тоа се вистински трошоци на граѓаните на општина Прилеп и на цела Р. Македонија со кои што се соочени. А не да зборувате за Скопје 2014, каде што сега министеруваат Вашите министри во репрезентативни објекти каде што ги пречекавте сите еминентни, уште еднаш ќе спомнам, личности од цела Европа. Па постилавте цревни килими. Со една цел да ни го смените името. Ете тука емоција разгоривте во мене сега. Тоа е вистинска траума, која што генерациите после нас и Вас, ќе ги плаќаат. Ама знаете што, нема да се... ќе се потрудиме да не заборават. Да не заборават, кој го направи сето тоа. И кој плаќа. Еве плаќаме и допрва ќе плаќаме за траумите, кои што ги направивте со Преспанскиот договор. Па со Бугарскиот договор, допрва, добрососедство. Вау. Кое добрососедство, која пандорина кутија ја отворивте? Жално. Жално колешке. И многу добро што го спомна ова колешката Јулијана Силјаноска. Зборувате за задолжување, а ова не е задолжување? Ова не се трошоци на граѓаните на кои што ги изложувате само за Вие да ја практицирате власта на централно ниво? И допрва уште за што не знам ќе не продадете со бугарите. Допрва уште не знам за што.

Се буните зошто спомнуваме централна власт. Па Вие цело време кажувате, се фалите дека помагала централната власт, дека еве Леце Котески, ова она. Сега ние ја немаме централната власт. Ќе ни одобри проект за "Орде Чопела", да прашам? Министерство за транспорт? Министерот Бочварски, чинам беше. Ќе ни одобри? Немојте, дајте Ве молам. Јас сакам да биди оваа општинска обврзница за која што денес имаме... сме исправени пред носење на одлука за започнување иницијатива за распишување, да дојдиме до моментот за емисија на општинска обврзница, дека ќе биди успешна приказна. Дека ќе биди успешна приказна. Дека нема да ја спушти рачната или да ја крени рачната или да ја спушти рампата централната власт кога ќе дојди после Министерство за финансии, после Агенцијата за хартии од вредност, затоа што треба да се најди пред одлука на Влада. Се надевам дека Владата ќе биди разумна. И дека нема да ја стопира оваа развојна алетрнативна мерка за финансирање на капитални проекти. Па со кој средства да се финансираат капиталните проекти? Од основниот буџет ќе ја реализираме Развојната програма. И ќе ја реализираме. Бидете стрпливи.

**ДЕЈАН ПРОДАНОСКИ:**

На кого? Ама немаше колешката Грашеска Илиеска збор. Добро. Контра... Немате право.

Ај ве молам сега. Ве молам. Ве молам.

Имате реплика на говорот на г-ѓата Силјаноска.

Повелете.

**АЛЕКСАНДАР КИТАНОСКИ:**

Почитувани колешки, очигледно ја промашивте темата. Не знам говориве Ви се за во парламент. Имате амбиции за во законодавен дом? За овие дискусии во делот на лични карти и на ова... се спремате за во парламент?

**ДЕЈАН ПРОДАНОСКИ:**

Ве молам од место не дофрлајте.

**АЛЕКСАНДАР КИТАНОСКИ:**

Ако е нешто во најава дека на наредните избори имате амбиции за партеници, одлична Ви е промоцијава.

**ДЕЈАН ПРОДАНОСКИ:**

Ве молам колега сега.

**АЛЕКСАНДАР КИТАНОСКИ:**

Ама овдека да разговараме, тема беше обврзницата. Задолжувањето, нивната реализација, дали тоа беше во Вашата програма. Зборувавте за траумите кои ги има. Ги имаат траумите и студентите. Во... кога ги тепавте во 2014та, да се навратиме назад. По улиците. Да, да. За стравот, за тортурата како живеевме во тој период. За барокот, за жалните врби.

**ДЕЈАН ПРОДАНОСКИ:**

Ве молам.

**АЛЕКСАНДАР КИТАНОСКИ:**

Стварно не сте коректни. Дајте да се држиме до темата. Да зборуваме околу обврзницата и за делот дека овој дел, денешнава точка ја немаше во Вашата програма. Тоа е поентата. Тоа не го ветивте. Го нема, го нема задолжувањето. Го нема. Го нема. Го нема. Ни алтернатива, ништо. Ништо колешке Стерјовска. А за личните карти, јас сум... не сум воопшто помал македонец од пред две години, или од пред три години. И се чувствувам исто. Вие можи имате дилема со самото тоа што цело време се докажувате. Немате потреба од тоа. Немате потреба од тоа.

**ДЕЈАН ПРОДАНОСКИ:**

Повелете контра реплика.

**ЈУЛИЈАНА СИЛЈАНОСКА:**

Колега Китаноски, која беше поентата и како се надоврзав на нештото. Чинам некој спомна тука дека треба да водиме грижа за Прилеп и прилепчани. Ние сме тука за Прилеп и прилепчани. Јас се надоврзав и прашав дали Прилеп и прилепчани се во Македонија и дали централната власт нешто ги повластува или па се исто третирани како сите граѓани на Р. Македонија?

Благодарам.

**ДЕЈАН ПРОДАНОСКИ:**

Ви благодарам. Добро. Еве ќе се потрудам да направам простор колеги... Сега ќе си побарам право за збор.

Добро. Да Ве поздравам сега и од оваа страна. Добро кажавте сите, сите сте денеска многу далеку од она што е тема на расправа, ако можи така да се кажи. Искрено најмногу ме инспирира транспарентов. И ќе бидам особено горд ако Прилеп 2023 го приближиме на Скопје 2014. Зошто? Да, стиропор можеби. Тоа е Ваше видување. Залудно потрошени пари, исто Ваше видување. Не се согласувам воопшто. Морам да направам една ваква поширока дигресија во смисла да го поврзам затоа што нити ние како општина Прилеп сме изолирана самоуправна единка овде во Пелагонија, поврзани сме, сето е систем на врзани садови. Врзана централна и локална власт... Години се кочи децентрализацијата. Не обвинувам, нема политички мотиви во ова што го кажувам, навистина сметам дека некогаш општините барем дури сме ние вака во полна работна зрелост да дочекаме да си бидат децентрализирани и да си одлучува за она како ќе си ги трошат парите од граѓаните кои што ги собираат на територија на општината со која што се управува или локалната самоуправа.

Скопје 2014та, добро сте пишале. Беше проект во кој што после една сериозна економска криза заживејаа градежните фирми. Неколку пати од сите колеги дека нема градежна активност во Прилеп, градежна активност во Прилеп нема последниве 5 години. И не е тоа состојба што се затекна во 2021ва на крајот, туку е сериозен и системски проблем кој што трај од не знам, 2017та година па наваму. И треба да има градежна активност. За проектите за кои што потрошивте најмногу време да дискутирате денеска, мислам дека една третина од салава сме советници втор мандат во континуитет. Една третина. Не можи за 4 години да заборавиме ние што сме правеле во 2018та година и што сме дебатирале. Во 2018та година мое поставено прашање, не успеав да го најдам, сакав да Ви прочитам изворно, ама не... тоа за следна седница најверојатно. Го прашав тогашниот Градоначалник, зошто ваков проект со вакви услови 2 милиони евра од Светска банка со околу 2% камата, ако не се лажам нека ме коригираат од Секторот за финансии и плус пола милион грант. И тогаш на поставеното прашање дојде едно, сега викаме записник од јавна расправа на две ливчина, тогаш одговор од Градоначалникот дојде во една реченица и 3 наведени имиња од техничкиов факултет, кој што велеше дека експертиве тројца утврдиле дека не му е потребно на градот, а Светска банка врвна финансиска институција оценила дека да, навистина е потребно и нивните средства со такви повластени услови можат да се искористат во таков еден проект. Од тројцата, двајца беа машински инженери. Секоја чест за нивната стручност, ама во сообраќај мислам дека се далеку да дискутираат, односно да даваат стручно мислење. И тогаш зборував и сега го повторувам истото дека немаа право тогаш на такво едно бледо одговорче, 2.500.000 евра под повластена стапка да ги потрошиме. Проблемот стои. 2017-2023 не е решен проблемот.

Се рече дека со новиот булевар решаваме голем проблем. Не, дополнително направивме поголем проблем, па сега колегиве зборуваме дека треба катни гаражи. 400, 300 паркинг места се затворија. Да, визуелно супер изгладало. И сега мостов "Табана" баш ми е супер мене. Од кога сум роден истата состојба. Убаво ми изгледа, ама не е функционален. Одлично изгледа. Немам никаков против мостот.

Сарказмот кој што понуди денеска на оваа седница мислам дека нити место му е, нити време. Колегата од Левица, пошто има право секогаш да ме прозива како Претседател на Совет, сега си земам за право и јас да коментирам кон него. Колку од Вашите поддржувачи добија санкција за уништување на државен имот во 2016 и 2017 година? Дали тие не беа пари од граѓаните кои што беа вложени во ова општество, па Вие се дрзнавте вклучително и оваа зграда кај што сме сега да ја уништите и да унакажите?

Сега се зборува за обврзница, алетернативен начин на финансирање, затоа што оваа изолирана состојба не дојде од 2021 од октомври месец од преземањето на власта. Локалнава самоуправа си има континуитет, по новиве закони од 2004 или од ‘91ва. И некои состојби се провлекуваат. Не станаа од вчера до денеска проблемите. "Табана" не е тесно грло од 2021ва. И треба да се решаваат. Со ваквите услови, со ваквата системска поставеност толку се можностите. Е сега треба да се најди алтернативно нешто. Ова е што е на понуда и што е по повластена стапка што можат пари да се обезбедат. Да не заборавиме дека во минатиот мандат добивме 2.5 милиони евра како подарок. И ги чувавме по банкиве за камата. Зошто тогаш не се реализираа тие пари? Зошто не се вклопија во некој проект да добијаат граѓаните нешто? Тогаш во тие две години до короната беше само мостот Сточен Пазар. Помпезно најавуван дека ќе реши, и што направивме само мостот го оставивме и сега не како како тесно, како широко грло. Проширување нефункционално апсолутно. Да се намалеа средствата ќе ги искористевме за некој друг проект, ама се што се направило е добро. Не е за осуда.

Дај Боже овие проекти под било кои услови да бидат направени и завршени. И да се пофалиме сите. Само така ќе ги оправдаме парите што ги задолжуваме граѓаните. А секој ден ги задолжуваме ние граѓаните, со самото седење овде, ние што сме овде 27 луѓе ги задолжуваме граѓаните. И треба да направиме нешто за да го оправдаме тоа задолжување. Кондицијата на буџетот е таа оваа година. Како дојде оваа ситуација сега во 2022ра да се менува, да се интервенира во Законот за финансирање и буџет. Зошто? Оти политиката замеша прсти. Има планирани средства кои што треба да се приберат во буџетот, сега и да се приберат нема да влезат во функција. Зошто? Затоа што така налагаат законите и треба да чекаме 3 години, да му потрошиме уште 3 години на граѓаните и тогаш дури да видат некој проект кој што треба да биди реализиран. Зошто да чекаат толку? Ако се најавите точни од оваа администрација што ја има и овде се изнаслушавме бројки од 300.000 месечно за вработени, треба и да бидиме реални да ги кажиме системските проблеми кои што ги има. Не можи Министерството за труд и социјална политика да нема предвидено средства за вработување, а групи направиле еден куп, одобриле. И тие средства се од тие 300.000 евра. И треба да ги кажите и се на годишно ниво, не се на месечно ниво. И овие се проблеми кои што ние треба да се заложиме да ги решиме. Исклучително добра ситуација имаме вака, ама ако застаните Вие сега, пошто сте од политичка проминенција која што е владејачка во државава. И можи со добра соработка да се помогни, да се издејствува нешто за градот. Па тоа ќе биди за нас, за нашите деца. Ние овде одбраниве 27 ништо нема посебно да бидиме по 3 години од ова сега што сме.

Никој не сака да се задолжува, ама ветувањата 23.000 гласачи дадоја поддршка на она што го покажувате и што го мафтате сега цело време. Ние и Влада имаме што не е избрана на непосредни избори, па никој не плачи за тоа. Има менаџер, има Градоначалник, негова обврска е тој да измисли пари и да ги направи проектите што ги ветил. И ова е еден од чекорите. И ништо нема спорно тука.

И уште една многу важна работа што денеска не се кажа, ние зборуваме како утре париве готово на сметка да бидат. Еден куп институции има што треба да го претресат ова. И крајно пак завршува некако на левава страна од говорницава. Министерството за финансии. И тука еден куп институции кои што ќе го профилтрираат. Ако сметаат дека не е солвентно и дека нема добра кондиција буџетот нема да ја одобрат. Никому ништо. Меѓутоа мора да се бараат начини за овие проекти кои што се предвидени, за кои што најголемиот дел од нашите сограѓани дале поддршка да се реализираат. И се тера тоа. Еве ја, еден дел од ова е, после алтернативни начини сигурно дека ќе има. Се вклучивме во 100 организации, за... чисто за да се добие некоја позитивна работа за градов и да се подобри квалитетот на живот.

Ви благодарам.

Повелете.

**АЛЕКСАНДАР КИТАНОСКИ:**

Почитуван Претседател на Совет. Како прво, едно и Вас нека Ви биди јасно, дека ние како советничка група воопшто не сме против овие кружни текови. Проблем е ваквата изградба и ваквото финансирање на овие кружни текови. Значи Вие бевте носител на листа на претходните локални избори. Тоа е и ова дело од Вашата програма.

**ДЕЈАН ПРОДАНОСКИ:**

Точно така.

**АЛЕКСАНДАР КИТАНОСКИ:**

Има кружни текови. Не пишува тука дека кружните текови ќе се изградат со задолжувања со обврзница која што ќе ја вратат граѓаните. Еве најдете начин, претходно зборуваше раководителот на Одделението за финансии и тој не убедува дека растот на приходите секоја година во основниот буџет е сѐ поголем, било од данок на имот, неизградено градежно земјиште, комуналии, по други основи... од продажба на деловниот простор се очекува милион евра приход. Дајте овој проект еве конкретно кружниот тек да го изградиме со средства од основниот буџет. Да го ставиме во Развојна програма и од наредната година нека се реализира. Еве уште оваа година ќе се исплати следната рата од 40 милиони евра за Градинката, наредната година како што зборуваше раководителот во финансии, така лежерно дека не претставува ништо по 7 години, 300 милиони денари, не е проблем за да ги врати Општината. А зад Вашата дискусија дека ќе бидите горди доколку Прилеп го направиме како Скопје 2014та, и дека ќе биди одлично... одлично ќе изгледа нашиот град. Како ќе изгледа одлично како Скопје 2014та? Во Градската река да поставиме врби, галии, градска плажа да направиме, стиропор објекти? Тоа не е за гордеење. Преку милијарда евра ги кошта граѓаните на Р. Македонија овој проект. Скопје 2014. Преку милијарда евра. Не е за гордеење.

Околу градежната офанзива. Градежните активности во Прилеп во изминатите години и нив ги спомнавте, за тие 2 милиони евра, колку спомнавте се искористиле подоцна. Да спомниме еве само неколку од реализацијата на градскиот булевар, градскиот стадион 15 години беше една нива останат, мостот, еве Градинката која што се заврши веројатно. Молам? Да, Вие ја направивте Градинката. Да, да Вие ја направивте. Ограда не можите за Градинката од 100 метра да направите. Оградата уште остана и толку е способноста. Оградата да се направи со Градинката. Да спомнувам други проекти? Има, има. "Нови авантури, нови можности". За поддршката од централната власт милион евра Гимназијата. Така е или не е? Кажете ако не е така. Милион евра. Министерство за образование има инвестирано во Гимназија. Во "Ѓорче Петров" фасада, покрив... во "Орде Чопела", средното училиште. Сите градинки беа реконструирани во изминатите 4 години. Од "Гоце Делчев". Не, со средства од основниот буџет. Се навратив на градинките со средства од основниот буџет, да знаете дека можи да се инвестира ако се сака и со средства од основниот буџет. Да не зборуваме сега еве повторно, пак ќе спомнам за поддршката следниот проект кој што ќе следува од 1.100.000 евра за месец дена повторно еве ќе Ви спомнам, "Леце Котески" за месец дена ќе почни да се работи. И Вие во оваа година на друг проект никаде таков нема да се појавите.

Ви благодарам.

**ДЕЈАН ПРОДАНОСКИ:**

Ви благодарам.

Прилеп од средината на 20тиот век секогаш бил понапред по однос на архитектура од сите општини. Се направиле сериозни потреси во ‘52ра на некој начин преполовена прилепскава чаршија за да се пробија булеварот кој што беше реконструиран 2019та година и кажав за тоа, за финкционалноста, и кажуваат граѓаните, а посебно кажува оваа чаршијава што се испразни, што навечер и некои од Вашиве луѓе имаше сликано таму дека нема човек. Да, точно е тоа. Периферијава заживеа, што не е лош момент, ама чаршијава се затвори. Срцето и духот на градот е затворено. Причините ги знаеме сите добро кои се. Современиот начин на живеење бара пристапност и брза реакција. Тоа го нема сега во моментов и тоа е проблем што се направи.

Реков дека ќе бидам горд, точно така, ако Прилеп се гради и ако се направи... и општествени објекти кои што би биле во функција на јавните комунални претпријатија, на јавните општински установи, како што е и Градинката за секое поздравување е, ама за тие пари денеска се изнаслушавме 7.000 евра од квадрат, не знам колку што. И таа вреди и кошта. И требаше за 7 месеци, требаше да работи, од октомври месец да згрижува деца, ама еве и ден денеска уште не згрижува деца. Причините добро познати и стасано е таму каде што треба до надлежни институции. Да, сигурно нема врби да клаваме во реката, оти никогаш немало. Плажа нема да правиме, немало никогаш, ама можи плажа добро беше да се направи на Вештачкото езеро -Нови можности, нови авантури, немате пропуштено да го кажите, тие се со европски пари направени проекти. Не се од основниот буџет. Има еден куп дилеми кои што... еден куп дилеми... Имаше аплицирано една претходна власт, ги доби парите, Ви кажав со тоа што се случи. Само не ми е јасно зошто.

И крајно, околу обврзницава да се вратиме. Под услов да биди добиена, да се пуштат во емисија тие обврзници, има сериозна дипломатска активност еве од Локалнава самоуправа, од администрацијава, што би се случило ако наеднаш како во 2018та дојдат две нови концесии за ископ на минерални суровини и во општинава се влијаат ни повеќе ни помалку отприлика 5,6 милиони евра. И таа општинска обврзница во еден месец, тој што ја задолжи Општинава можи да ја врати. Ние го разгледуваме најлошото сценарио, ама најлошото сценарио треба да биди оптимистичко, 2030 година по 7 години. И за 7 години можи да се направат милион предуслови за таа обврзница, нити не знам, можи ќе имаме некоја инфлација, па нема да ја има вредноста, па ќе вратиме наместо од 5 или 10, Вие колку викате не знам, до 4%. Не ми е така математикава, ама нема проблем. Се согласувам, тоа ќе ги видиме финансиските импликации кога ќе дојди, кога ќе ги помини филтерите по институцииве. Да размислуваме на позитивниот начин. Сѐ што се прави за граѓаните и што го подобрува квалитетот на живот и секој проект кој што ќе биди направен, според моиве убедувања, верувам дека ќе се сложите има додадена вредност, односно ќе намали трошоци и ќе биди на приход на граѓаните. Друго е да чекате на кружен тек 30 секунди, друго е на семафор да стоите пола саат за да помините. Тие реални трошоци се, што се прават кај секој еден граѓанин.

Можите реплика на моето зборување. Ако сметате, реплика имате право. Мене ќе ми реплицирате.

**ИРЕНА СТЕРЈОВСКА -ЛОКВЕНЕЦ:**

Без лоша намера. Денеска зборуваме и ни замерувате зошто зборуваме за Скопје 2014та. Па очи ни бодите денеска за Скопје 2014та. И колеги, Вие сте тие кои што точно ја поврзавте таа... ја прикажавте таа поврзаност и зависност би рекла, на локалната со централната власт. Се фалевте Вие со проектите кои што биле реализирани за време на претходното практицирање на локалната власт од страна на Вашиот Градоначалник, Илија Јованоски. Се фалевте со... Гимназија ја спомнувате, "Ѓорче Петров", па сега сакате да се фалите со "Леце Котески" дека со средства од централната власт. Ајде сега еве јас предлагам, иницијатива на Советот на Општина Прилеп, нека биди, Вие први да стоите напред и проектот за "Орде Чопела" нека оди иницијатива да поднесиме проект за финансиска поддршка од страна на Министерството за транспорт и врски. Ајде Вие изборете се, во ова време во 2023 година, Локалната самоуправа на Општина Прилеп, предводена од Градоначалникот Борче Јовчески да го добие тој проект за финансиска поддршка на "Орде Чопела". Првата фаза нека биди милион евра. Ајде, може да бидиме согласни? Да ги задолжиме службите да направат такво нешто? Па да видиме дали ќе ја истераме таа работа? Да, да, не охрабрувате. Не охрабрувате. Но, ние сме... ги гледаме ситуациите каде што централната власт не помага колеги. Одмага на локалната власт. Игра на картата на... да не направат зависни и да ни направат штета. Е затоа ние сега, немајќи време да чекаме да дојди нов декември, па тие да се помилуваат, да ги помолиме еве една година, па во 2024та година, кога иди таму, да ни дадат некое одобрение на проект. Нема да дојдиме до тој момент и како економисти и го поддржуваме Секторот за финансии, општинската администрација, кои што предлагаат да преминиме на алтернативни финансиски мерки за обезбедување на финансиски средства. И тоа нема да биди лошо, нити за граѓаните, па и револуционерно, затоа што е за прв пат колега. Во нашата Р. Македонија ти кажавме овдека примери соседите ќе го прават тоа. Ние не го правиме. Еве револуционерно и не се срамам јас од тој збор. И ќе почниме да го практикуваме тоа.

Меѓутоа, убаво е да се спомне дека со овие општински обврзници, бенефит на некој начин ќе имаат и граѓаните, затоа што доколу користат каматна стапка за депозит во банка, пример од 0,5% каматните стапки за 7 годишен период на граѓаните и компаниите кои учествуваат во компаниите на овие обврзници ќе бидат 9, 10 пати па и повеќе. Така да, дајте да го разводниме ова портфолио и на граѓаните кои што се спремни да инвестираат и на различните фондови и на различните институции. ...Не сум должна да Ви одговорам за тоа колега и навистина штета што вака влегувате во збор.

Благодарам.

**ДЕЈАН ПРОДАНОСКИ:**

Ви благодарам.

Дали некој друг се јавува за збор? Добро. Бидејќи никој не се јавува за збор, ги молам членовите на Советот да се изјаснат.

Повелете процедурално.

**АЛЕКСАНДАР КИТАНОСКИ:**

Согласно Деловникот, барам со оглед на тоа што се работи за многу битна точка, поединечно да гласаме по ова прашање. Доколку треба ќе доставам список од 9 советници, ако е потребно со кревање на рака...

**ДЕЈАН ПРОДАНОСКИ:**

Да видиме можноста како беше само. Според Деловникот, кои се потребни предуслови за...

**АЛЕКСАНДАР КИТАНОСКИ:**

Ако не, пауза за да го доставам барањето за поединечно изјаснување по оваа точка.

Доколку не е проблем, колегите советници...

Имавме ваква ситуација на претходната седница, каде што од страна на службите не информираа доколку 9 советници, третина од советниците се изјаснат можи да се бара поединечно гласање. Можи со кревање рака Претседателе? Има.

Благодарам.

**ДЕЈАН ПРОДАНОСКИ:**

Во став 4 од член 61 од Деловникот за работа -за време на поименичното изјаснување забрането е влегување или излегување од салата. Претседателот на Советот е должен пред почетокот на поименичното изјаснување да ги повика членовите на Совет кои се моментално излезени од салата каде што се одржува седницата. Мислам дека сите сме тука. Добро за присутните велиме. За тие што се тука. Добро, согласно барањето од колегата Александар Китаноски да има поименично гласање по однос на оваа прва точка од дневниот ред, одиме со гласање.

Дејан Проданоски -ЗА

Ирена Стерјовска -Локвенец -ЗА

Трајче Ржаникоски -ЗА

Кире Јоноски -ЗА

Диме Бозоски -ЗА

Јулијана Силјаноска -се иззема од гласање

Александра Свајќароска -ЗА

Хилда Белеска -ЗА

Игор Николоски -ЗА

Зоран Јанкулоски -ЗА

Киро Николоски -ЗА

Стефани Стојаноска -ЗА

Дарко Андреески -ЗА

Никола Златески -ЗА

Билјана Кузманоска -ЗА

Моника Грашеска Илиеска -ПРОТИВ

Николче Мариновски -ПРОТИВ

Јулијана Цекоска -ПРОТИВ

Александар Ѓорѓиоски -ПРОТИВ

Анита Ристеска -ПРОТИВ

Дарко Герамитчиоски -ПРОТИВ

Ивона Кузмановиќ -ПРОТИВ

Александар Китаноски -ПРОТИВ

Марија Симоновска -ПРОТИВ

Мирјана Крстеска -ПРОТИВ

Методија Костоски -ПРОТИВ

Согласно поименичното гласање, констатирам дека со 14 гласови ЗА и 11 гласови ПРОТИВ, Одлуката е усвоена.

Давам пауза од 15 минути.

**=ПАУЗА**

**ДЕЈАН ПРОДАНОСКИ:**

Да продолжиме со работа.

По **2рата** точка од дневниот ред:

-Одлука за измени на Одлуката за извршување на Буџетот на Општина Припеп за 2023 година.

Пред да отворам претрес...

Процедурално бараш? Повелете процедурално.

**АЛЕКСАНДАР КИТАНОСКИ:**

Почитуван Претседател, значи мојата процедурална забелешка не се однесува кон оваа точка на ред. Туку по однос на денешната работа на Совет. По реакција на неколку новинари, ме интересира Вие како одговорен за работата на седниците на Советот, дали ги известивте медиумите за денешнава седница, на која што се донесе ваква одлука како што е оваа за задолжување од 5 милиони евра? Дали ги известивте медиумите?... Со оглед на тоа, како што гледам нема ниту еден медиум во галеријава горе и ова е прв пат во оваа година и пол откако сте Вие Претседател на Совет. Дали имате испратено покана до медиумите и до јавноста за присуство на оваа седница? Очигледно ако имате намера да ја заташкате оваа работа и да не дојди до јавноста...

**ДЕЈАН ПРОДАНОСКИ:**

Во кој дел е сега процедурава прекршена? Сега мислам дека ја претеравте колега, заради искуството и заради досегашниот третман што го имам овде кон сите советници, мислам дека не е коректно ова да го коментирате сега. Седниците во овој мандат станаа јавни со новинарите немало никогаш подобар однос Советот од овој сега што го има, тоа е мојот впечаток, а можи и лично да ги прашате.

**АЛЕКСАНДАР КИТАНОСКИ:**

Дали имате испратено покана до медиумите? Ако имате ок е. Не е ништо страшно.

**ДЕЈАН ПРОДАНОСКИ:**

На почетокот на седницата кажав дека се известени сите дури и претставниците на средствата за јавно информирање.

**АЛЕКСАНДАР КИТАНОСКИ:**

Во ред. Во ред.

**ДЕЈАН ПРОДАНОСКИ:**

И ова забелешка не сте ја кажале 3 седници во овој месец, а на 3 седници оваа галерија била празна и на три седници...

**АЛЕКСАНДАР КИТАНОСКИ:**

Имаше на претходната седница.

**ДЕЈАН ПРОДАНОСКИ:**

Наназад на 3 седници, наназад.

**АЛЕКСАНДАР КИТАНОСКИ:**

Имаше од "Зенит" новинари и новинари од други медиуми.

**ДЕЈАН ПРОДАНОСКИ:**

Добро. Тоа е Вашиот збор против мојот. Јас не се согласувам со тоа. После секоја седница по договор со куќите кои што се за јавно информирање сме договорени после секоја седница, ги информираме пола саат пред завршувањето на седницата ако сакаат да дојдат да земат изјава за работата на Советот.

**АЛЕКСАНДАР КИТАНОСКИ:**

Очигледно овој пат не е така.

**ДЕЈАН ПРОДАНОСКИ:**

Тоа е Вашиот впечаток, а процедурата со ништо не е прекршена. И мислам дека не Ви е коректна забелешката. Ама тоа е Ваше право.

Пред да отворам претрес ја повикувам Претседателката на Комисија за финансирање и буџет г-ѓа Ирена Стерјовска -Локвенец да го поднесе извештајот по однос на оваа точка.

Повелете г-ѓо Стерјовска -Локвенец.

**ИРЕНА СТЕРЈОВСКА -ЛОКВЕНЕЦ:**

Почитувани колеги, Комисијата за финансирање и буџет на одржаната седница ја разгледа како дополнителна точка Предлог -одлуката за измена и дополнување на одлуката за извршување на буџетот на Општина Прилеп за 2023 година. Впрочем оваа одлука се однесува на одлука од Уставен суд со која се ставаат вонсила одредени законски членови со кои се утврдува платата на избрани и именувани лица во Р. Македонија и оваа одлука конкретно се однесува на корекција на платата на Градоначалникот на Општина Прилеп со што се става во иста положба со другите именувани лица на Општина Прилеп, а тоа се советниците. Како Комисија за финансирање и буџет предлагаме оваа точка да биде изгласана со 4 гласови ЗА.

Благодарам.

**ДЕЈАН ПРОДАНОСКИ:**

Ви благодарам. Отворам претрес по однос на оваа точка. Дали некој се јавува за збор?

Повелете од Секторот за финансирање и буџет.

**ДРАГЕ ЗВЕЗДАКОСКИ -Раководител на Сектор за финансиски прашања:**

 Почитувани присутни, во Службен весник бр. 65 од 23.03.2023 година објавена е Одлуката на Уставниот суд со која се укинува член 4 од Законот за измени и дополнувања на Законот на плати и други надоместоци на избраните, именуваните лица во Р. Македонија, Службен весник 97 од 2010 година и членот 1 од Законот за изменување и дополнување на Законот за плати и други надоместоци на избрани и именувани лица во Р. Македонија, Службен весник бр. 139 од 2014 година. Односно, се укинува од 2010, ограничувањето, односно коефициентот, основицата за пресметка на плата и корекцијата во 2014та со зголемување за 4% и се враќа во важност член 1 од измените и дополнувањата на Законот за плати и други надоместоци во Собранието а Р. Македонија и другите избрани, именувани лица во Републиката, објавен во Службен весник бр. 37 од 2005 година во која што се кажа основицата за пресметка на плата е просечната исплатена плата по вработен во Републиката за претходната година, според податоците на Државниот завод за статистика. Во изминатиов период сите советници во Советот го користите тоа право, исплата на 70% од просечно исплатената плата во Р. Македонија во претходната година објавена од Државен завод за статистика на државата и 30% зголемена за Претседателот. Меѓутоа ограничувањето со измените од 2010 година е ограничувањето кај Градоначалниците. Со оваа корекција, односно со укинување на овие два члена, Градоначалникот ја има истата основица, за пресметка на плата како и Вие советниците. Оваа одлука ни е битна за да можиме да ја примениме со исплатата на платата за месец март 2023та година.

Благодарам.

**ДЕЈАН ПРОДАНОСКИ:**

Ви благодарам. Дали некој друг се јавува за збор?

Бидејќи никој не се јавува за збор, ги молам членовите на Советот да се изјаснат.

Кој е "ЗА" усвојување на Одлука за измени на Одлуката за извршување на буџетот на Општина Прилеп за 2023 година?

Дали е некој "ПРОТИВ"? "ВОЗДРЖАНИ"?

Констатирам дека Одлуката е едногласно усвоена.

По **3тата и 4тата** точка од дневниот ред:

-Одлука за давање согласност на тримесечниот извештај за финансиското работење на ЈКП "Водовод и канализација" -Прилеп, за период од 01.10.2022 година до 31.12.2022 година.

-Одлука за усвојување на Годишната сметка и извештајот за работењето на ЈКП "Водовод и канализација" -Прилеп за 2022 година.

Пред да отворам претрес ја повикувам Претседателката на Комисија за финансирање и буџет, г-ѓа Ирена Стерјовска -Локвенец да го поднесе извештајот по однос на овие точки.

Повелете г-ѓо Стерјовска -Локвенец со извештајот.

**ИРЕНА СТЕРЈОВСКА -ЛОКВЕНЕЦ:**

Благодарам Претседателе. Комисијата за финансирање и буџет на претходната седница на Комисијата за финансирање и буџет која што се одржа на 22.03.2023 година на дневен ред ја разгледа и Предлог -одлуката за давање согласност на тримесечниот извештај за финансиското работење на ЈКП "Водовод и канализација" -Прилеп, за период од 01.10.2022 година до 31.12.2022 година, како и Предлог- одлуката за усвојување на Годишната сметка и извештајот за работењето на ЈКП "Водовод и канализација" -Прилеп за 2022 година. На одржаната седница на Комисијата за финансирање и буџет имаше претставници од ова ЈКП. Беше отворена дискусија по однос на овие точки. И беа усвоени овие две одлуки со 3 гласови ЗА, 1 ПРОТИВ и да биди појасно за колегите од Левица, јас се иззедов од гласање за овие точки.

Благодарам.

**ДЕЈАН ПРОДАНОСКИ:**

Ви благодарам. Отворам претрес, дали некој се јавува за збор?

Повелете г-це Кузмановиќ.

За збор или процедурално?

...Повелете колега. Во кој дел ја прочитавте провокацијава сега? Прашав.

**ИВОНА КУЗМАНОВИЌ:**

Можи?

**ДЕЈАН ПРОДАНОСКИ:**

Можи да, повелете. Се извинувам.

**ИВОНА КУЗМАНОВИЌ:**

Во овој извештај за работењето на ЈКП "Водовод и канализација" за период од 01.01.2022 година до 31.12.2022 година за првпат откако е основано ова јавно претпријатие е прикажана загуба, од 8 милиони денари. Ветивте дека ќе ја намалите цената на водата во Вашата изборна кампања. Проект кој го нарековте -реално остварливо, ама место тоа Ваше ветување прикажувате загуба. За само 17 месеци од најуспешно претпријатие го доведовте до претпријатие со загуба со Вашето катастрофално и недомаќинско менаџирање. Само нови и нови партиски вработувања и унапредувања. Трошоците за гориво на патничките автомобили се зголемени. Расходи од работењето, надомест на штети, трошоци за спорови и присилна наплата, останати расходи од камати. Како ли се трошеле парите за да се доведи претпријатието во оваа ситуација? Се прашувам, како ќе ја завршите 2023 година ако продолжите со оваа прогресија? Дали е следно Општината да го помага ова јавно претпријатие за да можи да опстои? Со загубата на ова јавно претпријатие ќе ги удрите граѓаните по џебот. Дали прилепчани ги очекува ново барање за покачување на цената на водата? Иако добивте сериозна помош од Владата, преку намалување на цената на струјата за јавните претпријатија за водоснабдување и прочистителните станици на 95 евра за мегават/час, Вие сте во голема загуба. Само да потсетам дека ова јавно претпријатие последните 4 години, кога Сдсм беше на власт на локално ниво, од сопствени средства имаше сериозни инвестиции со кои им се продолжи, му се подобри животот на граѓаните. Изградени се 25км водоводна мрежа и над 5,5км канализациона мрежа. Да потсетам дека претпријатието беше опремено со најсофистицирана опрема, меѓу кои да го спомнам и системот за детекција на дефекти во водоводната и во канализационата мрежа. Во овој период од кога сте Вие директор, дали имате реализирано инвестиција во било каква опрема за полесно детектирање на дефектите?

Директоре, последниве 17 месеци се покажавте како најнеуспешен директор, со оглед на тоа што го кажав претходно, барам заради ваквото недомаќинско однесување да понесите одговорност и да поднесите оставка. Или ќе продолжите да бидите директор и да го дооупропастите јавното претпријатие?... Бидејќи заради тоа што сте директор... ова... другар на Градоначалникот. Извинете.

Благодарам.

**ДЕЈАН ПРОДАНОСКИ:**

Ви благодарам.

Повелете со одговор.

**ИГОР ГУЛАБОСКИ -Директор на ЈКП "Водовод и канализација":**

Добар ден на сите. Можеби ќе требаше да почекам ако имавте уште прашања да излезам на сите или да одам поединечно, еве полека за да запамтам сѐ што ме прашувате, подобро е вака да Ви одговорам на сите што имате прашања. Констатацијата е само Ваша советничке и лично Ваша. Мене не ми треба да земам да се спремам јас за говор за да Ви одговорам за оваа година и 3 месеци што е направено. А Вие слободно ако можи и запишувајте. Убаво кажавте 8 милиони завршната сметка, толку се 8 милиони. Никој не бега од тоа.

Е вака да одиме, претходната година "Водовод" бил 4 милиони во добивка, запишете, бидејќи јас ги знам на памет бројкиве можам да Ви зборувам до утре ако сакате сабајле. Дали е сѐ прикажано во таа година ’21, ’20, ’19, ’18. Вие една третина од советниците, исто бевте овдека. Дали е вистина од оваа говорница да прашам, дека тие завршни сметки на претходните директори биле точни? Убаво кажавте, нотари, извршители, адвокати... Па по основ на тужење, во мој мандат, преку 1 милион денари се дадени за судски трошоци, нотарски и за извршители по основ на неплатен бенифициран стаж. 1 милион, преку 1 милион денари. Законот 2011та. И плус по основ на даден бенифициран стаж во мој мандат, првпат, во "Водовод" преку 1 милион денари. Значи дојдовме до груба бројка од 2,5 милиони денари, што за жал претходниот директор не ги уплаќал и нормално не ги прикажувал во завршната сметка. Фонд за води, не е ништо плаќано од претходните директори. Од кога сум јас директор, приближни бројки, фактурирани 2 милиони денари, уплатено лично јас 2,5 милиони денари. Да сум продолжел како нив и тие 2,5 милиони денари да не ги уплатив... Дојдовме до 5 милиони во една минута. Во една минута дојдовме. Зборуваме покачена минимална плата еднаш, сега од овој месец втор пат. Или со груби математики запишете за електрична енергија 37 милиони денари. Во претходната година исплатени се 14 милиони денари, во кои што последните 2 месеци беа со високи сметки да нагласиме, тие 14 ќе беа помалку ако не нѐ снајдеше таа енергетска криза. Само тука имало разлика 23 милиони денари, ако ги одбијаме овие 8 милиони загуба идиме во добивка 15 милиони. Со тие 15 милиони денари, да претходните работеле. И јас да ги имав ќе работев. И плус овие бенифициран стаж и камати и фонд за води, значи "Водовод" ќе има на располагање 20 милиони денари, да располага и да работи оваа 2022 година. Затоа Ви кажав, така и почнав. Заклучокот Ви е многу погрешен.

**ДЕЈАН ПРОДАНОСКИ:**

Повелете г-дине Китаноски.

**АЛЕКСАНДАР КИТАНОСКИ:**

Почитуван директор, наша е обврска како советници да ја разгледаме оваа пресметка... на резултатите од финансиското работење на ова ЈКП, не знам зошто се обративте кон советничката? А за бројките точно е. Вие треба да ги знаете. Најдобро е и на памет да ги знаете. Дилемата ми е, зошто не верувате во завршните сметки во претходните, а во оваа завршна сметка ние треба да веруваме кога истите раководители ги работат. Јас долги години сме со таа екипа, и претходните директори работеле. Веројатно не биле субјективни тогаш во изготвувањето на завршните сметки. Тие се професионалци. Не верувам дека се дрзнале да фингираат завршни сметки. Бројките покажуваат сега овдека. Ги спомна и претходно и колешката Кузмановиќ. Друг е проблемот, што граѓаните на Прилеп со ваква локална власт и со вакви директори на ЈКП го дочекаа и тој ден.

За прв пат од своето постоење, ова ЈКП "Водовод и канализација", покажува финансиска загуба од кога постои како посебен правен субјект. Како што сте тргнале со вакво темпо на работење, односно неработење како локална власт, не само што планирате Општина Прилеп да ја оставите во долгови, истото ќе се случи и со ситуацијата во ЈКП, посебно еве, изразит е проблемот со ЈКП "Водовод" кој минатата година имаше добивка од 3.900.000. Претходниот директор веројатно знаете кога дојдовте во ноември на таа функција во 2021 година имавте околу 13 милиони денари. Се надевам... две плати на сметката. А оваа година ја завршивте со загуба од 8.163.582 денари.

Кон крајот на минатата година се жалевте дека немате поддршка од централната власт, но на крај испадна дека не е така. Немојте да мислите дека е тоа по Ваша заслуга, како што изјавивте откако бевте во "Адком", како се вика здружението, откако му посочивте, па увидоја дека треба така, па оп премина "Водовод" и останатите водоводни претпријатија на регулиран пазар за снабдување со електрична енергија. Тоа е друга причина. Тоа е причина, знаете која е за субвенционирањето? Значи централната власт се грижи за јавните претпријатија и ги помага.

Кои се Вашите успеси како директор на ова јавно комунално претпријатие во изминатиот период? Тоа е она што го правите во делот на формирање на сектори и раководители на измислени раководни позиции. Истите тие го оптоваруваат финансиското работење на ова јавно комунално претпријатие. Почитуван директор, не се проблем вработувањата кои ги реализирате во ова ЈКП по основ на пензионирање, не е проблем, потребни се да ги реализирате истите. Потребни Ви се тие вработени за реализирање на Вашата дејност. Вработувајте. Имате по основ на пензионирање, вработете лица. Е сега ќе Ве прашам, дали беа потребни овие работни позиции како раководители на сектори и што значат тие одговрете ми за фирмата? Па така успеавте скоро за една година, комплетно да ја преорганизирате фирмата и да ги отворите следниве работни позиции. Да читаме долг список, но ќе набројам дел. Технички директор, новоотворено место. Раководител на Сектор за административни, правни работи, новоотворено место. Советник на директор, новототворено работно место. Помошник раководител на Сектор за финансиско работење, и тоа е новоотворено место. Па инженер, нови вработувања, да не ги читам сите. Инженер за проектни активности и развој и тоа е новоотворено работно место. Такви се околу 20тина. Е почитуван директор ова се Вашите успеси во ова ЈКП, и ако има со нешто да се пофалите, тоа не е пред нашите сограѓани, туку во Вашите партиски простории за овие непотребни унапредувања.

Е сега што реализира ова ЈКП во претходната година во делот на капиталните расходи, односно инвестиции, односно инвестиции кои што значат подобрување на водоснабдувањето во градот. Буквално ништо. Почитуван директор да не беше затекнат започнатиот проект кој го затекнавте во завршна фаза, "Пашоски Ливади", како директор кој реализира проекти во година и пол немаше каде да се појавите на друго место. Единствено Ве имаше кога на некој прес кога ќе се појавевте да се пожалите од централната власт за поддршката која ја баравте, а рака на срце Ве видовме и за промоцијата на тој фамозен, како беше тоа со ладниот асфалт, не знам. Измислицата. Тој проект.

Еве сега како податок да Ви кажам, а тоа и самите сигурно го знаете, како што спомна колешката Кузмановиќ, колку претходната локална власт, ќе направиме една паралела, реализира во реконструкција на водоводна и канализациона мрежа. Водоводна 25км, канализациона мрежа 5 км. Вие во претходната година, па еве одговорете ми од говорница, колку ги имате, колку имате реконструкција на водоводна и колку канализациона мрежа?

Да се вратиме уште еднаш на завршната сметка. Значи загубата е 8.163.582 денари. Е сега, ме интересира уште едно прашање, со оглед на тоа што дел од овој Ваш тим тука финансиски, не бевте на Комисијата за финансирање и буџет. Имаше еден претставник пратено. Ме интересира колкави се Вашите, покрај оваа загуба од 8,1 милиони денари, колкави се Вашите неподмирени обврски кон добавувачите до овој период и дали се работи за износ од скоро 9 милиони денари?

Почитуван директор после ваква неуспешна финансиска година и после година и пол од Вашето именување за директор на ова ЈКП, знаете што е најдобро за излез на "Водовод", односно на ова ЈКП од оваа финансиска криза. Потребна е Ваша оставка директоре и тоа веднаш. Секој Ваш ден поминат во ова ЈКП значи пропаст на истото и несигурна иднина за граѓаните на Прилеп во делот на водоснабдувањето, како и несигурна иднина на вработените кои работат во ова ЈКП. Се надевам и верувам, почитуван Гулабоски, дека Градоначалникот ќе најде некој друг негов другар за да го именува за директор на ова ЈКП, кој ќе биде далеку поуспешен од Вас и кој нема да обвинува други за своето неуспешно работење.

Ви благодарам.

**ДЕЈАН ПРОДАНОСКИ:**

Ви благодарам.

**АЛЕКСАНДАР КИТАНОСКИ:**

Одговорете ми околу делот на обврските кои се во овој момент. Покрај загубата уште колку обврски имате?

**ДЕЈАН ПРОДАНОСКИ:**

Повелете.

**ИГОР ГУЛАБОСКИ -Директор на ЈКП "Водовод и канализација":**

Еве почитуван советник, да Ви одговорам. Да, обврските се толку, околу 9 милиони не е спорно ништо и тоа е прикажано во сметката. Да се вратам назад на говорот, никој не обвини дека Секторот финансии лажно прикажувал, и не кажав јас дека лажно прикажувал, туку ако ме пратевте добро кажав вака, -ако претходните директори ги подмирувале бенифициран стаж, фонд за води, законски подмирувања што по Законот 2011 се обврзани немаше да бидат такви завршните сметки како што беа прикажани. И конкретно на двете прашања што Ви беа главни во овој Ваш говор, мислам дека конкретно јас Ви одговарам, не бегам ни од одговор, ни од одговорност.

Г-дине Китаноски моментално убаво кажавте и јас во писмена форма лично до цела советничка партија Ваша, ќе доставам колку и што е сработено во изминатава тешка 2022 година. Ќе го добиете тоа на писмено, службите ги имаат изготвено. Денеска не го носам тука, податокот... Во таква кризна година, малку и ќе се зачудите што е сѐ сработено.

По основ на вработувања мислам дека немаме тука простор што да разговараме. Проста е математиката. Ако би одел и би Ве прател претходниве 4 години, сега во "Водовод" требаше да бидат 220 вработени. За жал бројката што е кога дојдов директор на 16.11.2021 година, во моментов не е зголемена г-дине Китаноски. Намалена е. А на функционалноста што ја начекав, со измени на систематизацијата се добијаа тие работни места.

Ви благодарам.

**ДЕЈАН ПРОДАНОСКИ:**

Благодарам. Повелете дополнително.

**АЛЕКСАНДАР КИТАНОСКИ:**

Почитуван директор, Вие треба како од пушка да кажите овдека што имате сработено во претходната година. Одговор, писмен одговор да ни дадете што сте сработиле, колку сте реконструирале водоводна мрежа, колку канализациона? Абе излезете овдека, директор сте на најголемото јавно комунално претпријатие во Прилеп. Најбогатото. Кажете сработивме толку, реконструиравме водоводна мрежа, толку канализациона мрежа. Што има писмени одговори. Ако не знаете или ако Ви е потребен за тоа писмен одговор, тогаш уште наместо е последниот збор мој. Оставка веднаш. Толку е.

**ДЕЈАН ПРОДАНОСКИ:**

Ви благодарам. Повелете г-ѓо Симоновска.

**МАРИЈА СИМОНОВСКА:**

Почитуван Претседател, почитувани присутни. Едно од најдобрите јавни претпријатија кое има работено со полна пареа и полна каса, тоа е "Водовод и канализација". Доживеа катаклизма од 8 милиони денари загуба и сето ова се должи само и само на едно неекономично работење, во кое нема стратегија, нема план, нема реални анализи за надминување на состојбата или со други зборови барем состојбата на завршната сметка да беше салдо 0, ама за жал е многу полошо. Дури минус 8 милиони денари. Претпријатието е задолжено како последица на неекономично водење и покрај тоа што имаше економска криза и беше прашан директорот дали има некои дополнителни анализи и мерки. Барем тогаш како што добив одговор, барем ова претпријатие како што беше најавено дека ПУП или "Комуналец" и "Пазари" дека ќе бидат со загуба, кај нив напротив, се покажа некој друг резултат, а "Водовод" како најпрофитабилно претпријатие далеку, далеку замина во катаклизма.

Во изминатите 365 денови, има само 150 метра канализациона мрежа, 2,5км водоводна мрежа, вработувања, наградувања, преместување од работници на службеници, сезонски работници за кои работници од пред 1 година чекам писмен одговор. Сега повторно велите дека ќе ни испратите некој си одговор писмен. Еве јас сѐ уште немам добиено писмен одговор во однос на сите сезонски работници кои што Ви беа ангажирани, за кои работни места и тогаш Ви побарав и план и анализа и кога цените се покачуваа, ме убедивте дека имате и дополнителни мерки за надминување на економската и енергетската криза. Меѓутоа денес се гледа нешто друго.

Почитуван директоре, нема да ме убедите дека само економската криза е резултат за едно вакво работење. И сега ова што спомнувате дека имало од претходно долгови, јас кога Ви поставив прашање, се надевам дека добро се сеќавате, Вие не спомнавте дека... или можеби не сте ги зеле во план или не знам тоа како поинаку да го објаснам, зошто и тие трошоци не ги зедовте тогаш во план, а имавте во план реално само покачување на цени? Јас навистина не можам да разберам како е толку голем овој минус. Искрено во еден ваков пораз, секој би си дал оставка. И од Вас тоа се очекува. Јас еве повторно директоре Ви барам анализа. Која е Вашата анализа во иднина? Колкав е тој број на работници што е потребен во "Водовод и канализација" да работи профитабилно, да работи добро, пооперативно и слично.

Ви благодарам.

**ДЕЈАН ПРОДАНОСКИ:**

Директорот прво.

**ИГОР ГУЛАБОСКИ -Директор на ЈКП "Водовод и канализација":**

Ајде вака, уште еднаш да одиме со јавниве претпријатија. Не е добро, бидејќи претходно спомнав, ајде да не спомнуваме централна власт, да не спомнуваме други градови, да направиме една споредба добро би било. Еве јас во кратки црти, ко ќе кажите Вие е доволно ќе прекратам. Ќе направам сега една споредба само јавни комунални претпријатија што се занимаваат со вода како нашево, каква е кај нив завршната сметка. Значи ќе зборувам тука и градови и од една и од друга и од трета партија на власт за да не бидам сфатен од одговорот погрешно. Крушево со 7.500 жители 30 милиони загуба, 20 милиони фонд за вода и 80 милиони денари за струја. Кривогаштани не знам колку жители, бетар. Долнени, ако Ви кажам нема да верувате, затоа Ви кажувам со бројки. Велес, значи зборувам од сите партии, 48 милиони во загуба. Гевгелија 40 милиони денари во загуба. До каде сакате да зборувам? Значи проблемов во јавниве комунални претпријатија како што се "Водовод", проблемот го направија големите сметки за електрична енергија. Затоа направив една споредба. Уште кои градови да ги спомнам, Битола 20 милиони во загуба. Куманово 80 милиони во загуба. Зборувам овде јасно и гласно. Се снима нештово можи да проверите податоциве дали сите овие јавни комунални претпријатија се во загуба. Не се случи тоа во Прилеп од 1 милион на 7,5 милиони сметка да ми дојди. Тоа се случи во сите јавни комунални претпријатија. И пак ќе спомнам излегов јас со прес дека барав до Владата јас како директор на ЈКП "Водовод", ние баравме со самото доаѓање сметките за електрична енергија во ноември дојде 4 милиони евра. До претходниот месец идеше до 1 милион денари во просек. Финансии се тука може да Ви кажат приближна фактура беше 1 милион денари. Ноември, декември 2021ва, па се до моментот додека не субвенционира Владата сметките беа такви. Најмалата 2,5 милиони, најголемата 7,5 милиони денари. После значи ние одма алармиравме декември 2021ва година. Субвенционирањето почна декември 2022 година, после една година. Не е спорно да, од 6 месеци ветени, првиот месец ноември... се занимаваме со папирологија, го прескокнавме и почна од декември. Значи до 30 април тоа се цели 5 месеци, не се ни 6, како што кажа Владата, што донесе закон. На 30ти април се прекратува субвенционирањето. Не гледам јас кај е проблемов.

**ДЕЈАН ПРОДАНОСКИ:**

Благодарам.

Реплика имаше колегата Николоски, после Вие сте за збор.

**ИГОР НИКОЛОСКИ:**

Почитувана колешке изгледа заборавате дека Вие сте на власт на централно ниво. Значи оваа ситуација почитувана колешке е поради негрижата на централната власт за јавните претпријатија. Сметката за електрична енергија како што кажа директорот за 2021 година била 14.632.000 денари, а додека за 2022ра 37 милиони денари. Разликата почитувана колешке е 22 милиони денари. 22 милиони денари е разликата. И овдека кажувате дека директорот не презел дополнителни мерки. Па само пред една година почитувана колешке излезе директорот на оваа говорница и кажа дека има проект за фотоволтаици, да, да, и дека од Централниот регистар каде што на чело е Ваш директор, не му е дозволена пренамена на дејноста. Значи со пренамена на дејноста и доколку се наместеја тие фотоволтаици, разликата во цена немаше да биди 22 милиони денари. И доколку тогаш излезевте и јавно побаравте барем на еден прес, да се пренамени дејноста на ова претпријатие, значи можеби ќе Ви поверувавме ние сега како советничка група дека сте стварно многу загрижени за работата на ова јавно претпријатие, но, изгледа Ваша цел беше да ги турните овие претпријатија на колена или како што Вие милувате да кажите да му ја свиткаме кичмата. И сега да глумиме колку сме ние загрижени за ова претпријатие. Па стварно не сте коректни. И на крај граѓаните гледаат.

Ви благодарам.

**ДЕЈАН ПРОДАНОСКИ:**

Ви благодарам. Повелете за збор.

**МОНИКА ГРАШЕСКА ИЛИЕСКА:**

Како се грижеше и како работеше ова ЈКП во време на наша власт советниче, знајме. Малку кратко и се надоврзувам со својот збор. Како функционираше и како работеше, знаеме во услови на економска криза и ковид криза колку што сработи ЈКП во тие 4 години.

Е сега во однос на годинашната сметка за 2022 година, Градоначалникот и Вие директоре сте се потрудиле и за жал успеале со Вашето неумеење и лошо финансиско работење да биде прва година каде ќе се разгледува на дневен ред, финансиски извештај со загуба на ова претпријатие од преку 8 милиони денари. А го наследивте во добра финансиска кондиција, со пари на сметка за две плати на сите вработени, 100% наплатени сметки, со 25км водоводна мрежа и 5км канализациона мрежа направена во рок од 4 години советниче во време на економска криза и ковид криза, целосно значи. И реализирани безброј проекти од кои ќе Ви го спомнам е... Но тој инвестирал и работел цело време, без разлика што имал пониска цена за струја. На пример, мене ми е интересно подземниот катастар, инвестирано, направено, сработено, 4 години. Директоре вработените можат да Ви кажат и да се распрашате и да видиме колку е таму сработено во тоа време. Да, не плаќале повисоки сметки за струја, ама многу сработиле. И сега Вие директоре во претходната година за жал ќе останате запаметени по направен долг од 8 милиони денари и реализирани цели. 2,5км водоводна мрежа, тоа што сакате писмено да ни кажете што сте сработиле и 150м канализациона мрежа. Ќе останете запаматени до душа и по обидот да ја поскапите сметката за вода, која за среќа навремено беше спречено. Годината ќе остане запаметена и по бројни нови вработувања и бројни унапредувања и покрај лошата финансиска состојба. И тоа воошто не Ви пречеше да унапредите советник за безбедност и здравје при работа. Да отворите ново работно место советник за односи со јавност или во 2022 година имате ново работно место соработник за човечки ресурси, а во 2023 година имате ново работно место помлад советник за човечки ресурси или советник за архивско работење. Е сето ова личи или како да немате ориентација каде сте или намерно се упропастува претпријатието.

Трошоците за гориво Ви се значително зголемени. Имате огромни ненадмирени трошоци кон добавувачите. Субвенции за електрична енергија за 4 месеци имате добиено, тоа е факт. И кога сето ќе се види, целата комплетна слика за ова јавно претпријатие во ваква состојба е донесено, во какава состојба е донесено, со овие финансиски параметри многу логично е директоре да се повлечете од својата функција и претпријатието да се предаде на човек кој ќе го врати во нормалните патеки, бидејќи ова е витално претпријатие и едно од најзначајните комунални претпријатија, односно ако имате доблест ќе си поднесите веднаш оставка, после ваков финансиски неуспех.

Благодарам.

**ДЕЈАН ПРОДАНОСКИ:**

Повелете реплика.

**ИГОР НИКОЛОСКИ:**

Почитувана колешке, овде излегувате и стварно не ми е верно како глумите загрижени дека сте за ова јавно претпријатие кога од 2017 до 2021 во ова јавно претпријатие се вработени повеќе од 60 лица. И сега кажувате дека некој бил унапреден, а бројката на вработени, директорот што ја наследил, кога дошол директор и сегашната бројка значи не е зголемена. Значи е тоа е домаќинско работење, почитувана колешке. А од 2017 до 2021 година повеќе од 60 вработувања од кои поголем дел администривци, па мака мачи директорот со работници. Административна зграда ја направивте.

Ви благодарам.

**ДЕЈАН ПРОДАНОСКИ:**

Повелете.

**МОНИКА ГРАШЕСКА ИЛИЕСКА:**

Колега не кажавте Пречистителната станица е отворена во тој период и тука се тие 60 вработувања. Колку мака мачиш сфативме со советник со односи за јавност, безбедност за здравје, помлад советник, постар. И толку сфативме колку многу се мачи. 60, затоа што тогаш ја отворија Пречистителната станица. Благодарам.

**ДЕЈАН ПРОДАНОСКИ:**

Повелете. Имате право на збор.

**ИРЕНА СТЕРЈОВСКА -ЛОКВЕНЕЦ:**

Кратко. Почитувани колеги спомнувате добивката од 2021 година, 3.900.000. Ја изеде енергетската криза. Сакале признале Вие, сакале да не признаете, фактот е тој. Вие колеги, колешке правите споредба за реализирано -остварено за 4 години мандат и за 1 година мандат? Чекајте, бидете стрпливи. Ќе помини еден мандат од 4 години, ќе има со што да се пофали овдека директорот, реализирано -остварено. Некако сте многу нестрпливи денеска. Сакате одма да ги видите реализирани работите, меѓутоа сакате да ја прескокните политиката која што ја наметна централната власт врз општините и автоматски се реплицира на јавните претпријатија. Колега не знам зошто цело време се потсмевате кога ќе спомнам централна власт, а Вие овдека... на Мариновски ова се однесува, не на Вас Китаноски. Кога колегата Китаноски овдека се фали дека ја субвенционирал централната власт, ја субвенцирала енергетската... струјата, потрошената електрична енергија. Меѓутоа кога... оти не сакате да спомните дека цела година кажа и директорот, спомна овдека и колегата Николоски? Од 2021 е енергетската криза. Зошто чекаше година дена централната власт? Зошто? За денеска еве да разгледуваме вакви завршни сметки. Ви остави простор за дебата. Затоа што Вие сте во позиција и да можите да поентирате во наводници, би рекла. Не можите да поентирате. Јасно му е на граѓаните, секој си осети по својот џеб. Ако беше искрена централната власт многу понавреме ќе ја субвенционираше електричната енергија на јавните претпријатија каде што имаат висок трошок за потрошена електрична енергија.

Зборувате катаклизма, зборувате како од пушка... како од пушка ќе Ви одговори директорот по 4 години онака како што очекувате. Ќе Ви одговори. Ќе Ви одговори.

**ДЕЈАН ПРОДАНОСКИ:**

Ве молам.

**ИРЕНА СТЕРЈОВСКА -ЛОКВЕНЕЦ:**

Колешке Симоновска, Вие спомнувате... не можиме да Ве убедиме дека главните причини за ваквите бројки, негативно салдо денеска да гледаме за прв пат еве, се согласуваме, во јавното комунално претпријатие. Како да Ве убедиме дека главно се бројките од потрошената електрична енергија? Како да Ве убедиме? Економист сте и Вие. Спомна директорот со какви предизвици се соочи во овие година дена. Па од 2011 година воопшто не биле исплаќани трошоците за фонд за води. Директен трошок, прикажан во оваа загуба. Зошто претходниот директор кој што еве го фалевте колку имал реализирано подземна инфраструктура, не знам таму што не? Оти не рековте зошто не ги исплаќал бенифицираниот стаж на вработените? Зошто сега за прв пат да биди прикажан трошокот за бенефициран стаж во оваа завршна сметка? Па и директоров сега, ако не го исплатеше бенифицираниот стаж, ако не исплаќаше фонд за води, ако не се соочеше со вакви високи сметки за електрична енергија, немаше да биди ваква состојбата. Како да Ве убедиме поинаку?

Благодарам.

**ДЕЈАН ПРОДАНОСКИ:**

Реплика? Да.

Реплика имате или збор?

**АЛЕКСАНДАР ЃОРЃИОСКИ:**

Колешке Стерјовска -Локвенец викате се фаќате за бројки на половина од мандатот. Како што кажа и колешката Кузмановиќ и колегата Китаноски. Значи за 4 години, 25км водоводна мрежа и 5,5км канализациона. За година и пол 2,5км водоводна и 150м канализациона мрежа. Нема магично стапче во наредниве 3 години да Ви се појави да почните, со ултра брзина... да ја подобрувате водоводната и канализационата мрежа во општина Прилеп.

За струјата и за поддршката од централната власт, централната власт нема никаква обврска према Општина Прилеп и према јавните комунални претпријатија формирани од страна на Општина Прилеп, да ги финансира, односно да им дава повластена сметка за струја. Али од почетокот денеска, од почетоков на Советов, централната власт па се спомна на оваа говорница 10 пати повеќе него што се спомна Општина Прилеп. И кога прашувавте прееска за обврзниците што ги зема централната власт, сами си дадовте одговор. Барате пари за струјата, за асфалти, за канализациони мрежи, за водоводни мрежи, за сѐ барате пари Општина Прилеп од страна на централната власт. И сами си дадовте одговор сега, за што државата зема обврзници. И кога сме веќе кај "Водовод и канализација", едно ветување од оваа говорница јас го зборувам 30 пати. Главното ветување за "Водовод" беше намалување на сметката на водата. Цената на струјата беше главен фактор дека не можи денеска да се намали цената на водата. Цената на водата која што денеска ја добива "Водовод и канализација" е пониска од таа во моментот кога тоа предизборно ветување беше дадено. Е пониска со 25 евра по мегават/час. Зошто денеска ние прилепчани не плаќаме пониски цени за вода од октомври месец 2021 година?

Ви благодарам.

**ДЕЈАН ПРОДАНОСКИ:**

Ви благодарам. Дали некој друг се јавува за збор?

Бидејќи никој не се јавува за збор, ги молам членовите на Советот да се изјаснат.

Кој е "ЗА" усвојување на Одлука за давање согласност на тримесечниот извештај за финансиското работење на ЈКП "Водовод и канализација" -Прилеп за период од период од 01.10.2022 година до 31.12.2022 година?

Дали е некој "ПРОТИВ"? "ВОЗДРЖАНИ"?

Констатирам дека со 14 гласови ЗА, 10 гласови ПРОТИВ и 2 гласови ВОЗДРЖАН, Одлуката е усвоена.

Кој е "ЗА" усвојување на Одлука за усвојување на Годишната сметка и извештајот за работењето на ЈКП "Водовод и канализација" -Прилеп за 2022 година?

Дали е некој "ПРОТИВ"? "ВОЗДРЖАНИ"?

Констатирам дека со 14 гласови ЗА, 10 гласови ПРОТИВ и 2 гласови ВОЗДРЖАН, Одлуката е усвоена.

По **5тата и 6тата** точка од дневниот ред:

-Одлука за усвојување на Годишната сметка на ЈОУДГ "Наша иднина" -Прилеп за 2022 година, и

-Одлука за усвојување на Годишен извештај за реализираните активности на ЈОУДГ "Наша иднина" -Прилеп во текот на 2022 година.

Пред да отворам претрес ја повикувам Претседателката на Комисијата за финансирање и буџет, г-ѓа Ирена Стерјовска -Локвенец да го поднесе извештајот по однос на овие точки.

Повелете.

**ИРЕНА СТЕРЈОВСКА -ЛОКВЕНЕЦ:**

Комисијата за финансирање и буџет на седницата која што се одржа на 22.02.2023 година ја разгледа Предлог -одлуката на усвојување на ЈОУДГ "Наша иднина" -Прилеп за 2022 година, како и Предлог -одлука за усвојување на Годишен извештај за реализираните активности на ЈОУДГ "Наша иднина" -Прилеп во текот на 2022 година. На Комисијата беше присутна и директорката на оваа установа и како Комисија за финансирање и буџет, предлагаме со 4 гласови ЗА и 1 глас ВОЗДРЖАН, истиве овие точки да бидат усвоени денес од страна на Советот на Општина Прилеп.

Благодарам.

**ДЕЈАН ПРОДАНОСКИ:**

Ви благодарам. Отворам претрес, дали некој се јавува за збор?

Повелете г-дине Ѓорѓиоски, имате право на збор.

**АЛЕКСАНДАР ЃОРЃИОСКИ:**

Почитувани, значи мојата дискусија околу ЈОУДГ "Наша иднина" -Прилеп е прашање до директорката на установата. Вие сте директорка некаде приближно една година, во овој мандат од Ваша страна видовме една слика со три вц школки, каде што кудите за проектот во новата детска градинка во Точила и неколку, ајде така да речам, донации од страна на опшествено одговорни фирми "Гентерм", "Витаминка", Амбасадата на Р. Словенија и сл. Ама никаде да видиме да се пофалите за Вашето сработено во претходната година, па сакам да Ве запрашам што во претходната Вие како директор на оваа ЈОУДГ сработивте, односно кои се капиталните проекти кои што се реализирани во Вашата установа во претходната година.

Ви благодарам.

**ДЕЈАН ПРОДАНОСКИ:**

Благодарам. Повелете со одговор.

**ХРИСТИНА ТРПЧЕСКА -Директор на ЈОУДГ "Наша иднина" -Прилеп:**

Почитуван Претседател, почитувани советници, почитувани присутни. Значи во текот на минатата година имавме надвор од тековните трошоци за одржување, за храна, за хигиена, 2.850.000 денари инвестиции. Значи беше набавена работна облека и работни обувки за вработените, машини за професионално миење на садови, компјутери, печатари, постелнина и фротирки, нов кипер за во централната кујна. Околу 330 м2 ламинат, молеро -фарбарски услуги после 3 години ги молерисавме градинките и громобранска инсталација на објектот "Гоце Делчев", на кој што беше сменет претходно покривот, меѓутоа громобранската инсталација не беше предвидена.

Ви благодарам.

**ДЕЈАН ПРОДАНОСКИ:**

Благодарам.

Повелете за збор г-ѓо Кузманоска.

**БИЛЈАНА КУЗМАНОСКА:**

Колега Ѓорѓиоски, жалам што го слушам ова од Вас, дека за Вас инвестиција во образовна установа претставува ако има некоја градежна офанзива, односно капитални проекти. Жално е што ни еднаш од оваа говорница не покажавте доблест да си признаете дека директорката на Детски градинки рационално и наменски ги распределува и троши парите за подобрување на условите за престој и за воспитно- образовниот процес на најмалите. За тоа што... дека во детските градинки се инвестира во целосно згрижување и воспитување на дечињата. Но и покрај вложените средства во таа насока, директорката исто така контактира со донатори за набавка на инвентар и материјали кои се потребни за подобрување на квалитетот на градинките и престојот на овие дечиња.

Исто така сакам да разгледаме и да се потсетиме за некои кадри кои претходно ја менаџираа оваа образовна установа, во време кога Сдсм ја имаше локалната власт. Градинките имаа толку многу успешни директори што дури и до двајцата беа поднесени кривични пријави, за кои надлежните институции ги презедоја потребните мерки и до двајцата има донесено правосилна пресуда и се осудени. Едниот поранешен директор е осуден за фалсификување исправа, а другиот за несовесно работење во службата. Секој кој му пркоси на законот и не го почитува, секој кој неодговорно работи одгавара пред правдата и пред граѓаните.

Исто така сакам да напоменам уште еден момент којшто мислам дека е многу битен, поранешниот директор на сите семинари и обуки кои што биле посетени само од негова страна и покрај тоа што му било платено сместување и превоз од страна на градинката, тој сепак си земал и дневници за патување во странство. Една компарација за денешно време, директорката овие семинари и обуки, овозможува да бидат посетени од страна на вработените на Детските градинки "Наша иднина" –Прилеп.

Ви благодарам.

**ДЕЈАН ПРОДАНОСКИ:**

Ви благодарам. Повелете реплика.

**АЛЕКСАНДАР ЃОРЃИОСКИ:**

Јас, колешке Кузманоска прашав за инвестициите кои што се направени во претходната година во јавните установи. За тоа што кажувавте Вие, кои се осудени, како се осудени, си има органи на власта што треба да си ги процесуира тие работи и си ги процесуира, кои се осудени можи ќе ми кажите, можи нема да ми кажите. Тоа што директорката од говорницава го кажа, набавка на постелнини, набавка на кебина, набавка на униформи и сл., тоа е потрошен материјал. Тоа треба да се купува. Капитални инвестиции се на пример, изградба на котлара, како што е направено во градинката "Гоце Делчев". Капитална инвестиција е целосна промена на целосен кров на градинката "Тризла", како што исто така е направено. Капитална инвестиција е промена на сите столчина, маси во сите градинки во претходните 4 години. Тоа се капитални инвестиции. Јас за тоа прашав, тој одговор да го добијам. За тоа Вие што ми кажувавте, сум...немам такви информации, ако имате споделете ги со нас.

**ДЕЈАН ПРОДАНОСКИ:**

Повелете контра реплика.

**БИЛЈАНА КУЗМАНОСКА:**

Колега Ѓорѓиоски, јас многу добро знам што кажав од оваа говорница, ама изгледа Вие не ме разбравте многу добро што сакав јас да кажам.

Еве сега ќе Ви прочитам еден мал дел од тоа што има реализирано директорката од Детските градинки "Наша иднина" –Прилеп. За она што Вие сметате дека воопшто не се рационални потрошени средствата и дека по Вашето излагање, јас и така Ве разбрав дека ова не е ништо... Во ред. Овде имаме прикажано, значи еве точно каква набавка се има направено од страна на директорката. Набавка на нов кипер за подготовка за храна во централната кујна. Набавка на нова постелнина. Набавка на лаптопи и комјутерска опрема. Нова громобранска инсталација на објектот на "Гоце Делчев". Набавка и монтажа на 335 метри квадратни висококвалитетен ламинат. Набавка на нови униформи за вработените. Набавка на професионални машини за миење на садови. А она што сакав претходно да го кажам е тоа што директорката вложува за квалитетен престој на децата во Детските градинки "Наша иднина" –Прилеп. А за претходните директори кои што претходно менаџираа со градинките, еве го точно го имам баш тој доказ. Кои точно се осудени и зошто се осудени.

Ви благодарам.

**ДЕЈАН ПРОДАНОСКИ:**

Ви благодарам.

Дали некој друг се јавува по однос на овие точки?

Бидејќи никој не се јавува за збор, ги молам членовите на Советот да се изјаснат.

Кој е "ЗА" усвојување на Одлука за усвојување на Годишната сметка на ЈОУДГ "Наша иднина" -Прилеп за 2022 година?

Дали е некој "ПРОТИВ"? "ВОЗДРЖАНИ"?

Констатирам дека со 14 гласови ЗА, 10 гласови ПРОТИВ и 2 гласови ВОЗДРЖАН, Одлуката е усвоена.

Кој е "ЗА" усвојување на Одлука за усвојување на Годишен извештај за реализираните активности на ЈОУДГ "Наша иднина -Прилеп" во текот на 2022 година?

Дали е некој "ПРОТИВ"? "ВОЗДРЖАНИ"?

Констатирам дека со 14 гласови ЗА, 9 гласови ПРОТИВ и 2 гласови ВОЗДРЖАН, Одлуката е усвоена.

По **7та точка** од дневниот ред:

-Одлука за усвојување на Годишната сметка на ЈОУ Дом за стари лица "Киро Крстески -Платник" –Прилеп за 2022 година.

Пред да отворам претрес ја повикувам Претседателката на Комисијата за финансирање и буџет, г-ѓа Ирена Стерјовска -Локвенец да го поднесе извештајот по однос на оваа точка.

Повелете.

**ИРЕНА СТЕРЈОВСКА -ЛОКВЕНЕЦ:**

Комисијата за финансирање и буџет на седницата која што се одржа на 22.03.2023 година, на дневен ред ја разгледа и Предлог –одлуката за усвојување на Годишната сметка на ЈОУ Дом за стари лица "Киро Крстески-Платник" –Прилеп за 2022 година. На истата беа присутни директорот на оваа установа заедно со тимот од финансии и беше образложена годишната сметка на оваа установа. Како советници во Комисијата со 4 гласови ЗА и 1 ВОЗДРЖАН, денес предлагаме Советот да ја усвои оваа Годишна сметка на ЈОУ Дом за стари лица.

Благодарам.

**ДЕЈАН ПРОДАНОСКИ:**

Ви благодарам. Отворам претрес по однос на оваа точка.

Дали некој се јавува за збор?

Бидејќи никој не се јавува за збор, ги молам членовите на Советот да се изјаснат.

Кој е "ЗА" усвојување на Одлука за усвојување на Годишната сметка на ЈОУ Дом за стари лица "Киро Крстески -Платник" –Прилеп за 2022 година?

Дали е некој "ПРОТИВ"? "ВОЗДРЖАНИ"?

Констатирам дека со 14 гласови ЗА, 8 гласови ПРОТИВ и 2 гласови ВОЗДРЖАН, Одлуката е усвоена.

По **8та и 9та** точка од дневниот ред:

-Одлука за усвојување на Годишната сметка на ЈОУ Градска библиотека "Борка Талески" –Прилеп за 2022 година, и

-Одлука за усвојување на Годишен извештај за работата на ЈОУ Градска библиотека "Борка Талески" –Прилеп со финансиски извештај за 2022 година.

Пред да отворам претрес ја повикувам Претседателката на Комисијата за финансирање и буџет, г-ѓа Ирена Стерјовска -Локвенец да го поднесе извештајот по однос на овие точки.

Повелете г-ѓо Стерјовска -Локвенец.

**ИРЕНА СТЕРЈОВСКА -ЛОКВЕНЕЦ:**

Комисијата за финансирање и буџет на одржаната седница на 29.03. на дневен ред ја разгледа Предлог - Одлука за усвојување на Годишната сметка на ЈОУ Градска библиотека "Борка Талески" –Прилеп за 2022 година, како и Предлог - Одлука за усвојување на Годишен извештај за работата на ЈОУ Градска библиотека "Борка Талески" –Прилеп со финансиски извештај за 2022 година. На Комисијата беше присутна директорката на оваа установа заедно со надворешното лице кое што ја изготвува оваа завршна сметка. И Комисијата предлага денес Советот да ги усвои овие две одлуки кои што се однесуваат на Градската библиотека"Борка Талески".

Благодарам.

**ДЕЈАН ПРОДАНОСКИ:**

Ви благодарам. Отворам претрес.

Дали некој се јавува за збор?

Бидејќи никој не се јавува за збор, ги молам членовите на Советот да се изјаснат.

Кој е "ЗА" усвојување на Одлука за усвојување на Годишната сметка на ЈОУ Градска библиотека "Борка Талески" –Прилеп за 2022 година?

Дали е некој "ПРОТИВ"? "ВОЗДРЖАНИ"?

Констатирам дека со 25 гласови ПРОТИВ, Одлуката не е усвоена.

Кој е "ЗА" усвојување на Одлука за усвојување на Годишен извештај за работата на ЈОУ Градска библиотека "Борка Талески" –Прилеп со финансиски извештај за 2022 година?

Дали е некој "ПРОТИВ"?

Констатирам дека со 25 гласови ПРОТИВ, Одлуката не е усвоена.

Од **10та до 15та** точка од дневниот ред кои се однесуваат на годишните сметки на основните и средните училишта.

Пред да отворам претрес ја повикувам Претседателката на Комисијата за финансирање и буџет, г-ѓа Ирена Стерјовска -Локвенец да го поднесе извештајот по однос на овие точки.

Повелете г-ѓо Стерјовска -Локвенец.

**ИРЕНА СТЕРЈОВСКА -ЛОКВЕНЕЦ:**

Комисијата за финансирање и буџет на одржаната седница на 22.03.2023 година ги разгледа Предлог – одлуките за усвојување на годишната сметка на ООУ "Кире Гаврилоски -Јане" –Прилеп, Предлог – одлука за усвојување на годишните сметки на ООУ "Климент Охридски" –Прилеп 2022 година, Предлог – одлука за усвојување на годишните сметки на ООУ "Кочо Рацин" –Прилеп за 2022 година, Предлог – одлука за усвојување на годишните сметки на ООМУ "Ордан Михајлоски -Оцка" –Прилеп за 2022 година, Предлог – одлука за усвојување на годишните сметки на СОУ Гимназија "Мирче Ацев" –Прилеп за 2022 година, како и Предлог – одлуката за усвојување на годишните сметки на СОУ "Орде Чопела" –Прилеп за 2022 година. На седницата на Комисијата, како што реков одржана на 22.03.2023 година беа присутни директорите на споменатите основни и средни училишта. И ние како Комисија за финансирање и буџет со 4 гласови ЗА и 1 ВОЗДРЖАН, предлагаме денес Советот да ги усвои овие годишни сметки.

Благодарам.

**ДЕЈАН ПРОДАНОСКИ:**

Ви благодарам. Отворам претрес по однос на овие точки.

Дали некој се јавува за збор?

Повелете г-дине Костоски.

**МЕТОДИЈА КОСТОСКИ:**

Ви благодарам. Почитувани, ова е повеќе како прашање до директорката на "Орде Чопела". ...Повеќе како прашање до директорката. Сакам да ја прашам, зошто на последниот Училишен одбор, кога била разгледувана завршната сметка, Училишниот одбор не бил запознат со ситуацијата со потенцијалниот ризик кон ученичката?

Ви благодарам.

**ДЕЈАН ПРОДАНОСКИ:**

Повелете со одговор.

**ТЕРЕЗА ЗЛАТЕСКА –Директорка на СОУ "Орде Чопела" –Прилеп:**

Почитуван Претседател, почитувани присутни.

Запознати беа сите органи во училиштето, почнувајќи од Училишниот одбор, Совет на родители, Наставнички совет и сите останати.

Благодарам.

**ДЕЈАН ПРОДАНОСКИ:**

Ви благодарам.

Дали некој друг се јавува за збор?

Бидејќи никој не се јавува за збор, ги молам членовите на Советот да се изјаснат.

Кој е "ЗА" усвојување на Одлука за усвојување на Годишните сметки на ООУ "Кире Гаврилоски -Јане"-Прилеп за 2022 година?

Дали е некој "ПРОТИВ"? "ВОЗДРЖАНИ"?

Констатирам дека со 14 гласови ЗА и 8 гласови ВОЗДРЖАН, Одлуката е усвоена.

Прашав, не кренаа рака. Сега... нека си внимаваат...

Кој е "ЗА" усвојување на Одлука за усвојување на Годишните сметки на ООУ "Климент Охридски"-Прилеп за 2022 година?

Дали е некој "ПРОТИВ"? "ВОЗДРЖАНИ"?

Констатирам дека со 14 гласови ЗА, 9 гласови ПРОТИВ и 2 гласа ВОЗДРЖАН, Одлуката е усвоена.

Кој е "ЗА" усвојување на Одлука за усвојување на Годишните сметки на ООУ "Кочо Рацин"-Прилеп?

Дали е некој "ПРОТИВ"? "ВОЗДРЖАНИ"?

Констатирам дека со 14 гласови ЗА, 9 гласови ПРОТИВ и 1 глас ВОЗДРЖАН, Одлуката е усвоена.

Кој е "ЗА" усвојување на Одлука за усвојување на Годишните сметки на ООМУ "Ордан Михајлоски -Оцка"-Прилеп за 2022 година?

Дали е некој "ПРОТИВ"? "ВОЗДРЖАНИ"?

Констатирам дека со 14 гласови ЗА, 9 гласови ПРОТИВ и 1 глас ВОЗДРЖАН, Одлуката е усвоена.

Кој е "ЗА" усвојување на Одлука за усвојување на Годишните сметки на СОУ Гимназија "Мирче Ацев"-Прилеп за 2022 година?

Дали е некој "ПРОТИВ"? "ВОЗДРЖАНИ"?

Констатирам дека со 16 гласови ЗА, 9 гласови ПРОТИВ и 1 глас ВОЗДРЖАН, Одлуката е усвоена.

Кој е "ЗА" усвојување на Одлука за усвојување на Годишните сметки на СОУ "Орде Чопела"-Прилеп за 2022 година?

Дали е некој "ПРОТИВ"? "ВОЗДРЖАНИ"?

Констатирам дека со 14 гласови ЗА, 9 гласови ПРОТИВ и 2 глас ВОЗДРЖАН, Одлуката е усвоена.

По **16та и 17та** точка од дневниот ред:

-Решение за разрешување и именување на член на Училишниот одбор во СОУ Гимназија "Мирче Ацев" –Прилеп,

-Решение за именување на членови и заменици во Акцискиот тим во заедницата на Општина Прилеп.

Пред да отворам претрес ја повикувам Претседателката на Комисијата за мандатни прашања, избор и именување, г-ѓа Билјана Кузманоска да го поднесе извештајот по однос на овие точки.

Повелете г-ѓо Кузманоска.

**БИЛЈАНА КУЗМАНОСКА:**

Комисијата за мандатни прашања, избор и именување ја разгледа точката на дневен ред Предлог –решение за разрешување и именување на член на Училишниот одбор во СОУ Гимназија "Мирче Ацев" –Прилеп. Од претставник на Општина Прилеп во Училишниот одбор на СОУ Гимназија "Мирче Ацев" –Прилеп, се разрешува Жанета Видевска. За претставник на Општина Прилеп во Училишниот одбор на СОУ Гимназија "Мирче Ацев" –Прилеп се именува Марија Трајкоска, со факултет за книжевност. Комисијата едногласно со 4 гласа ЗА на членовите на Совет им предлага да биде усвоена оваа точка во предложениот текст.

Во однос на втората точка Предлог –решение за именување на членови и заменици во Акцискиот тим во заедницата на Општина Прилеп, се извинувам само момент... Се извинувам. Предлози за членови и заменици во Акцискиот тим во заедницата... за членови заменици во Акцискиот тим во заедницата по претходни дописи во институциите ги предлагаме: претставник на Градоначалникот и Претседателот на Совет, член Дејан Проданоски, заменик член Билјана Кузманоска, претставник од МВР член Тошко Перушевски, заменик член Стевче Каранфилоски, претставник од образование член Тереза Златеска Трајковска, заменик член Жарко Бабаноски, претставник од ЦСР , Прилеп заменик член Дејан Тошески, заменик Јасмина Митреска, претставник од верските заедници член Алмир Сулејманоски, претставник од невладините организации член Елизабета Филипоска, заменик член Гордана Цветаноска, претставник од урбаните и месните заедници член Зоран Јанкулоски, заменик член Елеонора Јованоска.

Ви благодарам.

**ДЕЈАН ПРОДАНОСКИ:**

Ви благодарам за извештајот. Отворам претрес.

Дали некој се јавува за збор по однос на овие точки?

Бидејќи никој не се јавува за збор, ги молам членовите на Советот да се изјаснат.

Кој е "ЗА" усвојување на Решение за разрешување и именување на член во Училишниот одбор во СОУ Гимназија "Мирче Ацев" –Прилеп?

Дали е некој "ПРОТИВ"? "ВОЗДРЖАНИ"?

Констатирам дека со 15 гласови ЗА и 9 гласови ВОЗДРЖАН, Решението е усвоено.

Кој е "ЗА" усвојување на Решение за именување на членови и заменици во Акцискиот тим во заедницата на Општина Прилеп?

Дали е некој "ПРОТИВ"? "ВОЗДРЖАНИ"?

Констатирам дека со 15 гласови ЗА и 10 гласови ВОЗДРЖАН, Решението е усвоено.

По **20та и 21ва** точка од дневниот ред:

-Годишна Програма за финансирање и изработка на урбанистички планови на територијата на општина Прилеп за 2023 година,

-Одлука за донесување на Детален урбанистички план за четврт 6, блок 6.2, КО Прилеп, општина Прилеп, плански период 2019-2024.

Пред да отворам претрес го повикувам Претседателот на Комисијата за урбанизам и заштита на животната средина, г-дин Зоран Јанкулоски да го поднесе извештајот по однос на овие точки.

Повелете г-дине Јанкулоски.

**ЗОРАН ЈАНКУЛОСКИ:**

Почитуван Претседател на Совет, почитувани советници, почитувани присутни. Комисијата за урбанизам и заштита на животна средина при Советот на Општина Прилеп на ден 23.03.2023 со почеток во 12 часот одржа седница со следниот дневен ред: Предлог –програма за утврдување на критериуми и стандарди за поставување на урбана опрема на подрачјето на општина Прилеп, Предлог- годишна програма за финансирање и изработка на урбанистички планови на територијата на општина Прилеп за 2023, Предлог –одлука за донесување на детален урбанистички план за четврт 6, блок 6.2, КО Прилеп, општина Прилеп, плански период 2019-2024. Комисијата ги разгледа овие точки и по барање на предлагачите првата точка беше повлечена, а по однос на втората точка од дневниот ред беше усвоена со 4 гласа ЗА и 1 ПРОТИВ...

**ДЕЈАН ПРОДАНОСКИ:**

Грешка си.

**ЗОРАН ЈАНКУЛОСКИ:**

...Добро. По втората точка од дневниот ред беше усвоена со 4 гласа ЗА, 1 ПРОТИВ. Третата точка од дневниот ред беше усвоена со 3 гласа ЗА и 1 глас ВОЗДРЖАН. И му предлагам на Советот да ги прифати во предложениот текст.

**ДЕЈАН ПРОДАНОСКИ:**

Ви благодарам за извештајот.

Дали некој се јавува за збор по однос на овие точки?

Бидејќи никој не се јавува за збор, ги молам членовите на Советот да се изјаснат.

Кој е "ЗА" усвојување на Годишна Програма за финансирање и изработка на урбанистички планови на територијата на општина Прилеп за 2023 година?

Дали е некој "ПРОТИВ"? "ВОЗДРЖАНИ"?

Констатирам дека со 24 гласови ЗА и 1 глас ВОЗДРЖАН, Програмата е усвоена.

Кој е "ЗА" усвојување на Одлука за донесување на Детален урбанистички план за четврт 6, блок 6.2, КО Прилеп, општина Прилеп, плански период 2019-2024?

Дали е некој "ПРОТИВ"? "ВОЗДРЖАНИ"?

Констатирам дека со 24 гласови ЗА и 1 глас ВОЗДРЖАН, Одлуката е усвоена.

Од точките од **22та до 52та** кои се однесуваат на предметите за легализација.

Пред да отворам претрес го повикувам Претседателот на Комисијата за урбанизам и заштита на животната средина да го поднесе извештајот по однос на овие точки.

Повелете г-дине Јанкулоски.

**ЗОРАН ЈАНКУЛОСКИ:**

Комисијата за урбанизам и заштита на животната средина на истата седница ги разгледа и точките по следниот дневен ред:

4. Одлука за утврдување услови за донесување на урбанистичко планска документација со која ќе се изврши проширување на планскиотопфат и вклопување на бесправниот објект на КП бр.104 КО Полчиште, на барање од Александар Ризов.

-Одлука за утврдување услови за донесување на урбанистичко планска документација со која ќе се изврши проширување на планскиот опфат и вклопување на бесправниот објект на КП бр.1679 КО Прилеп, на барање од Ангел Карапеески,

6. на КП 23315 КО Прилеп, по барање на Благоја Мирчески,

7. на КП 10926 КО Прилеп, по барање на Владимир Кулески,

8. на КП 4644 КО Прилеп, на барање на Владо и Ице Хронески,

9. на КП 4742 и КП 4346/2 КО Прилеп, на барање на Дејан Неделкоски,

10. на КП 2873, КП 2876/1 КО Прилеп, на барање на Ѓорѓи и Андријана Миноски,

11. на КП 3102 КО Оревоец, по барање на Емил Коруноски,

12. на КП 1454/1 КО Селце, на барање на Ѕвонко Ѓорѓиески,

13. на КП 2279 КО Варош, на барање на Златески Петре,

14. на КП 4494 КО Прилеп, на барање на Зоран Трајкоски,

15. на КП 23823/1 КО Прилеп, на барање на Љупчо Топчиоски,

16. на КП 23396 КО Прилеп, на барање на Атанасоска Марија,

17. на КП 403 КО Прилеп, на барање на Мирјана Стефаноска,

18. на КП 4312/2 КО Прилеп, на барање на Оливер Тодороски,

19. на КП 1559/2 КО Варош, на барање на Петар и Крсте Пирганоски,

20. на КП 1982 КО Беловодица, на барање на Рубин Јанески,

21. на КП 3256/1 Ко Оревоец, на барање на Сашо Зафироски,

22. на КП 3246 КО Оревоец, на барање на Стојан Златески,

23. на КП 1338/1 КО Прилеп, на барање на Сукарно Сулејманоски,

24. на КП 624 КО Мало Коњари, на барање на Тони и Љупчо Бабаноски,

25. на КП 2615 КО Оревоец, на барање на Тошко Перушевски,

26. на КП 568/1 КО Прилеп, на барање на Трајко Ќосески,

27. на КП 1085/1 и КП 1085/2 КО Прилеп, на барање на Христо Калпакоски.

На барање на предлагачите на материјалот точките со реден број 4, 9, 10, 11, 15, 20, 24 и 26 се повлечени. Комисијата другите точки ги разгледа и по истите се изјасни, точката 5, 6, 7, 8, 12, 13, 14, 15, 16, 17, 18, 19, 22, 23 и 27од дневниот ред беа усвоени со 5 гласови ЗА, а додека точките под реден број 21 и под реден број 25 беа изгласани со 4 гласа ЗА и 1 ВОЗДРЖАН. И му предлагам на Советот да ги усвои во предложениот текст.

Благодарам.

**ДЕЈАН ПРОДАНОСКИ:**

Ви благодарам за извештајот. Отворам претрес по однос на овие точки.

Дали некој се јавува за збор?

Бидејќи никој не се јавува за збор, ги молам членовите на Советот да се изјаснат.

Кој е "ЗА" усвојување на Одлука за утврдување исполнети услови на КП бр.1679 КО Прилеп, на барање од Ангел Карапеевски?

Констатирам дека Одлуката е едногласно усвоена.

Кој е "ЗА" усвојување на Одлука за утврдување исполнети услови за донесување на урбанистичко планска документација на КП бр.23315 КО Прилеп, на барање од Благоја Мирчески?

Констатирам дека Одлуката е едногласно усвоена.

Кој е "ЗА" усвојување на Одлука за утврдување исполнети услови за донесување на урбанистичко планска документација КП бр.10926 КО Прилеп, на барање од Владимир Кулески?

Констатирам дека Одлуката е едногласно усвоена.

Кој е "ЗА" усвојување на Одлука за утврдување исполнети услови за донесување на урбанистичко планска документација на КП бр.4644 КО Прилеп, на барање од Владо и Ице Хронески?

Констатирам дека Одлуката е едногласно усвоена.

Кој е "ЗА" усвојување на Одлука за утврдување исполнети услови за донесување на урбанистичко планска документација на КП бр.1454/1 КО Селце, на барање од Ѕвонко Ѓорѓиески?

Констатирам дека Одлуката е едногласно усвоена.

Кој е "ЗА" усвојување на Одлука за утврдување исполнети услови за донесување на урбанистичко планска документација на КП бр.2279 КО Варош, на барање од Петре Златески?

Констатирам дека Одлуката е едногласно усвоена.

Кој е "ЗА" усвојување на Одлука за утврдување исполнети услови за донесување на урбанистичко планска документација на КП бр.4494 КО Прилеп, на барање од Зоран Трајкоски?

Констатирам дека Одлуката е едногласно усвоена.

Кој е "ЗА" усвојување на Одлука за утврдување исполнети услови за донесување на урбанистичко планска документација на КП бр.23396 КО Прилеп, на барање од Марија Атанасоска?

Констатирам дека Одлуката е едногласно усвоена.

Кој е "ЗА" усвојување на Одлука за утврдување исполнети услови за донесување на урбанистичко планска документација на КП бр.403 КО Прилеп, на барање од Мирјана Стефаноска?

Констатирам дека Одлуката е едногласно усвоена.

Кој е "ЗА" усвојување на Одлука за утврдување исполнети услови за донесување на урбанистичко планска документација на КП бр.4312/2 КО Прилеп, на барање од Оливер Тодороски?

Констатирам дека Одлуката е едногласно усвоена.

Кој е "ЗА" усвојување на Одлука за утврдување исполнети услови за донесување на урбанистичко планска документација на КП бр.1559/2 КО Варош, на барање од Петар и Крсте Пирганоски?

Констатирам дека Одлуката е едногласно усвоена.

Кој е "ЗА" усвојување на Одлука за утврдување исполнети услови за донесување на урбанистичко планска документација на КП бр.3256/1 КО Оревоец, на барање од Сашо Зафироски?

Констатирам дека со 24 гласови За и 1 глас ВОЗДРЖАН, Одлуката е усвоена.

Кој е "ЗА" усвојување на Одлука за утврдување исполнети услови за донесување на урбанистичко планска документација на КП бр.3246 КО Оревоец, на барање од Стојан Златевски?

Констатирам дека Одлуката е едногласно усвоена.

Кој е "ЗА" усвојување на Одлука за утврдување исполнети услови за донесување на урбанистичко планска документација на КП бр.1338/1 КО Прилеп, на барање од Сукарно Сулејманоски?

Констатирам дека Одлуката е едногласно усвоена.

Кој е "ЗА" усвојување на Одлука за утврдување исполнети услови за донесување на урбанистичко планска документација на КП бр.2615 КО Ореовец, на барање од Тошко Перушевски?

"ПРОТИВ"? "ВОЗДРЖАНИ"?

Констатирам дека со 23 гласови ЗА и 2 гласа ВОЗДРЖАН, Одлуката е усвоена.

Кој е "ЗА" усвојување на Одлука за утврдување исполнети услови за донесување на урбанистичко планска документација на КП бр.1085/1 и КП бр.1085/2 КО Прилеп, на барање од Христо Калпакоски?

Констатирам дека Одлуката е едногласно усвоена.

По **46та до 52та** точка од дневниот ред кои се однесуваат на Програмите за реализација на екскурзии во основните училишта.

Пред да отворам претрес ја повикувам г-ѓа Билјана Кузманоска како известител на Комисијата за општествени дејности и заштита на правата на децата да го поднесе извештајот по однос на овие точки.

Повелете г-ѓо Кузманоска.

**БИЛЈАНА КУЗМАНОСКА:**

Комисијата за општествени дејности и правата на децата ги разгледа следните точки на дневен ред:

-Предлог-Одлука за давање согласност на Програмата за реализација на настава во природа за учениците од V (петто) одделение во деветгодишното основно образование за учебната 2022/2023 година на ООУ "Гоце Делчев"-Прилеп.

-Предлог-Одлука за давање согласност на Програмата за реализација на настава во природа за учениците од V (петто) одделение во деветгодишното основно образование во учебната 2022/2023 година на ООУ "Кире Гаврилоски – Јане"-Прилеп

-Предлог-Одлука за давање согласност на Програмата за реализација на настава во природа за учениците од V (петто) одделение во деветгодишното основно образование во учебната 2022/2023 година на ООУ "Кочо Рацин"-Прилеп

-Предлог-Одлука за давање согласност на Програмата за реализација на настава во природа за учениците од V (петто) одделение во деветгодишното основно образование во учебната 2022/2023 година на ООУ "Добре Јованоски"-Прилеп

-Предлог-Одлука за давање согласност на Програмата за реализација на настава во природа за учениците од V (петто) одделение во деветгодишното основно образование во учебната 2022/2023 година на ООУ "Блаже Конески"-Прилеп

-Предлог-Одлука за давање согласност на Програмата за изведување на научно наставни - екскурзии во учебната 2022/2023 година на ООУ "Страшо Пинџур" с.Мало Коњари-Прилеп, за III (трето), VI (шесто) и IX (деветто) одделение

-Предлог-Одлука за давање согласност на Програмата за изведување на научно наставни - екскурзии во учебната 2022/2023 година на ООУ "Круме Волнароски" с.Тополчани-Прилеп, за III (трето), VI (шесто) и IX (деветто) одделение.

Комисијата едногласно со 3 гласа ЗА на членовите на Совет им предлага точките да бидат усвоени во предложениот текст.

Ви благодарам.

**ДЕЈАН ПРОДАНОСКИ:**

Ви благодарам. Отворам претрес по однос на овие точки.

Дали некој се јавува за збор?

Бидејќи никој не се јавува за збор, ги молам членовите на Советот да се изјаснат.

Кој е "ЗА" усвојување на Одлука за давање согласност на Програмата за реализација на настава во природа за учениците од V (петто) одделение од ООУ "Гоце Делчев" -Прилеп?

Констатирам дека Одлуката е едногласно усвоена.

Кој е "ЗА" усвојување на Одлука за давање согласност на Програмата за реализација на настава во природа за учениците од V (петто) одделение од ООУ "Кире Гаврилоски –Јане" -Прилеп?

Констатирам дека Одлуката е едногласно усвоена.

Кој е "ЗА" усвојување на Одлука за давање согласност на Програмата за реализација на настава во природа за учениците од V (петто) одделение од ООУ "Кочо Рацин" -Прилеп?

Констатирам дека Одлуката е едногласно усвоена.

Кој е "ЗА" усвојување на Одлука за давање согласност на Програмата за реализација на настава во природа за учениците од V (петто) одделение од ООУ "Добре Јованоски" -Прилеп?

Констатирам дека Одлуката е едногласно усвоена.

Кој е "ЗА" усвојување на Одлука за давање согласност на Програмата за реализација на настава во природа за учениците од V (петто) одделение од ООУ "Блаже Конески" -Прилеп?

Констатирам дека Одлуката е едногласно усвоена.

Кој е "ЗА" усвојување на Одлука за давање согласност на Програмата за изведување на научно наставни - екскурзии во учебната 2022/2023 година на ООУ "Страшо Пинџур" с.Мало Коњари-Прилеп, за III (трето), VI (шесто) и IX (деветто) одделение?

Констатирам дека Одлуката е едногласно усвоена.

Кој е "ЗА" усвојување на Одлука за давање согласност на Програмата за изведување на научно наставни - екскурзии во учебната 2022/2023 година на ООУ "Круме Волнароски" с.Тополчани-Прилеп, за III (трето), VI (шесто) и IX (деветто) одделение?

Констатирам дека Одлуката е едногласно усвоена.

Бидејќи дневниот ред е исцрпен, констатирам дека оваа седница е завршена.

Ви благодарам за присуството.

Седницата заврши во 17:40 часот.

Број 09-1233/1 ПРЕТСЕДАТЕЛ

30.03.2023 година на Советот на Општина Прилеп

П р и л е п Дејан Проданоски

СТЕНОГРАФ

Соња Мирческа